ލޯބީގެ ހައްގުގައި 25 – Esfiya\n” ޕްލީޒް…މާސްކު ނުނަގާ، އެހަށް ވާހަކަ ނުދައްކާ ރީތިކޮށް އޮވޭ” އަހަރެން މާސްކު ރީތި ކޮއްލަމުން ބުނީމެވެ.އެހެންނަމަވެސް އިމްރާން ބޭނުންވީ ވާހަކަ ދައްކާށެވެ އެކަމަށް މަސައްކަތް ކުރަނިކޮށް ކުއްލިއަކަށް އިމްރާންގެ ނޭވާއަށް ގޮތެއް ވާން ފެށިއެވެ.އަހަރެން ވަގުތުން ޑޮކްޓަރަށް ގޮވީމެވެ. ޑޮކްޓަރ އައިސް އަހަރެން ކައިރީ ބޭރުގަ މަޑުކުރުމަށް ބުންޏެވެ. އަހަރެން ދުވެފަ އެތަނުން ނުކުމެ އެތާ ހުރި ހައިފާގެ ގައިގަ ބައްދާގަނެ ރޮއެ ގަތީމެވެ.\n“ރީމް، ނުރޮއެ، ހިތްވަރު ކުރަންވާނެ، މިހުރިހާ ކަމަކީ ވެސް އިމްތިހާނެއް،ކެތްތެރި ވެގެންނޫނީ ކިހިނެއް މިކަމާ ކުރިމަތި ލާނީ، ރީމް ޖެހޭނެ އީތަން އަށްޓަކައި ވެސް ކެތްކުރަން، މިހާރު މަންމަވެސް ކުޑަކޮށް ރަނގަޅު،ދެންމެ ޑޮކްޓަރ ނިކުމެފަ ބުނި ރަނގަޅު ވާހަކަ،މަންމަގެ ކުރިމަތީ ރީމް ތިހެން އުޅުނީމަ މަންމައަށް ވަކި ކެތްވާނެތަ، ރީމް ޖެހޭނެ އެމީހުންގެ ކުރިމަތީ ކެތްތެރިވާން، އެހެންވީމަ އަހަރެން ބުނާ އެއްޗެއް އަޑުއަހަންޏާ ދައްތަ ގެއަށް ގޮސް އެމީހުންނަށް ވެސް އަންގާ،އަދި އީތަން ގޮވައިގެން ގެއަށް ދޭ،އަހަރެން ވާނުވާ ރީމްއަށް އަންގާނަން” ހައިފާ އަހަރެންގެ ބުރަކަށީގައި ފިރުމާލަމުން ބުނެލިއެވެ.\nހައިފާގެ ވާހަކަ ތަކާމެދު އަހަރެންނަށް ވިސްނާލެވުނެވެ.އަދި ހައިފާ މުޅިންވެސް ދެއްކީ ތެދު ވާހަކަ ތަކެއްކަން އަހަރެންގެ ނަފްސު އަހަރެންނަށް ބުނެދިނެވެ.އެހެންކަމުން އަހަރެން ދެލޯ ފުހެލަމުން ހައިފާގެ ކޮނޑުން ބޯ ނަގާ ގަދަ ކަމުން ހިނިތުން ވެވޭތޯ މަސައްކަތް ކުރީމެވެ.\n“ހައި ތިބުނީ ވަރަށް ބޮޑު ތެދެއް،އަހަރެން ޖެހޭނެ އީތަން އަދި މަންމަގެ ކުރިމަތީ ކެތްކުރަން، އަހަރެން މިދަނީ އީތަން ގޮވައިގެން ގެއަށް،އަހަރެންނަކަށް ނޭނގެ ހައި އަށް ޝުކުރުއަދާކުރާނީ ކިހިނެއް ކަމެއް ވެސް،އަދި ތިކޮއްދޭ ހެޔޮ ކަމުގެ ބަދަލު ދޭނެ ގޮތެއް،އަހަރެންނަށްޓަކައި ތި ކޮއްދެނީ ވަރަށް ބޮޑު ކަމެއް” އަހަރެން ހައިފާގެ އަތުގައި ހިފާލަމުން ބުނީމެވެ.\n” މީ އެހާ ވަރު ކަމެއް ނޫން، ތިހާ ބަދަލު ދޭ ހިތްވަންޏާ ގޭގަ ކެއުންގަނޑެއް ހަދާލުން ރަނގަޅުވާނެ،ހެހހެހ” ހައިފާ ހިނިތުންވެލަމުން ބުނެލިއެވެ.\n” ތިކަން އިރާދަކުރެއްވިއްޔާ ވަރަށް އަަވަހަށް އޮންނާނެ،އިމްރާން އާ އެކު” އަހަރެން ހިނިތުން ވެލަމުން ބުނީމެވެ.\nއެހާ ލަސްވެފަ ހުއްޓާވެސް އަހަރެން ދިޔައީ ދައްތަ ގެއަށެވެ.އަދި އެމީހުންނަށް ވެގެން އުޅޭގޮތް ކިޔައި ދިނީމެވެ.އެމީހުންވެސް ތިބީ ހައިރާންވެފައެވެ.\n” އަހަރެން ހީކުރީ މަންމަ ބުނެފަ ކަމަށް އައީ،އެހެންވެ މިހާ އިރު ވީ އިރުވެސް އަންގާނުލެވުނީ”އަހަރެން މާޔޫސްކަމާއެކު ބުނެލީމެވެ.\n” ކޮންތާކު، ބެލްކަނީގަ ފޯނެއްގަ ހުރެފަ އައިސް ބުނީ ވަރަށް އަވަހަށް އެބަ އަންނަމޭ،އީތަން ބަލާލައްޗޭ،އެހެންވެ އަހަރެމެންނަށް ނޭނގުނީ،އެކޮއި ދެރަ ނުވޭ، އިރާދަކުރެއްވިއްޔާ ދެރަގޮތެއް ނުވާނެ” ބޭބެ އަހަރެންގެ ކޮނޑުގައި ފިރުމާލަމުން ބުނެލިއެވެ.\n” ހުސެން ދޭ، ފަހަރި ގެއަށް ލައިދެން،އީތަން ގޮވައިގެން އެކަންޏަކުން ނުދެވޭނެއެއްނު” ބޭބެ ހުސެންއަށް ބުނެލިއެވެ.\nއަހަރެން އީތަން އުރާލައިގެން އެގެއިން ނުކުތީމެވެ. އަދި ކާރަށް އަރާ ހަމަ ޖެހިލީމެވެ. ގާތް ގަޑަކަށް ފަނަރަ މިނެޓްފަހުން އަހަރެންނަށް ގެއަށް އާދެވުނެވެ. އަހަރެން އައި އިރު ޕޮލިހުން ގޭ ދޮށުގައި ހަރަކާތް ތެރި ވަމުން ދިޔައެވެ.\n“މިގޭ މީހުންނަށް އެކަނި ވަދެވޭނީ” އަހަރެން ފެނުމާއެކު ހިނިތުންވެލަމުން އެތާ ހުރި ފުލުހަކު ބުނެލިއެވެ.އަހަރެންވެސް ހިނިތުންވެލަމުން މީ ގެ ކަމަށާއި ހުސެން އަހަރެން ގެއަށް ވަނުމުން ދާނެ ކަމަށް ބުނެލީމެވެ.އަދި އީތަން ގޮވައިގެން މައްޗަށް އެރީމެވެ.އަދި ގެއަށް ވަދެވުމުން ހުސެންއަަށް ޝުކުރުއަދާ ކުރުމަށްފަހު ދެން ދިޔަޔަސް އޯކޭ ކަމަށް ބުނެލީމެވެ. އަހަރެން މަޑު ހިނގުމުގައި ގޮސް ކޮޓަރިއަށް ވަދެ އެނދުގައި އީތަން ބާއްވާލީމެވެ.އަދި އީތަންގެ މައުސޫމު މޫނަށް ފުންކޮށް ބަލާލީމެވެ.\n” މަންމިއަށް އެނގޭ ދަރިފުޅު ހޭލާ ގޮތަށް ފުރަތަމަވެސް އަހާނީ ބައްޕިގެ ވާހަކަކަން،ދެރަނުވޭ ދޫނި،އިރާދަކުރެއްވިއްޔާ ވަރަށް އަވަހަށް ބައްޕަ އަންނާނެ” އަހަރެން އެހެން ބުނެ އީތަންގެ ބޮލުގައި ފިރުމާލީމެވެ.އަދި ފޯނު ނަގާ ހައި އަށް ގުޅާ ގެއަަށް އާދެވުނު ކަމަށް ބުނީމެވެ.އަދި އިމްރާންއާއި މަންމަގެ ވާހަކަ އަހާލީމެވެ.\nއިމްރާންއާ ބެހޭގޮތުން އިތުރު އެއްޗެއް އަދި ނޭނގޭ ކަމަށާއި މަންމަ މިހާރު ރަނގަޅު ކަމަށް ހައިފާ ބުނެލިއެވެ.އަހަރެން ފޯނު ބާއްވަމުން ސިޓިންގްރޫމަށް ނުކުމެ ބޮކި ދިއްލާލީ ހައިވެފަ ހުރިލެއް ބޮޑުކަމުންނެވެ. އެއާއެކު އަހަރެންނަށް ބިންމައްޗަށް ނަޒަރު ހިންގާލެވުނެވެ.އެތަން ސާފުކޮއްފަ އޮތް ކަމަކު އަހަރެންގެ ލޮލަށް އިމްރާން ސިފަވަމުން ދިޔައެވެ.އަދި ކައިރީގަ ހުރި ގޮނޑީގައި އިށީނދެލާ އިސްޖަހާލީ ލޮލުން ކަރުނަ އަންނަން ފެށުމުންނެވެ.ކުއްލިއަކަށް އަހަރެންނަށް ސިހުން ގެނުވީ އެއްޗެއް ފަޅައިގެން ދިޔަ އަޑަށެވެ. ވަށައިގެން ހޯދާލެވުނެވެ. އަހަރެންގެ ދެލޯ ބޮޑުވިއެވެ.\nމުޅިތަން ޒީނަތްތެރި ކޮއްފާވަނީ ރަތް ކުލައާއި ހުދު ކުލައިގެ ފުއްޕާހަމުންނެވެ. ސީލިންގްގައި ވެސް ވަނީ ފުއްޕާހަން ތަތްކޮއްފައެވެ.އަދި ފާރުގައި ބޮޑު އަކުރުން ” ހެޕީ ބާރތް ޑޭ ވައިފް” ޖަހާފައި ވެއެވެ. އަހަރެންގެ ލޮލުން ކަރުނަ ފައިބައި ގަތެވެ.\n” މީ އަހަރެންގެ އުފަންދުވަސްތަ، މީތަ ސަޕްރައިޒްއަކީ،ކޮންއިރަކު ކޮއްފަ އޮތް ކަމެއް މީ،ކީއްވެ އަހަރެންގެ ލޮލުގައި ކުރިން އަޅައި ނުގަތީ” އަހަރެންނަށް ރޮވެމުން ދިޔައީ އުފަލުންނެއް ކަމެއް ނުވަތަ ދެރަ ވެގެންނެއް ކަމެއް އަހަރެންނަކަށް ބުނާކަށް ނޭނގެއެވެ.\nއަހަރެން ވަގުތުން ހައިފާއަށް ގުޅީމެވެ.އަދި އިމްރާން ކޮއްފަ ހުރި ކަންތަކުގެ ވާހަކަ ބުނީމެވެ.\n” އަހަރެންނަށް އެނގޭ އެކަން،އެހެންވެ އެހާ ވަރުން އަހަރެންނާއެކު ބޭރަށް ފޮނުވީ،ރީމްއަށް ސަޕްރައިޒް އެއް ދޭން ވެގެން، އެންޑް ޔޫ ނޯ ވަޓް…. ހީ ލަވްސް ޔޫ” ހައިފާ ލަސްލަހުން ޖުމްލަ ފުރިހަމަ ކޮއްލިއެވެ.އަހަރެން ފޯނު ބޭއްވީ އެބަ ގުޅަން ކަަމަށް ބުނެއެވެ.\nއަހަރެން ބުނަންވީ އެއްޗެއް ދުލު ކުރިއަށް ނައުމުން އަހަރެން ފޯނު ބޭއްވީމެވެ.އަދި ދެލޯ ފުހެލަމުން އަލަމާރިން ފެންފުޅިއެއް ނަގާ ފެން ފޮދެއް ބޯލީމެވެ.ފެން ފުޅި ލާން އުޅެ އުޅެ އުޅެ ނުލެވުމުން އަހަރެން ކުޑަކޮށް ގުދުވެލާ ހުރަހަށް އޮތް ފުޅި ރަނގަޅު ކޮއްލަމުން ފެން ފުޅި ލާ ދޮރު ޖެހީމެވެ.ހަމަ އެ ސިކުންތުގައި އަލުން ދޮރު ހުޅުވާ ބަލާލީ ކުރިން ނެތް އެއްޗެއް އަހަރެންގެ ލޮލުގައި އަޅައިގަތުމުންނެވެ.\nއަހަރެން މަޑުމަޑުން އެ ފޮށި ނަގާ ހުޅުވާލީމެވެ.އޭގައިވަނީ ހިތުގެ ބައްޓަމަށް އިން ބަޓަރ ކޭކެކެވެ. ބޭނުން ކޮއްފައިވަނީ ރަތް ކުލައާއި ހުދު ކުލައެވެ.ރަތް ކުލައިގެ ރޯސް އެއްފަރާތެއްގައި ބޮނޑިއަކަށް ހުރި އިރު ވަރަށް ހިތްގައިމެވެ.އަދި މެދުގައި ހެޕީ ބާރތްޑޭ ވައިފް ޖަހާފައިވެއެވެ.އަނެއްްކާވެސް އަހަރެންނަށް ރޮވުނެވެ.ވަގުތުން ކޭކު އަލަމާރިއަށް ލުމަށްފަހު ކޮޓަރިއަށް ދުއްވައިގަތީމެވެ. އަދި އީތަންގެ ގައިގަ ބައްދާލީ ވީ ދެރައިންނެވެ.ކަރުނައިގެ ތެރެއިން އަހަރެންގެ ދެލޮލަށް ބަރުވެ މަޑުމަޑުން އަހަރެންނަށް ދެލޯ މެރުނެވެ.\nއަހަރެންނަށް ހޭލެވުނީ އީތަން އަހަރެންނަށް ގޮވަން ފެށުމުންނެވެ.އަހަރެން ފުންމައިގެން ތެދުވެ ފޯނު ބަލާލީމެވެ.ހައިފާގެ ދެ މިސް ކޯލް އިނެވެ.އަހަރެން ވަގުތުން ހައިފާއަށް ގުޅާލީމެވެ.\n” ހޭ ރީމް،އިމްރާން މިހާރު ކުރިޔަށް ވުރެން ރަނގަޅު” ހައިފާގެ ޖުމްލައިން އަހަރެންނަށް އުފަލުން ރޮވުނެވެ.އަދި މިދަނީ ކަމަށް ބުނެ ފޯނު ބޭއްވީމެވެ.\nމަންމީ،ޑޭޑީ ކޮބާ” އީތަން ދެލޯ އުނގުޅާލަމުން ބުނެލިއެވެ.\n” ދަރިފުޅު ބޭނުންވޭތަ ޑެޑީ ކައިރިއަށް ދާން، އެހެންވީމަ އަވަސްކޮއްލަން ހިނގާ ދޯ” އަހަރެން އެހެން ބުނުމާއެކު އީތަން ބޯ ޖަހާލިއެވެ.އަހަރެން އީތަން އުރާލަމުން ފާހާނާއަށް ވަނީމެވެ.\nހެނދުނުގެ ސައި އީތަންއަށް ދިނުމަށްފަހު އަހަރެން ދިޔައީ ދައްތަ ގެއަށެވެ.އަދި އީތަން ކައިރީ މަންމަ އަންނަން ދެން ބަސްއަހައިގެން ހުރުމަށް ބުނެފަ އަހަރެން ދިޔައީ ހޮސްޕިޓަލަށެވެ. އަހަރެން ދިޔަ އިރު ހައިފާ ގޮނޑީގައި އިނެވެ. އަހަރެން ގޮވާލުމުން ހިނިތުންވުމާއެކު ހައިފާ ބަލައިލިއެވެ.\n” ދެންމެވެސް ޑޮކްޓަރ ބުނި މިހާރު ހާލު ރަނގަޅުވަމުން އަންނަ ވާހަކަ،އަހަރެންނަށް ފެންނަނީ ރޫމްއަކަށް ބަދަލު ކުރަން” ހައިފާ ބުނެލިއެވެ.\n” އާނ، ރަނގަޅު ކަމެއް ތީ، މަންމަ ކޮބާ” އަހަރެން އެހީމެވެ.\n” މަންމަ އައިވީ ފުޅި ހުސްވީމަ ދޫކޮއްލާނެ،މާ ގިނަ އިރެއް ނުވާނެ” ހައިފާ ބުނެލިއެވެ.\n” ދެން ހައި ގެއަށް ގޮސްލާ ނިދާލަން ވީ ނު،އޭގެ ކުރިން ހިނގާ ސައިބޯން” އަހަރެން ހައިފާގެ އަތުގައި ހިފާލަމުން ބުނެލީމެވެ.\n” ނޫނޭ،ނިދަން ދާކަށް ނުވޭ،މިތާނގަ އިނދެގެން ހާދަ ވަރަކަށް ނިދައިފީމޭ،އެކަމަކު ވަރަށް ހައިވެފަ،ހިނގާ ގޮތެއް ހަދާލަން” ހައިފާ ބަނޑުގައި އަތް ކާތާލަމުން ބުނެލި ގޮތުން އަހަރެންނަށް ވެސް ހެވުނެވެ.\nވަގުތުތަށް ފާއިތުވަމުން ގޮސް މިހާރު މެންދުރުވީއެވެ.މަންމަވެސް މިހާރުވަނީ ހަމައަކަށް އެޅިފައެވެ.އެހެންކަމުން މަންމައަށް އިމްރާން ދައްކާލުމަށްފަހު ދައްތަ ގެއަށް މަންމަ ގެންދިޔައީމެވެ.އަދި ޑޮކްޓަރުގެ ކައިރީ އެދިގެން އިމްރާން ރޫމްއަކަށް ބަދަލު ކުރެވޭތޯ އުޅުނީމެވެ.\nޑޮކްޓަރަށް ވަރަށް ރިކުއެސްޓު ކޮއްގެން ރޭގަނޑު އަށެއް ޖަހަންވީ އިރު އިމްރާން ރޫމްއަކަށް ބަދަލު ކުރެވުނެވެ. އޭރުވެސް އިމްރާންގެ ގަޔަށް އެކި ކަހަލަ ވާތަށް ގުޅާފައިވެއެވެ.އިމްރާންއަށް ވަނީ ނިދިފަ ކަމުން އަހަރެންނާއި ހައިފާ ބޭރުގައި ތިބީމެވެ. ގާތް ގަޑަކަށް ދިހައެއް ޖަހަން އުޅެނިކޮށް ހައިފާ ގެއަށް ދިޔައެވެ.އެހެންކަމުން އަހަރެން އެނބުރި ރޫމްއަށް ދިޔައީމެވެ.\nއަދި ވަރަށް ފުންކޮށް އިމްރާންގެ މޫނަށް ބަލާލީމެވެ.އެއާއެކު ހައިފާ މިއަދު ބުނި ވާހަކަ އަޑު އިވި ހިނިތުންވެވުނެވެ. އަދި ކައިރީގަައި ހުރި ސޯފާގައި ޖައްސާލީމެވެ.އިރުކޮޅެއް ނުވެ އަހަރެންނަށް ދެލޯ މެރުނެވެ.އެހެންނަމަވެސް އެ ވަގުތު އިމްރާން ކުކުރާލި އަޑު އިވުމާއެކު އަވަހަށް ތެދުވީމެވެ.\nއޭރު އިމްރާން އަހަރެންނަށް ބަލަން އޮތެވެ. އަހަރެން ކައިރިވެލުމުން ބޮލުގެ އިޝާރާތުން ކައިރި ވެލުމަށް އެނދުނެވެ.އަހަރެން އިމްރާންގެ މޫނު ކިރިޔާ ނުޖެހޭ ހިސާބަށް ގުދުވެލީމެވެ.\n” ހެ..ޕީ..ބާރތް….ޑޭ” ވަރަށް އުނދަގުލުން އިމްރާން ފުރިހަމަ ކޮއްލިއެވެ.އަހަރެންނަށް ހިނިތުންވެވުނެވެ.އަދި އިމްރާނުގެ އަތުގައި ހިފާ ބޮސްދިނީމެވެ.\nދުވަސްތަށް ފާއިތުވަމުން ގޮސް އިމްރާންގެ ހާލު ދިޔައީ ރަނގަޅުވަމުންނެވެ.އަހަރެން ދިޔައީ އިމްރާންގެ ހުރިހާ ކަމެއް ކުރަމުންނެވެ. ތަނެއްގަ އިށީނދެފިނަަމަ ތެދުވާއިރު އަދިވެސް ބަނޑަށް ތަދު ވާތީ އުޅެއެވެ.\nއެހުރިހާ ކަމެއްގައި ވެސް އަހަރެން އިމްރާންއާ އެންމެ ކައިރިން އުޅެމުންދިޔައީމެވެ.އިމްރާން ކަމަކަށް އެދި ބުނޭތޯ އަހަރެން ހުންނަނީ އަބަދުވެސް ތައްޔާރުގައެވެ. މިިކަމުގެ ސަބަބުން މުޅި ދުވަސް އެކުގައި ހޭދަ ކުރެވެމުން ދިޔައެވެ.\nއަހަރެންނަށް ނޭނގުނު ކަމަކީ އަހަރެންގެ ހިތުގައި އިމްރާނަށް އާ ވިންދެއް ޖަަހަންފެށި ކަމެވެ. އިމްރާން ގަޔާވާ ކޮންމެ ކަމަކަށް ލޯބި ކުރެވެމުން ދިޔަކަމެވެ.\nއިމްރާނުގެ ބަޔާނުގެ މައްޗަށް އަޔާޒު ދޫކޮއްލިއެވެ. އެރޭ ކަންތަށް ވީ ގޮތް ބުނުމުން އަހަރެން އެވާހަަކަ ފަހުން ނުދައްކަމެވެ.ކޮންމެ ގޮތަކުން ވިޔަސް އަޔާޒުއަށް އޭނަގެ އަންހެނުންގެ ބޭވަފާތެރިކަން އަމިއްލަ ލޮލަށް ފެނުނީއެވެ.އިމްރާންގެ ކިބައިން މާފަށް އެދެން އައި އިރު ވަނީ މިހުރިހާ ކަމެއްވެ ނިމިފައެވެ ސީސީ ޓީވީ ބަލައިގެން ތިންމީހަކު ހައްޔަރު ކުރި އިރު އެމީހުން ބުނާ ގޮތުން އެމީހުން ހަމަލާ ދޭން އުޅުނީ އެެހެން ފުލޯރ އެއްގެ މީހަކާއެވެ.އެހެންނަމަވެސް އޮޅިގެންއެމީހުންނަށް ހަމަލާ ދެވުނީ އިމްރާނާއެވެ.\nއަހަރެން މިހާރު އަޔާޒު މަތިން އެއްވެސް ވަރަކަށް ހަނދާނެއް ނުވެއެވެ.މުޅި އުމުރު ހޭދަ ކުރަން ބޭނުންވަނީ އިމްރާނާއެކުކަން އަހަރެންގެ ހިތް އަހަރެންނަށް ބުނެދެމުން ދިޔައެވެ.އެ ހިތުގެ މައްޗަށް ބަރޯސާވެ އަހަރެން ބޭނުންވީ އިމްރާނަށް ލޯބި ހުށައަޅާށެވެ.\nރޭގަނޑުގެ ހަމަ ހިމޭން ވަގުތުގައި ރަތް ކުލައިގެ ފިނިފެންމަލެއް ހިފައިގެން އަހަރެން ދިޔައީ އިމްރާން ކައިރިއަށެވެ. އަހަރެން ވަނުމާއެކު އިމްރާން ވަރަށް ފަރުވާތެރި ކަމާއެކު އަހަރެންނަށް ބަލާލިއެވެ.އަހަރެން އިމްރާންގެ ކުރިމަތީ ހުއްޓުނީމެވެ.\n“ރީމް،އަޔާޒު އެބަ އާދޭ ރީމްގެ ކިބައިން މާފަށް އެދެން، މަށަށް ފެންނަނީ ރީމް އަޔާޒުއަށް މާފުކޮއްފަ އަލުން ގުޅެން”އިމްރާންގެ އެ ޖުމްލައިން އަހަރެންގެ އަތުގައި އޮތް މާ ވެސް ވެއްޓުނެވެ. އަހަރެންގެ ލޮލުން ކަރުނަ އަންނަންފެށިއެވެ.\nއިމްރާން އަހަރެން ގެނެސް އެނދުގައި ބޭންދިއެވެ.އަދި އަހަރެންގެ އަތުގައި ހިފާލިއެވެ.\n“ރީމް،އަހަރެންނަށް އެނގޭ ރީމް އަދިވެސް ލޯބިވަނީ އަޔާޒުދެކެކަން، އަޔާޒުއާ އިނަސް ތީ އީތަންގެ މަންމައަކީ،ރީމް ކަންބޮޑުވަނީ އެކަމާއެއްނު،ރީމް ބޭނުމިއްޔާ މިގޭގަ ވެސް ހުރެވޭނެ،އަހަރެން މަންމައަށް ވިސްނަދޭނަން، މާދަމާވެސް ހަމަ ފޯރމް ލާންވީ ވަރިވުމަށް އެދި، އަހަރެން ވަރަށް ވިސްނާފަ މި ނިންމީ،ރީމްގެ ހުރިހާވެސް އުފަލަކީ އަޔާޒު” އިމްރާން އަހަރެންގެ މޫނަށް ބަލާލަމުން ބުނެލިއެވެ.އަހަރެން ވަގުތުން އިމްރާންގެ އަތް ދަށުން އަތް ދަމައިގަތީމެވެ.\n“ރީމް” އިމްރާން ވަރަށް މަޑުން ގޮވާލިއެވެ.\n“ދެން ހެޔޮ، ވާ ވަރު ވެއްޖެ،ތިހާ ބޮޑު ނިންމުމެއް ނިންމި އިރު އެންމެ ފަހަރަކުވެސް އަހާލިނަމަ އަހަރެން ބޭނުންވަނީ ކޮން ގޮތެއްތޯ، އަހަރެން އިމްރާންއާ އެކީ އުޅެން ބޭނުންވޭތޯ، ނުވަތަ ނޫންތޯ،އިމްރާން ނުބުނަންތަ،އަހަރެންނާއެކު އުޅޭނަމޭ،މިކައިވެނި ދަމަހައްޓަން މަސައްކަތް ކުރާނަމޭ،ދެން ކީއްވެ،އިމްރާން އަހަރެން ބޭނުން ނުވަންޏާ އަހަރެން ގޮސްދާނަން،ވަރިވެސް ވެދާނަން، އެކަމަކު އަހަރެން ކިހިނެއް އަހަރެންގެ ހުރިހާ އުފަލެއް ދޫކޮއްލާފަ އެހެން މީހަކާ ގުޅޭނީ، އަހަރެން ލޯބިވަނީ އިމްރާންދެކެ،އެކަމަކު އިމްރާން ތިހާ ބޭނުން ވަންޏާ އަހަރެން ހުންނާކަށް ނެތިން”އޭރު އަހަރެންނަށް ގިސްލާ ރޮވެމުންދިޔައެވެ. އަހަރެން ބަލާކަށް ނުހުރެ ރޮމުން އެތަނުން ނުކުންނަން ދުއްވައިގަތީމެވެ އެހެންނަމަވެސް އަހަރެން ލައިގަތީ އަޔާޒުގެ ގައިގައެވެ.\nއަހަރެން ހުއްޓި އިމްރާންއަށް ބަލާލީމެވެ.އިމްރާން ފެންކަޅި ވެފައިވާ ދެލޮލުން އަހަރެންނަށް ބަލަން ހުއްޓެވެ.\n“މިއޮއް އައީނު،އަޔާޒު އަހަރެންނާ އިންނާނަންތަ،އޮފް ކޯޒް،އަހަރެންގެ ފިރިމީހާ ހެޔޮ ހިތުން އަހަރެން އެ ހަދިޔާ ކުރީއެއްނު،އެހެންވީމަ ދެކޮޅެއް ނުހެދޭނެއެއްނު”އަހަރެން އެހެންބުނެ އެތަނުން ނުކުތީމެވެ.އެހެންނަމަވެސް އަހަރެން އަތުގައި އަޔާޒު ހިފަހައްޓާ އަހަރެން ކޮޓަރިއަށް ވެއްދިއެވެ.\n” ރީމް،އަހަރެންނަށް މާފް ކުރޭ،ވަރަށް ބޮޑު އޮޅުންގަނޑެއްގެ ތެރޭގައި އެގޮތަށް ކަންތަށް ކުރެވުނީ،އެކަމުގެ އަދަބު އަހަރެންނަށް ލިބިއްޖެ،އެހެންވެ އަހަރެން ބޭނުންވަނީ އަހަރެންގެ ސަބަބުން ރީމްއަށް ގެއްލުނު އުފާވެރި ހަޔާތް އަލުން ހޯދަ ދޭން،އެ ދިރިއުޅުން ހޯދަ ދެވޭނީ އިމްރާނަށް” އަޔާޒު އެހެންބުނެ އަހަރެންގެ ލޮލުން ފައިބަމުން ދިޔަ ކަރުނަތަށް ފުހެލަދިނެވެ.އަދިއަހަރެންގެ އަތުގަ ހިފައިގެން ގޮސް އިމްރާންގެ އަތާ ގުޅުވާދިނެވެ. އަހަރެން ހައިރާން ކަމާއެކު އަޔާޒުއަށް ބަލާލީމެވެ.\n” އާނ، ރީމް،އަހަރެން ބޭނުންވާ ގޮތަކީ ތީ، ތިދެމީހުން އުފަލުގައި ލެއްވުން، އޭރު ރީމް ކީ ހުރިހާ އެއްޗެއް އަހަރެންނަށް އަޑު އިވުން، އަހަރެންނަށް އަހަރެންގެ އަމިއްލަ ނަފްސަށް މަލާމަތް ކުރެވުން ރީމްއާ އިންނަން ހިތަށް އެރީތީވެސް، ރީމް އަހަރެން ދެކެ ވީ “ލޯބީގެ ހައްގުގައި” އަހަރެން ކިހިނެއް ރީމްގެ މިއަދުގެ އުފާ ފޭރި ގަންނާނީ” އަޔާޒު ލޮލުން ފޭބި ކަރުނަ ފުހެލިއެވެ.\n” އިމްރާން ރީމްއަށް ދެރަގޮތެއް ނަހަދައްޗޭ،އަހަރެންގެ ސަބަބުން ރީމް ވަރަށް ހާލުގަ އުޅުނު، އެކަންތަށް ހަނދާން ނެތޭ ވަރަށް ލޯބިދީ، ލޯބިން އެ ހިތް ފުރާލަދީ،އަހަރެންގެ ހެޔޮ ދުއާ އަބަދުވެސް ތި ދެމަފިރިންނާއެކު ވާނެ” އަޔާޒު އެހެންބުނެ އެތަނުން ނުކުމެގެން ދިޔައެވެ. އަހަރެންނަށް ވީ އުފަލުން އިމްރާންގެ ގައިގަ ބައްދާލެވުނެވެ.\nއަހަރެންގެ ހަޔާތަށްވަނީ ހަރީފު މޫސުން ނިމި ބަހާރު މޫސުން އައިސައެވެ. ދިރިއުޅުމުގައި ކޮންމެ ފަދަ އަޑި ގަޑެއް އަޔަސް އަހަރެން ކެތްތެރި ކަމާއެކު އެކަމާ ކުރިމަތިލާން އަމިއްލަ ނަފްސަށް އަހަރެން ވަޢުދުވީމެވެ.\nއިމްރާންގެ ފަރާތުން އަހަރެންނަށް ލޯތްބާ އަޅާލުން އިންތިހާއަށް ލިބެމުންދިޔައެވެ. އިމްރާންއަކީ އަހަރެންދެކެ އިންތިހާއަށް ލޯބިވާއަށް ފިރިއެކެެވެ.\nއިމްރާންގެ ލޯބި ދެގުނަށް އިތުރުވެގެން ދިޔައީ އަހަރެން ބަނޑުބޮޑުކަން އެނގުނު ހިސާބުންނެވެ. އިމްރާން އުފާވިނަަމަވެސް އިމްރާންގެ ހިތުގައި އިމްރާންގެ ކުރީގެ އަންހެނުންނަށް ވީ ގޮތް ހިތަށް އަރާ ކަންބޮޑުވަމުން ދިޔައެވެ.\nއީތަންވެސް އީތަންއަށް ކޮއްކޮއަށް ލިބޭތީ ހުރީ ވަރަށް އުފަލުންނެވެ. ދުވަސް ގާތްވާ ވަރަކުން އަހަރެމެން ދިޔައީ ބޭބީއަށް ބޭނުންވާ ސާމާނު ހޯދަމުންނެވެ.\nހައިފާވެސް އަހަރެންނަށް އެހީވަމުން ދިޔައެވެ.\nނުވަ މަހުގެ ބަނޑާއެކު އަހަރެން ސޯފާގައި ޖައްސާލީ ހަބަރު ބަލާލުމަށެވެ.ކުއްލިއަކަށް އިވުނު ހަބަރަކުން އަހަރެންނަށް ބަނޑުގައި އަތްއަޅާލެވުނެވެ. ރިސޯޓެއްގައި މަސްތުވެގެން އުޅުނު ދިވެހި އަންހެނަކު އޭނާގެ ފިރިމީހާއާއި ފިރިމީހާގެ ކުރީގެ އަންހެނުން މަރާލި ކަމަށް ބުނާ ވީޑިއޯއެއް ދައުރުވުމާއެކު އެމީހާ ހައްޔަރުކޮއް ސުވާލު ކުރުމުން އެކަމަށް އެއްބަސްވި ވާހަކައެވެ.\nއަހަރެންނަށް ރޮއެ ގަނެވުނީ އެ މީހާއަކީ ދޮންމަންމަ ކަމަށް ވެފައި އަަހަރެންގެ މަންމައާއި ބައްޕަ މަރާލީ ދޮންމަންމަ ކަމަށް ވުމުންނެވެ.ބަނޑަށް އެރި ތަދާއެކު އަހަރެންނަށް ހަޅޭލަވައިގަނެވުނެވެ. އެވަގުތަކީ އަޔާޒު އެތަނަށް އައި ވަގުތެވެ.އަޔާޒު ދުވެފަ އައިސް އަހަރެން ނެނގޭތޯ އުޅެމުން އިމްރާންއަށް ގޮވަމުން ދިޔައެވެ.އިރުކޮޅެއްނުވެ އިމްރާން ދުވެފަ ނުކުތެވެ.އަދި އަހަރެން އުފުއްލާލައިގެން ގެންގޮސް ކާރަށް އެރުވިއެވެ. އަދި އަވަސް ހަރަކާތާ އެކު ހޮސްޕިޓަލަށް މިސްރާބު ޖެހިއެވެ. އިމްރާން އަހަރެންގެ ގައިގަ ފިރުމަމުން ދިޔައިރު އަޔާޒު އިނީ ކާރު ދުއްވާށެވެ.\nވިއްސާ ކޮޓަރިއަށް ލުމާއެކުހެން އަހަރެންގެ ބަނޑުގެ ރިހުން ދިޔައީ ގަދަވަމުންނެވެ. އަހަރެންނަށް ހީވަމުންދަނީ އަހަރެންގެ ގައިގެ ކަށިތަށް މުގުރައިގެން ދަނީހެންނެވެ.މީހާ ދާހިއްލާ ރޮވެމުން ދިޔައީ އަޅަންފެށި ވޭނުން ކެތް ނުކުރެވިގެންނެވެ.ހީވަަމުންދަނީ ދެންމެ ދެންމެ ފުރާނަ ހަށިގަނޑާއި ވަކިވެދާނެހެންނެވެ.އެތަކެއް ވޭނާ،ރިހުމަކަށް ފަހު އަހަރެންނަށް ހަމަ ނޭވާ ލެވި އަހަރެންގެ ތުންފަތްމައްޗަށް ހިނިތުންވުންވެރިވީ އަހަރެންގެ ދަރިފުޅުގެ ފުރަތަމަ އަޑު ކަންފަތުގައި ޖެހުމުންނެވެ.އިހްސާސް ކުރަން ޖެހުނު ތަދު އަހަރެންގެ ހިތުން ވަގުތުން ފިލައިގެން ދިޔައެވެ.މިހާރު އަހަރެންގެ ލޮލުން ފައިބަމުންދަނީ އުފާވެރި ކަމުގެ ކަރުނައެވެ.\nއަހަރެން ރޫމަށް ބަދަލު ކުރުމާއެކު ދަރިފުޅު ދެކެން އާއިލާގެ މީހުން އަންނަމުން ދެއެވެ.އަހަރެންނަށް އަންހެން ކުއްޖެއް ލިބުމުން އެންމެ އުފާވީ އީތަންއެވެ.އީތަން އެމަންޖެއާ ހެދި ވަރަށް ވަރު ހުރެއެވެ. އެ އުފާވެރި ދުވަހު އަހަރެންނަށް ދެން ލިބުނު އެންމެ ބޮޑު އުފަލަކީ ހައިފާ މީހަކާ އިންނަ ވާހަަކަ ބުނުމުން ލިބުނު އުފަލެވެ. ހައިފާ އިންނަން އުޅެނީ އަޔާޒުއާކަން އެނގުމުން އަހަރެން ވަކިން އުފާވިއެވެ.\nއެވަގުތަކީ އަޔާޒު އެތަނަށް އައި ވަގުތެވެ. އަޔާޒު ގޮވައިގެން އައި މީހާ ފެނިފައި އަހަރެންނަށް އުފަލުން ރޮވުނެވެ.އެހެންނުވާންވީ ސަބަބެއް ނެތެވެ. އެއީ ކަރަމްއެވެ.ކަރަމްވެސް ހުރީ އަހަރެން ފެނުމުން ވަރަށް އުފާވެފައެވެ.\n” ރީމް، ދެރަނުވޭ، ދައްތަ،ބޭބެއަށް އިންސާފު ލިބިއްޖެ، އޭނަ ހައްޔަރު ކޮއްފި،އަދި މީ ރީމްގެ އަމާނާތެއް” ކަރަމް އަހަރެންގެ ބޮލުގައި ފިރުމާލަމުން އެ ސިޓީ އުރަ ދިއްކޮއްލިއެވެ.އެއީ މީގެ ދެ އަހަރުން ކުރިން އަހަރެން ކަރަމްއަށް ހަވާލުކުރި ސިޓީއުރައެވެ.އަހަރެން ޝުކުރުވެރި ކަމާއެކު ކަރަމްއަށް ބަލާލީމެވެ.\nއެއްމަސް ފާއިތުވަމުންގޮސް މިއަދަކީ ހައިފާގެ ކައިވެނި ކުރެވޭ ދުވަހެވެ.އަހަރެމެން ދިޔައީ ޕާޓީއަށް ދިއުމަށެވެ. އިމްރާން އީތަން އުރާލައިގެން ހުރި އިރު އަހަރެން ހުރީ އީޝަލް އުރާލައިގެންނެވެ. މަންމަވެސް ހުރީ ވަރަށް އުފަލުންނެވެ.ހައިފާގެ ކައިވެނި ހަދިޔާއަކަށް އަހަރެން ހައިފާއަށް ދިނީ އަހަރެންގެ ގެއިން އެއް ފްލޯރ ހިލޭ ހައިފާއާއި އަޔާޒު ދިރިއުޅުމަށްޓަކައެވެ. ހައިފާ ގަބޫލު ނުކުރަން އުޅުމުންވެސް އަހަރެން ކިޔާ ވަރުން އެންމެ ފަހުން އެއްބަސްވިއެވެ.\nއަހަރެން އަޔާޒުދެކެ ވީ ލޯބީގެހައްގުގައި އަޔާޒު އަހަރެންނަށް އަހަރެންގެ އުފާ ކަމުގައިވާ އަހަރެންގެ ފިރިމީހާ ދިނެވެ.އެ ކަމަކީ އަހަރެން އުމުރަށްވެސް އަޔާޒުއަށް ޝުކުރުވެރިވާނެ ކަމެކެވެ.\nމިއަދު އަހަރެންނަށް މި ލިބުނީ އަހަރެން ބޭނުންވި ކަހަލަ ދިރިއުޅުމެކެވެ.އޯގާތެރި ފިރިއަކާ ލޯބިވާ މަންމައެކެވެ. އުފާވެރި އާއިލާއެކެވެ.އަހަރެންގެ ދުއާއަކީ އަހަރެންގެ މި އާއިލާ އަބަދުވެސް އުފަލުގައި ލެހެއްޓެވުމެވެ.\n“ލޯބީގެ ހައްގުގައި” މިވާހަކަ ޝައުގުވެރިކަމާއެކު ކިޔަމުން ދިޔަ އެންމެހާ ބޭފުޅުންނަށް ހިތުގެ އެންމެ ފުންމިނުން ޝުކުރު ދަންނަވަން، އަދި މިވާހަކަ ކުރިޔަށް ގެންދިއުމަށް ކިޔުންތެރިންގެ ފަރާތުން ލިބުނު ހިތްވަރަށް ޝުކުރު އަދާކުރަން❤❤\nV reethi …nimun ma Ava’s ❤\nThank you so much Saheena Saleem❤😊.Aslu vess dhw\nMasha Allah varah reethi mi part ves 😍💞 waiting for next part\nThank you so much Nuxu❤❤❤\nSorry next part eyy bune buneema😌\nIt’s Okey dear, ehnvess vaane❤❤❤😊\nNimuneeee thr ❤❤❤❤😃😃😃😃\nOmg nuves ingunu nimuny kameh heheh ❤❤❤😂😂😂\nBtw vrh sali Masha Allah ❤❤❤❤😃😃😃\nLast part dhw it’s so emotional and vrh lwbi ❤❤😃😃\nFainally reem is havingahappy life❤❤❤❤😃😃\nAnd sis nimun vrh sali ❤❤❤❤❤❤❤❤❤❤❤❤❤❤❤❤❤😃😃😃😃😃😃\nSis liyefaa huri hurihaa strys he mihaaru Ril kiyaafin ❤❤❤❤❤❤❤❤❤ 😃😃😃😃\nMasha Allah U areavery talented author❤❤❤ 😃😃\nMay God bless uabright and happy future ❤❤❤😃😃\nAnd sis ge dhen oi vaahaka akah Waiting❤❤😃😃\nStay safe An sound ❤❤❤❤😃😃\nRIL maa bodah kiyaa hithun ineema nuvess engun dhw😊vvvvvv ufaavehje mi vaahaka vess adhi kurin liyefa huri vaahaka thah vess Kamu dhiyaima❤❤,adhi thi supportah varah bodah thank you😊❤.Insha Allah varah avahah ithuru vaahaka eh kiyaalan libheyne\nMiss you and stay safe dear❤❤😊\nMi vaahaka vv rythi ekamaku hiivanii vaahaka nunimi genn ulhey henn.. kan thah tah hingaa leh avass koh laafa Hury.. Ebai ragalhu kohlann feney☺☺💖💖💖\nThank you so much dear❤❤❤😊😊.dhen liyaa storyga ekan ragalhu kohlaanan ingey❤❤😊\nYes agree. And I didn’t understand the part about her parents being killed inaresort. Her father was deaf in the house ennu. someone please explain\n😍❤😍❤Ohh wow maasha allah Mi story mee kee hurihaa story therein vx kiyunu enme reethi story\nOh Reem ah happy life eh libihje..👨👩👧👧 Reem n Imraan ah Kuhjaku libunee Dhw.. 👨👩👧N enme fahun Ayaaz ah vx hurihaa Kameh inguny n Hifa aa marry kuree.. V salhi Mi story hama best.. Story vx nimunee Dhw😭.. Aslu nuvx ingun nimunu iru vx.. Nimunee jahaafa inthan fenuneema dhiyaee Sihssaigen.. Hehe\nSis ge Ehn story eh vx V avahah kiyaalan libeyne Kamah unmeedhu kuran\nThank you so much LamHaa❤😊❤finally story vess nimunee☹.but don’t worry dear Insha Allah varah avahah ehn story eh kiyaalan libheyne❤😊😊😊\nStay safe n take care ❤❤❤\nWow…🤩 V v salhi mi story n ninmaaligoiy…💯💯💯❤❤❤❤…heevany vaahakaige thereyga ulhevunuhen…nuves egihure nimuny….adhives mikahala romantic love story eh kiyaalan libeyne kamah unmeedh kuran…\nThank you Butterphly girl❤❤.insha Allah varah avahah ithuru story eh kiyaalan libheyne😊😊😊❤\n❤❤❤❤Mi part Salhi jngey 😊😀😀\n🖤🖤🖤🖤Masha Allah Mi yah vure reethi vaahaka ves liyeveyne sha yah☺☺☺😊\n😘😘😘😘😘😘Keep it up and stay safe ingey😀😀😀\nThank you so much Shabakko😊❤❤😊\nIt’s so beautiful 😍😍😍❤❤\nThank you so much dear❤😊l\nHey sisoo🙋♀🙋♀🙋♀🙋♀mi stry ge hurihaa part ehvx alhugandu kiyaalin 😊vvvvv habs 😍😍😍😍\nSis ge hurihaa vaahaka ehvx kiyaalin 😘😘😘ure very very very talented sisooo❤❤❤❤❤❤❤❤❤❤❤❤❤❤sry hurihaa part ehga com kohnuleveythy 😥😥😥hama thnkolheh bxy kuhjeh veema heheh 😀vvvvv big fan of u 😋adhivx sis ge vaahaka eh kiyaalan libeyne kamah unmeedhu kuran 😊😊\nThank you so so so much😘😘😘❤lover❤and it’s Okey dear comment nukohlevunas,kiyanyaa varah ufaavaane,Insha Allah varah avahah ithuru vaahaka eh kiyaalan libheyne😘😘❤❤\n❤💙💚💜💟Varah reethi mi story\n💟💜💛💚💙❤sis get loabi ge ehen vahakahevarah avaha libeyne kama umeedu kuran\n💟💜💛💚💙❤💝mi adhi alhuga dha kiyunu eme reethi vahakah\n💚💛💜💙❤💝💞💖omgg varah reethi masha aallah\nThank you so much ishooo❤❤😘❤varah avahah ithuru vaahaka eh kiyaalan libheyne😘😘❤❤\nލޯބި May 29, 2019\nވަކިވީމާ ކަލާ.. މިހަޔާތާ މަގޭ.. 7\nހިތާމަ ލޯބި September 28, 2016\nނޭދެމޭ ވަކިވުމެއް…ހާދަހާ ލޯބިވޭ 40


ޤާތިލްގެ ހުވަނދު - Fuvahmulah Times\n4 އަހަރު ކުރިން • ލިޔުނީ:\nލިޔުނީ: ސާމިޔާ އަޙްމަދު\nރޭގަނޑުގެ ފުރަ މެންދަމުގެ ވަގުތެވެ. ގޭތެރެއަށް ވެރިވެފައިވަނީ މަރުގެ ހިމޭންކަމެވެ. ދެ ކޮޓަރީގައި އެނބުރި އެނބުރި ހުރި ދެ ފަންކާއިން އިވޭ ވައިކެފުމުގެ އަޑު ފިޔަވާ އިވޭ އެއްވެސް އަޑެއް ނެތެވެ. އެތައް އިރަކު ނުނިދި އޮތުމަށްފަހު އީމާން އަށް ލޮލުފިޔަ ޖެހުނީ އެކެއްވެސް ޖެހިފަހުންނެވެ. ނިދި އައިސް އޭނާގެ ސިކުނޑީގެ މައްޗަށް ވެރިވެގަނެ މުޅި ހަށިގަނޑަށް އޭގެ ބާރު ފޯރުވިއެއްކަމަކު އެ ސިކުނޑިއަށް ވެރިވެފައިވާ ނުތަނަވަސްކަމާއި ކެކުޅުމަކަށް ލުޔެއް ނުލިބެ އެވެ. ހިތުގަ އުފެދިފައިވާ ވޭނީ ރިހުންވަނީ ހަމަ ތާޒާކޮށެވެ. އެކަށް ގޮށްޖެހިފައިވާ ބުމަޔާ މުށްކެވިފަވާ އަތް އަދި ނޭގޭ ބާރަކުން ތުރުތުރު އަޅަމުންދާ ހަށިގަނޑު މިކަމަށް ހެކިދެއެވެ. ހިތާއި ސިކުނޑި އަށް ވެރިވެފައިވާ ހައިޖާނުގެ އަސަރު މޫނުމަތިން ފެންނަމުން ދިޔައެވެ. ބާރު އަޑުފަށް ގަޑަކާއެކު ކުއްލިއަކަށް މުޅި ގެއިން ކަރަންޓު ކެނޑިއްޖެއެވެ. ކަނު އަނދިރިކަން ވެރިވެއްޖެ އެވެ. ވީ ކީއްކަމެއް ނޭނގެއެވެ. ކަރަންޓު ކެނޑުނުތާ މާގިނައިރެއް ނުވިއެވެ. ދެން އިވެން ފެށީ ހިތްފަޅައިގެން ދާފަދަ އަޑަކުން ސަލާމަތަށް އެދި އަންހެނަކު ކުރަމުންދާ އާދޭހުގެ އަޑެވެ. އެއަޑާއެކު ފިރިހެނެއް ގެ ރުޅިވެރި ހަޅޭކުގެ އަޑާ އެކު ހުނުމުގެ އަޑު ވެސް އިވެމުން ދިޔައެވެ.އެއީ ބިރުވެރިކަމުން ފުރިގެންވީ ރަޙްމެއްނެތް އަޑެކެވެ. އެއަޑުގައި ނުރައްކާތެރިކަމާއި އަނިޔާވެރިކަން އެކުލެވިފައިވާ ވެއެވެ. ހަމަ އެއާއެކު ދިހަ ބާރަވަރަކަށް އަހަރުގެ ކުޑަކުއްޖަކު އަވަސް ފިޔަވަޅުތަކެއްގައި ދުވެފަދާ ތަން ފެންނަމުން ދިޔައެވެ. މަންޒަރު މާސާފުނޫންނަމަވެސް އެކަމުގެ ސަބަބުން އީމާންގެ ހިތަށް ބުނެދޭން ނޭގޭފަދަ ފުން އަސަރު ތަކެއް ކުރަމުން ދިޔައެވެ. ހިތުގެ ނާރުތައް ބުރިބުރި ވަމުންދާ ކަހަލަ އިޙްސާސެއް ވެސް ކުރަމުން ދިޔައެވެ. އަދި މޭ ގަނޑު ފިތެމުން\nދާކަމުގެ އިޙްސާސް ކުރެވެމުން ދިޔައެވެ. އެބިރުވެރިކަމުން ސަލާމާތް ވާންއުޅޭފަދަ ގޮތަކަށް އީމާން އަތާފައި ހޫރަން ފެށިއެވެ. ސިކުނޑީގެ ނާރުތަކަށް ވާންވެ ފަޅައިގެން ދާން އުޅޭހެން ހީވާން ފެށުމުން ކަރުފަޅައިގެން ދާފަދަ އަޑަކުން ހަޅޭއް ލަވައިގަތެވެ. ހަމަ އެއާއެކު ސިހިފައި ހޭލެވިއްޖެ އެވެ. ހޭލެވުނުއިރު އޮތީ ދާހިއްލާ ފޯވެފައެވެ. ލައިގެން އޮތް ޓީޝާޓް އޮތީ ބުރަކަށީގައި ތަތްލާފައެވެ. ނިއްކުރި މަތިން ހިއްލާފައި ހުރި ދާތައް އަތުގެ ފުށަތުން ފޮހެލަމުން ގަޑި ބަލައިލިއެވެ. އަދި ދެގަޑިބައި ވެސް ނުވެއެވެ. މުޅި ތަނަށް ވެރިވެފައިވާ ކަނު އަނދިރިކަމުގެ ސަބަބުން އީމާން އަށް ލިބުނު ސިހުމާއި ބިރުވެރިކަން ވަކިން އިތުރުވިއެވެ. މިބިރުވެރި ކަން އޭނަ ދިރިހުއްޓާ އޭނަގެ ޙަޔާތާ ވަކިނުވާނެކަން އީމާން އަށް އެގެއެވެ. އީމާން އޭނަގެ އުދާސްކަމަށް ލުޔެއްލިބޭތޯ ކަނުއަނދިރީގެ ތެރޭން ލަސްފިޔަވަޅުތަކެއްގައި ގޮސް ކުޑަދޮރުން ބޭރުބަލާލިއެވެ. ހަމަ އެއާއެކު ކުއްލިއަކަށް ވައިގަދަވާން ފެށިއެވެ. ބިންމަތީގައި ހުރި ފަތްތައް އެއްވެސް ތަރުތީބެއްނެތި އުދުހިގެން ވައިގެތެރެއަށް އަރަންފެށިއެވެ. ކުއްލިއަކަށްގަދަވަޔާއެކު ކައިރީގައި ހުރި ގަހަކުން ބޮޑު އޮފިގަނޑެއް އިރައިގެން އައިސް ފުރާޅުމަތީގަ ޖެހުނު އަޑުން އީމާން ގެ ހިތުގަ އުފެދިފަވާ ތޫފާންގެ ހަލަބޮލިކަން ވަކިން އިތުރުވެގެން ދިޔައެވެ.\nހަމަ އެއާއެކު އީމާން ގެ ހިޔާލުގެ ދުރުމިން ފެންނަންފެށީ މީގެ އެތަކެއްއަހަރު ކުރީގެ ފީތާއެކެވެ. މަންމައާއި ބައްޕައާއެކު ހޭދަކުރެވުނު ޅަފުރާގެ ހަދާންތަކެވެ.އުމުރުން4އަހަރުން ފެށިގެން މިއަދާހަމަޔަށް ޚިޔާލުގެ ވާފަށް ގުޅާލެވުނެވެ. އީމާން ގެ މަންމަގެ ހުސްވުމެއްނެތް ނެތް ލޯބީގެ ޚަޒާނާއިން އެ ޅަހިތް ފުރާލަ ދިން ގޮތެވެ. އަބަދުވެސް އީމާން ގެ ދިފާއުގަ އީމާން ގެ ޙިމާޔަތުގަ އެމަންމަ ފާރަވެރިވީ ގޮތެވެ. މައިވަންތަކަމުގެ ލޯތްބާއެކު ކީ ނާނާތަކެވެ.\nބައްޕަގެ ރަޙްމެއްނެތް އަނިޔާ އިން އެހިތުގަ ޒަޚަމް ތައް ލެވުނެވެ. ބައްޕަ ފެނުމުން އެޅަހިތް ބިރުން ރޫރުއަޅައިގެން ދެއެވެ.ބައްޕަ ދެކެ ކިތައްމެ ލޯބިވިޔަސް ބައްޕަގެ ޙިމާޔަތަށް ދާން ބޭނުންވިޔަސް ކުޑަކުޑަ އީމަން ފަސްޖެހެއެވެ. މިހުރިހާކަމެއް ގެ ފަހަތުގަ ވަނީ ބައްޕަގެ ހަރުކަށިކަމާ ބައްޕަ ގެ ފަރާތުން މަންމަ އަށް ލިބެމުންދާ އަނިޔާތައް ކަމެއް އެބައްޕަ ގަބޫލް ކުރާކަށް ބޭނުމެއް ނުވެއެވެ. ބައްޕަ ގެއަށް އަންނަ ކިތަންމެ ރެއަކު މަންމައާ ބައްޕަގެ ޒުވާބުތަކާ މަންމަ ރޯރުއިންތަކުން ޅަހިތުގަ ވަނީ ބައްޕައާ ދޭތެރޭ އިންދުނު ނަފްރަތު ގެ އޮށުންގަސްފަޅާ އޭގެ މޫތައް ވަރުގަދަ ވެފައެވެ. ނަތީޖާއަކަށް ވީ ބައްޕަ އާއި ގުޅަފައިވީ ކޮންމެ އެއްޗަކަށް ވެސް އީމާން ގެ ނަފްރަތު ކުރުމެވެ. ޚާއްޞަކޮށް ބައްޕަ ގޭގަ އުޅޭވަގުތު ކޮޓަރީގެ އެއްކަނެއްގައި އަމިއްލަ ނަފްސު ކުއްވެރިކޮށްގެން އީމާން ބަންދުވެގެން އިނދެއެވެ. ނަމަވެސް މަންމައަށް ލިބެމުންދިޔަ އެ ވޭންތަކަށް ކެއްކުރަނީ އޭގެ އިންތިހާ ދަރަޖައަށެވެ. މަންމައަށް ލިބެމުންދިޔަ ވޭނީ އަނިޔާތައް ފެނި އަހަރެންގެ ލޮލުން އޮހެމުންދާ ކަރުނަތައް މައިވަންތަކަމުގެ އެ ދެ އަތުން ފޮހެލައިދެނީ އޯގާވެރިކަމާއެކުއެވެ. އީމާން ގެ މަންމަ މިދުނިޔެއާއި ވަކިވެގެން ދިޔައީވެސް ބައްޕަގެ ރަޙްމެއްނެތް އަނިޔާ ތަކުގެ ސަބަބުންނެވެ. ބައްޕަގެ އަނިޔާތަކުގެ ސަބަބުން މަންމަ ނުކުޅެދޭ މީހަކަށް ހެދިއެވެ. އަދި އެދެމައިން ދޫކޮށް ބައްޕަ ދިޔަތަނެއް އަދި އަދަށް ދާންދެންވެސް އީމާންއަކަށް ނޭގެއެވެ. ވަރަށް ބަލިވެ އުޅުމަށް ފަހު އީމާންގެ މަންމަ ނިޔާވުމުން އީމާން ބިކަވެ މުޅިދުނިޔެއަށް ގިނަވިއެވެ. ބަނޑުފުރާނަ މުއްތިކުރުމަށްޓަކާ ސަލާން ޖެހުމާ ގޭގޭގަ މަސައްކަތްކޮށް ދީގެން އީމާން ދުވަސްތައް ހޭދަކުރަމުންގޮސް ފުރާވަރަށް އެޅިއިރުވެސް ބައްޕަ ކިބައިން މަންމަގެ މަރުގެ ބަދަލު ހިފުމަށް އަޒުމް ކަނޑައެޅިއެވެ. މަންމަ ގެ ލޯބިން އީމާން މަޙްރޫމް ކޮއްލި އެއަނިޔާވެރި ބައްޕަގެ ތަޞްވީރު ވަނީ އީމާން ގެ ހިތުގަ ބިންވަޅުނެގިފައެވެ. އެންމެ ފަހަރަކުވެސް އެބައްޕަގެ ލޯތްބަކަށް އީމާން ގެ ހިތެއްނޭދެއެވެ.ބައްޕައަށް ޓަކާ ވިންދު ޖެހުމަކަށް އެހިތެއް ނުދަންނަކަހަލަ އެވެ. އަބަދާ އަބަދު ހިތްއެދިގޮވަނީ އީމާން ގެ ލޯބިވާ މަންމައަށެވެ.ދުވަސްތައް މާޒީއާއި އުވަމުންގޮސް މިއަދު އަނެއްކާވެސް އީމާން ގެ ޒަޚަމްތައް ތާޒާވެ އެޒަޚަމްތަކުން ލޭއޮހޮރެންފެށީ އީމާން ގެ ޙިއްޞުތަކާ ކުޅެލި ވަހެއްގެ ސަބަބުންނެވެ. ނޭފަތުގަ އެވަސް ޖެހުނުވަގުތުން ފެށިގެން ސިކުނޑިއަށް ބާރު ބޮޑުވާންފެށިއެވެ. އެއީ ކޮންމެވެސް ގޮތަކުން އީމާންއާއި ގުޅިފައިވީ ވަހެއްކަން ސިކުނޑި އަންގަމުންދިޔައެވެ. ހަމައެއާއެކު މިހަދާންތައް ގުޅުވާލެވުނީ އީމާންގެ ބައްޕަ ބޭނުންކުރާ އަތަރު ފުޅިތަކާއެވެ. އަބަދުވެސް ބައްޕަ ޚާއްޞަ ކޮށް އެއްވައްތަރެއް ގެ ހުވަނދާ އަތަރު ބެނުންކުރުމަށް އިސްކަން ދޭކަން ހަދާނަށް އައެވެ. ބައްޕަ ގެއަށް ވަދެފަ ނުކުތަސް އަދި ގޭގައުޅުންސް އީމާން އެކަން ފާހަގަކުރަނީ އެވަހުންކަން ހަދާންވުމާއެކު ރުޅިއައިސް މީހާ ތުރުތުރު އަޅަންފެށިއެވެ. އެދެމައިން ދޫކޮށްލާފަ ބައްޕަދިޔަރޭވެސް މަންމައަށް އަނިޔާކުރުމުގެ ތެރޭގަ އެހުރިހާ އަތަރުފުޅިތަކެއްވެސް މަންމަގެ ބޮލަށް އަޅާލާ އޭގެ ފުޅިތޮށިން އީމާންވެސް ޒަޚަމްވިއެވެ.ހަމަ އެއާއެކު ވަގުތު ނަގާނުލާ ސައިކަލް ސްޓާޓް ކުރުމާއެކު އީމާން މަސައްކަތްކުރާ ކުންފުނީގެ ސައިޓަށް ވަދެ އަލަށް އެތަނާ ގުޅުނު ދެވަން ފުރައިގެ ފިރިހެން މީހާ ބޭރަށް ނެރުނެވެ. އަދި ނިކަން ރަގަޅަށް އެމޫނަށް ބަލާލިއެވެ. އެއީ މިއަދާހަމަޔަށް އީމާން ހޯދަމުންދިޔަ އޭނާގެ ބައްޕައެވެ. ހަމަ އެއާއެކު ނަފަރަތާ ބަދަލުހިފުމުގެ ޖަޒްބާތުން އީމާން ގެ ޙިއްޞިތައް ގޮވާލިއެވެ.އީމާން ގެ ހަމަހޭވެރިކަމެއް ވެސް ހުރިހެނެއް ހިޔެއްނުވެއެވެ. އަތުގަ އޮތްބިއްލޫރިފުޅި އެމީހާގެ ބޮލަށް އަމާޒުކޮށް ނިކަންބާރަށް ޖެހިއެވެ. އެތައްފަހަރަކު އެކަން ތަކުރާރުކުރި އެވެ. ހަމަ އެއާއެކު އެފިރިހެންމީހާގެ ބޮލުން ހޯސްލާފަ އޮހޮރެން ފެށީ ތާޒާލެއެވެ. އީމާން މޮޔައެއްހެން ހެމުން ތެޅިފައިވާ އެބިއްލޫރި ފުޅިން އެބައްޕައަށް ޙަމަލާދެމުން ގޮސް އެމަސްގަނޑުގެ ވިންދު ހުސްވުމުން ހުއްޓާލިއެވެ. އަދި ނިކަން ރަގަޅަށް އޭނަގެ މަންމަގެ ގާތިލްގެ މޫނަށް ބަލާލިއެވެ. އަދި ނިކަން ބާރަށް ހޭންފެށިއެވެ. ހަމަ އެއާއެކު އެފުރާނަ ނެތްމަސްގަނޑުގަ އޮޅުލައިގަނެގެން ބާރުބާރަސް ރޯންފެށީއެވެ. އެބައްޕަގެ ލެއިން އުފެދިފައިވާ ދަރިފުޅުގެ އަމިއްލަ ދެއަތުން ބައްޕަ ގެ ފުރާނައަށް އެފަދަ އަނިޔާތަކެއް ދެވުމުން ކެތްކުރަން ދަތި އަސަރުތަކެއް ހިތާސިކުނޑި އަށް ވެރިވެގެން ދިޔައެވެ.\nބިއްލޫރި ފުޅިއަކުން މީހެއްގެބޮލަށް ޙަމަލާދީ ރަޙްމެއްނެތް ގޮތަކަށް މީހަކުމަރާލާފަ އޮއްވާ ފެނުނު ޚަބަރު އީމާން އަށް ނޫހުން ފެނުނެވެ. އަދި ސިފައިންނާ ފުލުހުން ގުޅިގެން ކުއްވެރިޔާ ހޯދުމުގެ މަސައްކަތް ކުރާވާހަކަ ވެސް އެލިޔުމުން އެގުނެވެ. ހިތައް ކުރާއަސަރަކާ ސިކުނޑިއަށް ކުރާބާރުން ކެތްނުކުރެވިގެން އީމާން އަމިއްލައަށް ފުލުހުންނާ ޙަވާލުވިއެވެ. އަދި އޭނަގެ މަންމަގެ މަރުގެ ބަދަލު ހިފުމަށް ބައްޕަ މަރާލިކަމުގަ ވިޔަސް ހިތަށް ހަމަޖެހުމެއް ނުލިބުނުކަމާއި އަދި އެކަމުގެ އަދަބު ލިބިގަތުމަށް ތައްޔާރުވިއެވެ. މިއަދު އީމާން އަކީ ސިކުނޑި ހަމަނުޖެހޭ މޮޔައެކެވެ. ބައްޕަގެ އަނިޔާވެރިކަމުގެ ސަބަބުން އުފާވެރި އާއިލާއެއް ރޫޅި އެއާއިލާގެ އުއްމީދު ކަމުގަވާ ދަރިފުޅަކު އެކަން ތަޙައްމަލު ކުރަންްޖެހުނު ގޮތެވެ.މިހާދިސާ ވެގެން ދިޔައީ މިފަދަ މައިންނާ ބަފައިންނަށް އަދި މުޅިދުނިޔެއަށް ވެސް ލިބިގެން ދިޔަ އިބްރަތަކަށެވެ.


މައިކް ޕޮމްޕެއޯގެ ދަތުރުފުޅުގައި ފޮރުވިފައި އޮތީ ކޮން ކަމެއްބާ؟!\nޝިފްޒާން އަހްމަދު 27 އޮކްޓޯބަރު 2020 13:22\nއެމެރިކާއަށް ޚާރިޖީވަޒިރު ޝާހިދު ކުރެއްވި ދަތުރުފުޅުގައި މައިކް ޕޮމްޕެއޯއާ ބައްދަލުކުރެއްވުން\nމާދަމާއަކީ އެމެރިކާގެ ޚާރިޖީވަޒީރު މައިކް ޕޮމްޕެއޯ ދިވެހިރާއްޖެއަށް ރަސްމީ ދަތުރުފުޅެއްގައި ވަޑައިގަންނަވާ ދުވަހެވެ. 1992 ވަނަ އަހަރަށްފަހު، އެމެރިކާގެ ކެބިނެޓުގެ މެންބަރެއް ދިވެހިރާއްޖެއަށް ވަޑައިގަންނަވާ ފުރަތަމަ ދުވަހެވެ. ދުނިޔޭގެ އެންމެ ބާރުގަދަކަމަށް ބުނާ ޤައުމުގެ ޚާރިޖީ ގުޅުންތައް ބައްޓަންކުރުމުގައި އެންމެ މުހިއްމު ދައުރެއް އަދާކުރައްވާ، އަދި ރައީސް ޓުރަމްޕުގެ ޚާރިޖީ ސިޔާސަތާ ގުޅުންހުރި ވަޢުދުތައް ތަންފީޒުކުރެއްވުމުގައި އެންމެ ގަދައަށް މަސައްކަތްކުރައްވާ ވަޒީރު ރާއްޖެއަށް ޒިޔާރަތްކުރައްވާތީ ސުވާލުތަކެއް އުފެދެއެވެ. މައިކް ޕޮމްޕެއޯއަކީ ކޮން ބޭފުޅެއްތޯއާއި، އޭނާ ރާއްޖެ ވަޑައިގަތުމުގެ ފަހަތުގައި ފޮރުވިފައި އޮތީ ކޮން ކަހަލަ ކަންތައްތަކެއްތޯ ކުރެވޭ ސުވާލެވެ.\nމައިކް ޕޮމްޕެއޯއަކީ ކާކު؟\nމައިކް ޕޮމެޕެއޯ ތައުލީމު ހާސިލުކުރެއްވީ އެމެރިކާގެ އެންމެ ޤަދަރުވެރި ޢަސްކަރީ ކޮލެޖު ކަމުގައިވާ ވެސްޓް-ޕޮއިންޓުންނެވެ. 2011 ވަނަ އަހަރު ހިއުމަން އިވެންޓްސް މަޖައްލާއަށް ދެއްވި ބަސްދީގަތުމުގައި ޕޮމްޕެއޯ ވިދާޅުވި ގޮތުގައި ވެސްޓްޕޮއިންޓަށް ވަޑައިގަންނަވަން ފުރުޞަތު ދެއްވީ އޭނާ ހައި ސުކޫލުން އެއްވަނަ ހޯއްދަވައިގެން ސުކޫލު ނިންމެވުމުން، އޭނާ ނިސްބަތްވާ ޑިސްޓްރިކްޓު އެމެރިކާގެ ކޮންގުރެސްގައި އެއިރު ތަމްސީލުކުރެއްވި ބޮބް ޑޯނާންއެވެ. ވެސްޓް ޕޮއިންޓުގައި ޕޮމްޕޭ ފާހަގަވީ މޮޅު ދަރިވަރެއްގެ ގޮތުގައެވެ. ކޮލެޖު ފުރިހަަމަކުރެއްވީ ކިލާހުން އެއްވަނަ ހާސިލުކުރައްވައިގެންނެވެ. ކިޔަވައިވިދާޅުވި މައިގަނޑު ދާއިރާއަކީ އިންޖިނިއަރިން މެނޭޖުމެންޓެވެ.\nވެސްޓު ޕޮއިންޓުން ދަސްވެނިވެވަޑައިގެން ގުޅިވަޑައިގަތީ އެމެރިކާގެ ޢަސްކަރިއްޔާއާއެވެ. ފިނި ހަނގުރާމައިގެ ދުވަސްވަރުގައި އިރުމަތީ ޖަރުމަނާއި ހުޅަނގު ޖަރުމަނު އިންވަކިކުރާ ބޯޑަރު ސަރަހައްދު ބެލެހެއްޓި ޓޭންކު ރެޖިމެންޓެއްގެ ކޮމާންޑަރެއްގެ ގޮތުގައި ޕޮމްޕެއޯ ހުންނެވިއެވެ. ބާލިން ފާރު ވެއްޓުމާއި، ފިނި ހަނގުރާމަ ނިމުމަކަށް އައުމާއެކު، ޢަސްކަރީ ކެރިއަރ ކުރުކޮށްލެއްވުމަށްފަހު ޕޮމްޕެއޯ ވަޑައިގަތީ ހަވާޑަށެވެ. ހަވާޑު ލޯ ސްކޫލުން ކިޔަވައިވިދާޅުވިއެވެ.\nޤާނޫނު ކިޔަވައިވިދާޅުވުމަށްފަހު، އެ ދާއިރާގައި ދުވަސްކޮޅަކު މަސައްކަތްކުރެއްވުމަށްފަހު، ޕޮމްޕެއޯ ސިޔާސީ ދާއިރާއަށް ނުކުމެވަޑައިގަތެވެ. ކެންސަސްގެ ޑިސްޓްރިކްޓަކުން އެމެރިކާގެ ސެނެޓަށް ހޮވިވަޑައިގަތެވެ. އެފަހަރު ވާދަކުރެއްވި އިންޑިޔާ ނަސްލުގެ ބޭފުޅަކާއެވެ. ޕޮމްޕެއޯގެ ކެމްޕެއިން ފާހަގަވީ އޭނާގެ ވާދަވެރިޔާގެ ނަސްލު ބޭނުންކޮށްގެން އަގުވައްޓައިލުމަށް މަސައްކަތްކުރި އިންތިޚާބެއް ކަމުގައެވެ. 8،000 ލަފުޒު ހިމެނޭ ޕޮމްޕެއޯގެ ޕްރޮފައިލެއް ނިއުޔޯކު ޓައިމްސްގައި ޝާއިޢުކޮށްފައިވެއެވެ. އޭގައި ފާހަގަކުރި ގޮތުގައި ޕޮމްޕެއޯއަކީ އެވެންޖެލިކަލް ކްރިސްޓިއަނެކެވެ. ވަރަށް ގަދައަށް އެ ދީނުގައި ހިފަހައްޓަވާ ބޭފުޅެކެވެ. 2016 ވަނަ އަހަރުގެ ރިޔާސީ އިންތިޚާބުގެ ރިޕަބްލިކަން ޕާޓީގެ ޕްރައިމަރީގައި މިހާރުގެ ރައީސް ޑޮނާލްޑު ޓުރަމްޕަށް ތާއީދުކުރެއްވުމުގެ ބަދަލުގައި ތާއީދުކުރެއްވީ އެހެން ކެނޑިޑޭޓަކަށެވެ.\nރައީސް ޓުރަމްޕު ވެރިކަމަށް ވަޑައިގެން ޕާޓީގެ އެކި ފަންތީގެ ބޭފުޅުންނަށް މަޤާމުތައް ދެއްވި ދެއްވުމުގައި ޕޮމްޕެއޯއަށްވެސް މަޤާމެއް ދެއްވިއެވެ. އޭނާ ލެއްވީ އެމެރިކާގެ މަރުކަޒީ ޖާސޫސީ އިދާރާ ސީއައިއޭގެ ޑިރެކްޓަރު ކަމަށެވެ. އެ މަޤާމުގައި ހުންނެވި ދުވަސްވަރަކީ ރައީސް ޓުރަމްޕު އެމެރިކާގެ ޖާސޫސީ ދާއިރާގެ މުއައްސަސާތަކަށް އެކި ބާވަތުގެ ހަމަލަތައް އަމާޒުކުރެއްވި ދުވަސްވަރެކެވެ. ނަމަވެސް ޖާސޫސީ އިދާރާތަކުގެ އިތުބާރު ނަގަހައްޓަވައި އަދި އެ އިދާރާތަކުގައި ޓުރަމްޕަށް ކޮންމެވެސް މިންވަރެއްގެ އިތުބާރެއް އުފެއްދެވުމުގައި ޕޮމްޕެއޯ މުހިއްމު ދައުރެއް އަދާކުރައްވާފައިވެއެވެ.\nމައިކް ޕޮމްޕެއޯއާއި މުސްލިމުންނާއި އިސްލާމްދީން\nމައިކް ޕޮމްޕެއޯއަކީ މުސްލިމުންނާމެދު ނަފުރަތާއި ރުޅިވެރިކަމުގެ ސިޔާސަތެއް ގެންގުޅުއްވާ ބޭފުޅެކެވެ. އިންޓަސެޕްޓްގައި މަހްދީ ޙަސަން ލިޔުއްވި ލިޔުމެއްގައި ފާހަގަކުރެއްވި ގޮތުގައި ޕޮމްޕެއޯއަކީ އެމެރިކާގައި ހިންގާ މުސްލިމުންނާ ދެކޮޅު ޖަމްޢިއްޔާ ޖަމާޢަތްތަކާ ގާތް ގުޅުމެއް ބާއްވަވައި އެ ޖަމްޢިއްޔާ ޖަމާޢަތްތަކަށް މަދަދުވެރިވެލައްވާ ބޭފުޅެކެވެ. އެގޮތުން އޭސީޓީ އެމެރިކާ ނަމަކަށް ކިޔާ ޖަމްޢިއްޔާއެއް ހިންގާ ބްރިގެޓް ގެބްރިއެލްއާ ޕޮމްޕެއޯއާ ވަރަށް ގާތް ގުޅުމެއް އޮވެއެވެ. މި ޖަމްޢިއްޔާއާމެދު ސަދަން ޕަވާޓީ ލޯ ސެންޓާއިން ބުނެފައިވަނީ މުޅި ޤައުމުގައިވެސް އޮތް އެންމެ ބޮޑު މުސްލިމުންނާ ދެކޮޅު ހަރަކާތަކީ މި ޖަމްޢިއްޔާ ކަމުގައެވެ. ބްރިގެޓު ބުނެފައިވަނީ މައިކް ޕޮމްޕެއޯއަކީ ކޮންގުރެސްއަށް 2010 ވަނަ އަހަރު އިންތިޚާބުވެވަޑައިގަތް ދުވަހުން ފެށިގެން މިއަދާ ހަމައަށްވެސް އެ ޖަމްޢިއްޔާގެ ސާބިތު އެކުވެރިއެއް ކަމުގައެވެ.\nދެން އޮތީ ސެންޓަރ ފޯ ސެކިއުރިޓީ ޕޮލިސީ ނަމަކަށް ކިޔާ މުއައްސަސާއެއް ހިންގާ ފްރޭންކް ގަފްނޭއެވެ. ސަދަން ޕަވަޓީ ލޯ ސެންޓާއިން މި މަރުކަޒު ސިފަކުރަނީ އެއްވެސް ޙަޤީޤަތެއް ނެތް މުއާމަރާތް (ކޮންސްޕިރިސީ) ބޭނުންކޮށްގެން މުސްލިމުންނާ ދެކޮޅު ވިސްނުން ފަތުރާ މުއައްސަސާއެއް ކަމުގައެވެ. 2014 ވަނަ އަހަރާއި 2016 ވަނަ އަހަރާ ދެމެދުގައި މި ޖަމްޢިއްޔާއިން ހިންގާ "ފްރީޑަމް ރޭޑިޔޯ"ގައި 18 ފަހަރެއްގެ މަތިން ޕޮމްޕެއޯ ބައިވެރިވެވަޑައިގެންފައިވާ ކަމުގައި ޖޯޖް ޓައުން ޔުނިވަރސިޓީގެ ބްރިޖް އިންޝިއޭޓިވްއިން ބުނެފައިވެއެވެ.\nޕޮމްޕެއޯއަކީ އިސްލާމީ ސިޔާސީ ޙަރަކާތެއް ކަމުގައިވާ އިޚުވާނުލް މުސްލިމީން ނުވަތަ މުސްލިމް ބުރަދަރހުޑަކީ ބައިނަލްއަޤުވާމީ ޓެރަރިސްޓު ޖަމްޢިއްޔާއެއް ކަމުގައި ހަމަޖެއްސުމަށް އެމެރިކާގެ ސެނެޓަށް ޤާނޫނު ވެއްދެވި ބޭފުޅާވެސްމެއެވެ. އެމެރިކާގައި ހިންގާ އާންމު މުސްލިމު ޖަމްޢިއްޔާ ޖަމާޢަތްތަކީ އިޚުވާނުލް މުސްލިމީންގެ ގޮފިތަކެއް ކަމުގައިވެސް ޕޮމްޕެއޯ ޞިފަކުރައްވައެވެ. މަހުދީ ޙަސަންގެ ލިޔުމުގައި ފާހަގަކުރައްވާފައިވަނީ އެމެރިކާ އަދި ހުޅަނގުގެ ކަނާތުފިޔައިގެ ޕާޓީތައް އެއްގަލަކަށް އަރުވަނިވި ކަމެއްގެ ގޮތުގައި އޮންނަނީ އިސްލާމްދީނާއި މުސްލިމުންނާމެދު ބިރުގަތުމާއި ނަފުރަތު އުފެއްދުމެވެ.\nއިސްރާއީލާ އިސްލާމީ ޤައުމުތަކުގެ މެދުގައި ގުޅުން ޤާއިމުކުރުން\nއިހަށް ދުވަހު އަޅުގަނޑުމެންނަށް އަޑުއިވެގެން ދިޔައީ މުސްލިމު ޢަރަބި ތިން ޤައުމުން އިސްރާއީލާއެކު ގުޅުން ބަދަހިކުރި ވާހަކައެވެ. އެކުވެރި ޢަރަބި އިމާރާތާއި، ބަޙުރައިނާއި، ސޫދާނެވެ. މި ޤައުމުތަކާއި އިސްރާއީލުގެ މެދުގައި ގުޅުން ޤާއިމުކުރުމަށް އެމެރިކާއިން މެދުވެރިއެއްގެ ދައުރު އަދާކުރިއިރު، މުޅި މަސައްކަތުގައި އިސްކޮށް ހުންނެވި އެއް ބޭފުޅަކީ މައިކް ޕޮމްޕެއޯއެވެ. މި މަސައްކަތުގައި އެންމެ އިސްކޮށް އުޅުއްވާތީ ފެންނަނީ ޓުރަމްޕުގެ ދަބިދަރިކަލުން ޖެރެޑް ކުޝްނާއެވެ. ކުޝްނާ ފިޔަވައި އެންމެ އިސްކޮށް މަސައްކަތްކުރައްވާ ބޭފުޅަކީ މައިކް ޕޮމްޕެއޯއެވެ.\nބަޙުރައިނަށް ވަޑައިގެން ބަޙުރައިނާއި އިސްރާއީލުގެ މެދުގައި ގުޅުން ޤާއިމުކުރުމުގެ އެއްބަސްވުމެއްގައި ސޮއިކުރެއްވުމަށްފަހު އެ ޤައުމުން ފުރާވަޑައިގަންނަވަމުން ޕޮމްޕެއޯ ކުރެއްވި ޓުވީޓުގައި ވިދާޅުވެފައިވަނީ މި މޮމެންޓަމް ނުވަތަ ފޯރި ނަގަހައްޓައި ގިނަ އިސްލާމީ ޤައުމުތަކަކާ އިސްރާއީލާ ގުުޅުން ޤާއިމުކުރަން ޖެހޭ ކަމަށެވެ.\nދިވެހިރާއްޖެއަކީވެސް އިސްރާއީލާއެކު ރަސްމީ ގުޅުމެއް ނޯންނަ ސައްތައިން ސައްތަ މުސްލިމު ޤައުމެކެވެ. އެހެންކަމުން ޢަރަބި އިސްލާމީ ޤައުމުތަކަށް އެމެރިކާއިން ހުށަހަޅާ ހުށަހެޅުންތަކުގެ ތެރެއިން ހުށަހެޅުމެއް މިކަމުގައި ރާއްޖެއަށް އައުމަކީ އެކަށީގެންވާ ކަމެކެވެ. ޕޮމްޕޭގެ ދަތުރުފުޅުގައި އެކަމާ ގުޅޭ ގޮތުން މަޝްވަރާކުރެވުމުގެ ޖާގަ ކޮންމެވެސް މިންވަރަކަށް އޮތުމަކީ މުނާސަބު ވެދާނެ ކަމެކެވެ. ނަމަވެސް ރާއްޖޭގެ ޚާރިޖީވަޒީރު ޢަބްދުﷲ ޝާހިދުވަނީ އިސްރާއީލާއެކު ރާއްޖެއިން ގުޅުން ޤާއިމުނުކުރާނެ ކަމުގެ ޔަޤީންކަން ދެއްވާފައެވެ. އެހެންކަމުން އެފަދަ ހުށަހެޅުމެއް ހުށަހެޅި ނަމަވެސް އެ ހުށަހެޅުމަކަށް ސަރުކާރުން ނޫނެކޭ ބުނާނެ ކަމުގައި ބަލަމާތޯއެވެ.\nޗައިނާއާ ދެކޮޅު އިއްތިހާދެއް ޤާއިމުކުރުން\nޕޮމްޕެއޯ ރާއްޖެއަށް ވަޑައިގަންނަވާ މި ދަނޑިވަޅަކީ އެމެރިކާއާއި ޗައިނާގެ މެދުގައި ވާދަވެރިކަން ބޮޑުވެފައިވާ ވަގުތެކެވެ. އެމެރިކާގެ ރިޔާސީ އިންތިޚާބުގެ ކެމްޕެއިނުގައި ޓުރަމްޕުގެ އެންމެ ގިނަ ހަމަލާ އަމާޒުވާ ޤައުމަކީވެސް ޗައިނާއެވެ. އެމެރިކާއިން ދަނީ ޗައިނާއާ ދެކޮޅަށް ސަރަހައްދީ ފެންވަރުގައާއި ބައިނަލްއަޤުވާމީ ފެންވަރުގައި އިއްތިހާދުތައް ޤާއިމުކުރުމުގެ މަސައްކަތްކުރަމުންނެވެ. އެގޮތުން ޖުލައި މަހުގެ 23 ވަނަ ދުވަހު ޕޮމްޕެއޯވަނީ ޗައިނާއާ ދެކޮޅަށް ވަރުގަދަ ބަދަހި އިއްތިހާދެއް ޤާއިމުކުރުމުގެ މަސައްކަތުގެ މުހިއްމުކަން ފާހަގަކުރައްވައި އެކަމަށް ގޮވާލައްވާފައެވެ. ރަޝިޔާއިންވަނީ މި އިއްތިހާދުގައި ބައިވެރިނުވާނެ ކަމުގައި ބުނެފައެވެ.\nރާއްޖެއާއި އެމެރިކާގެ މެދުގައި އަސްކަރީ އެއްބަސްވުމެއްގައި ވަރަށް ފަހުން ސޮއިކޮށްފައިވެއެވެ. އެ އެއްބަސްވުމާ ގުޅިގެން ޔޫރޭޝިއަން ޓައިމްސް ނޫހަށް ދެއްވި ބަސްދީގަތުމެއްގައި ރާއްޖެއަށް އެމެރިކާއިން ކަނޑައަޅާފައި ހުންނަވާ ސަފީރު ވިދާޅުވެފައިވަނީ އެ އެއްބަސްވުމުގެ ސަބަބުން ދިވެހިރާއްޖެ އިންޑޯ އޭޝިޔާ ޕެސިފިކް އެލައަންސްގައި ދިވެހިރާއްޖެ ބައިވެރިވުމުގެ ފުރުޞަތު ފަހިވެގެން ގޮސްފައިވާ ކަމަށެވެ. މި އެލައެންސަކީ އޭޝިޔާ ޕެސިފިކް ސަރަހައްދުގައި ޗައިނާގެ ނުފޫޒު ފެތުރުން ހުއްޓުމަށްޓަކައި އުފައްދާފައިވާ އިއްތިހާދެކެވެ. މި އިއްތިހާދުގައި ދިވެހިރާއްޖެއިން ބައިވެރިވާން ޕޮމްޕެއޯ ހުށަހެޅުއްވުމަކީ އެކަށީގެންވާ ކަމެކެވެ.\nޗައިނާއާ ދެކޮޅަށް ފުޅާ އިއްތިހާދެއް ޤާއިމުކުރުމުގެ ވިސްނުމުގައި އެމެރިކާއިން ކުރަމުންދާ މަސައްކަތުގައި މި ސަރަހައްދުގައި އެމެރިކާގެ އެންމެ ބޮޑު ބައިވެރިއަކީ އިންޑިޔާއެވެ. އަދި ދިވެހިރާއްޖެއިން މިވަގުތު އެންމެ ބޮޑު ގުޅުމެއް ޤާއިމުކޮށްފައިވަނީވެސް އިންޑިޔާއާއެވެ. އެހެންކަމުން އިންޑިޔާއާއި އެމެރިކާއިން ޗައިނާގެ ނުފޫޒު މި ސަރަހައްދުގައި ކުޑަކުރުމަށް ކުރަމުންދާ މަސައްކަތުގައި ރާއްޖޭގެ ބައިވެރިވުމާއި މަދަދު ކަށަވަރުކުރުމަކީ ޕޮމްޕެއޯގެ ދަތުރުގެ އަމާޒެއް ކަމުގައިވާނެ ކަމަށެވެ.\nމި ދެންނެވުނީ އެމެރިކާއިން ހުށަހަޅަފާނެ ކަމުގައި ބެލެވޭ އެންމެ ބޮޑު ދެކަމެވެ. ނަމަވެސް މިއަށްވުރެ ކުދި ކަންކަން ހުށަހެޅުއްވުމަކީ އެކަށީގެންވާ ކަމެކެވެ. އެގޮތުން ސަލާމަތީ ދާއިރާއިން އިތުރު ތަމްރީނުތައް ހެދުމުގައި ދެ ޤައުމު އެކީ ބައިވެރިވުމާއި، ޓެރަރިޒަމް ފަދަ ކަންކަމާ ގުޅޭ މައުލޫމާތު ދެ ޤައުމުގެ މެދުގައި ބަދަލުކުރުން ފަދަ ކަންކަމަކީ ދެ ޤައުމުގެ މެދުގައި މަޝްވަރާކުރުން އެކަށީގެންވާ ކަންކަމެވެ.\n7 % އުފާވި\n13 % ދެރަވި\n60 % ރުޅިއައި\n20 % މައުލޫމާތު މުއްސަނދިވި\nޕޮމްޕިއޯ ދަންތުރަ އެމެރިކާ ޗައިނާ\nApril 23, 2020 12:31:09\nޞިއްޙީ އާލާތްތައް ފޯރުކޮށްދޭތީ ޝުކުރުއަދާކުރެއްވުމާއެކު ޗައިނާއަށް ޕޮމްޕެއޯ ފާޑުވިދާޅުވެއްޖެ\nOctober 31, 2019 10:11:24\nއެމެރިކާއިން ޗައިނާގެ ކޮމިއުނިސްޓު ޕާޓީއާ ކުރިމަތިލާންޖެހޭ: ޚާރިޖީވަޒީރު ޕޮމްޕިއޯ\nAugust 18, 2020 19:12:59\nޗައިނާ-އެމެރިކާ ގުޅުން ގޯސް ވުމުގެ ސަބަބުން ދުނިޔެ ދެ ބަޔަކަށް ބެހިދާނެ: ޔޫއެން


ފެބުރުވަރީ މަހު މީރާއިން 994.12 މިލިއަން ރުފިޔާ ބަލައިގަނެފި\nފެބުރުވަރީ 2021 ގައި މީރާއަށް 994.12 މިލިއަން ރުފިޔާ ބަލައިގަނެފައިވާކަމަށް މީރާއިން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 30.9% ދަށް އަދަދެކެވެ.\nމީރާއިން މައުލޫމާތު ދޭ ގޮތުގައި، ފެބުރުވަރީ 2020 ގައި ލިބުނު އާމްދަނީ އާ އަޅާބަލާއިރު ފެބުރުވަރީ 2021 ގައި ލިބިފައިވާ އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 ގެ ސަބަބުން ދިމާވެފައިވާ ހާލަތެވެ. މިގޮތުން، ގްރީން ޓެކްސް، ބީ.ޕީ.ޓީ އަދި އެއަރޕޯޓް ޓެކުހާއި ފީ ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ. މީގެ އިތުރުން، 2020 ވަނަ އަހަރުގެ ފެބުރުވަރީ މަހުގައި ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބިފައިވުމަކީ ފެބުރުވަރީ 2020 ގައި ލިބުނު އާމްދަނީ އާ އަޅާބަލާއިރު ފެބުރުވަރީ 2021 ގައި ލިބިފައިވާ އާމްދަނީ ދަށްވުމުގެ އިތުރު ސަބަބެކެވެ. މި ފީ ފެބުރުވަރީ 2021 ގައި ލިބިފައެއް ނުވެއެވެ.\nނަމަވެސް، ޓޫރިޒަމް ދާއިރާގެ އިޤްތިޞާދު މިހާރު ރަނގަޅުވަމުން ދާތީ، ފެބުރުވަރީ 2021 ގައި ލިބޭނެކަމަށް އަންދާޒާކުރި ވަރަށް ވުރެ އެ މަހުގައި ލިބިފައިވާ އާމްދަނީ 41.2% އިތުރުވެފައިވާކަމަށް މީރާއިން ފާހަގަކުރެއެވެ. މީގެ ސަބަބަކީ ޓީ.ޖީ.އެސް.ޓީ، ގްރީން ޓެކްސް، ޓޫޒަމް ލޭންޑް ރެންޓް، ޖީ.ޖީ.އެސް.ޓީ އަދި އެއަރޕޯޓް ސަރވިސް ޗާޖްގެ ގޮތުގައި ލިބިފައިވާ ފައިސާ އިތުރުވެފައިވުންކަމުގައި މީރާއިން މައުލޫމާތުދެވެ.\nފެބުރުވަރީ 2021 ގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ 67.7% ނުވަތަ 672.79 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ އާމްދަނީން ނަގާ ޓެކުހުންނެވެ. އެއީ %10.8 ނުވަތަ 107.47 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 63.54 މިލިއަން ރުފިޔާ (6.4%)، އެއަރޕޯޓް ޑިވެލޮޕްމަންޓް ފީ ގެ ގޮތުގައި 34.08 މިލިއަން ރުފިޔާ (3.4%)، އެއަރޕޯޓް ސަރވިސް ޗާޖްގެ ގޮތުގައި 33.46 މިލިއަން ރުފިޔާ (3.4%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 82.77 މިލިއަން ރުފިޔާ (8.3%) ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/February 2021.pdf


Rape koh maraali kujjaa ge bappa huree bas huttifai | Mihaaru\nޕާކިސްތާނުގައި ރޭޕްކޮށް މަރާލި ކުޑަ ކުއްޖާ ޒައިނަބުގެ ބައްޕަ އަންސާރީ.\nރޭޕްކޮށް މަރާލި ކުއްޖާގެ ބައްޕަ ވަނީ ބަސް ހުއްޓިފައި\n12 ޖެނުއަރީ 2018 - 21:17 11 comments\nއިސްލާމްއާބާދު (ޖެނުއަރީ 12) - އުމުރުން އެންމެ އަށް އަހަރުގެ ޕާކިސްތާނުގެ ޒައިނަބް އަންސާރީ ރޭޕްކޮށް މަރާލުމާ ގުޅިގެން އެ ކުއްޖާގެ ބައްޕަ އަމީން އަންސާރީ ބުނާނެ އެއްޗެއް ނޭނގި ބަސް ހުއްޓިއްޖެ އެވެ.\nޒައިނަބުގެ ހަށިގަނޑު އަންގަރާ ދުވަހު ފެނިފައި ވަނީ ކުނިގޮނޑަކުންނެވެ. ޒައިނަބުގެ ހަށިގަނޑު ފެނުނު އިރު އެ ކުއްޖާ ގެއްލިގެން އުޅޭތާ ދުވަސްކޮޅެއް ވެއްޖެ އެވެ. ރޭޕް ކުރުމަށް ފަހު ޒައިނަބް މަރާލާފައި ވަނީ ކަރުގައި ހިފައިގެންނެވެ.\nޒައިނަބް ގެއްލުނު އިރު އޭނާގެ ބައްޕަ އަންސާރީ ވަނީ އުމްރާއަކަށް ގޮހެވެ. އޭނާ ބުނީ ޒައިނަބް ގެއްލުމާ އެކު އެ ކުއްޖާ އަވަހަށް ހޯދުމުގެ މަސައްކަތް ފުލުހުން ފެށި ނަމަވެސް ޒައިނަބް ފެނުނީސް ކަމަށެވެ.\nޒައިނަބުގެ މަރާ ގުޅިގެން ކަސޫރް ސިޓީގައި ދަނީ ހަމަނުޖެހުންތައް ހިންގަމުންނެވެ. ފުލުހުންގެ ވާޖިބު އަދާ ނުކުރާ ކަމަށް ބުނެ އިއްޔެ ވަނީ ސަރުކާރުގެ ބައެއް އިމާރާތްތަކަށް ގެއްލުން ދީފަ އެވެ.\nޕާކިސްތާނުގައި ރޭޕްކޮށް މަރާލި ކުޑަ ކުއްޖާ ޒައިނަބް އަންސާރީ.\nކަސޫރުގެ ފުލުހުން ބުނީ ވޭތުވެދިޔަ ދެ އަހަރު ތެރޭ މި ގޮތަށް 12 ކުއްޖަކު މަރާލާފައިވާ ކަމަށެވެ. މީގެ ތެރޭން ފަސް ކުއްޖެއްގެ މަރަށް ތުހުމަތު ކުރަނީ އެކެއްގެ މައްޗަށެވެ. އޭނާ ހޯދަން އެތައް ސަތޭކަ ފުލުހުންނެއް ދަނީ މަސައްކަތް ކުރަމުންނެވެ. އަދި ތުހުމަތު ކުރެވޭ 90 މީހެއްގެ ޑީއެންއޭ ސާމްޕަލް ވަނީ ނަގައިފަ އެވެ.\nޒައިނަބުގެ މަރާ ގުޅިގެން ހިންގަމުންދާ ހަމަނުޖެހުންތަކުގައި މިހާތަނަށް ވަނީ ދެ މީހުން މަރުވެފަ އެވެ. ކަސޫރު ސިޓީގެ އިތުރުން ޕާކިސްތާނުގެ އެހެން ސިޓީތަކުގައި ވެސް ދަނީ މުޒާހަރާ ކުރަމުންނެވެ. ފުލުހުންގެ އިތުރުން ސިފައިން ނުކުމެގެން ވެސް ޒައިނަބުގެ ގާތިލް ހޯދުމަށް ދަނީ ގޮވާލަމުންނެވެ.\nޒައިނަބު ގެއްލިފައި ވަނީ ގުރުއާން ކްލާހަކަށް ދިޔަ މަގު މަތީގަ އެވެ. އޭނާގެ ހަށިގަނޑު ފެނިފައި ވަނީ ގެއާ ދެ ކިލޯ މީޓަރު ދުރުންނެވެ. ޒައިނަބުގެ އާއިލާ އިން ބުނެފައި ވަނީ އެ ކުއްޖާ ގެއްލިގެން ރިޕޯޓް ކުރި ނަމަވެސް އެ ކުއްޖާ ހޯދަން ފުލުހުން އެކަށީގެންވާ ވަރަށް މަސައްކަތް ކޮށްފައި ނުވާ ކަމަށެވެ. ޒައިނަބު ދިޔަ މަގު އެނގޭ ސީސީޓީވީ ފުޓޭޖް ހޯދާފައި ވަނީ ތިމާގެ މީހެއް ކަމަށް ވެސް ބުނެފައިވެ އެވެ. އެ ފުޓޭޖުން ޒައިނަބް އަތުގައި ހިފައިގެން ފިރިހެނަކު ދާ މަންޒަރު ފެނެ އެވެ. އެ މީހާގެ ފޮޓޯ ސޯޝަލް މީޑިއާގައި މިހާރު ދަނީ ދައުރުވަމުންނެވެ.\nއިތުރު ލިޔުންތައް ޕާކިސްތާން ރޭޕް


Rayyithu meehaa beynunvanee ganduvareh noon! - vNews.mv\nޒަމްޢަތު އަޙްމަދު ވަޙީދު Male' | 16 July 2020, 00:00\nރާއްޖެއަކީ މި ސަރަހައްދަށް ބަލާއިރުވެސް ގިނަ ކަންތައްތަކުގައި ކުރި އަރާފައިވާ އަދި އަރަމުން އަންނަ ގައުމެކެވެ. މިސާލަކަށް ބަލާ ނަމަ އިންޓަނެޓްއެވެ. ރައްޔިތުންނަށް ބޭނުންވާ ބޯހިޔާވަހިކަމެވެ. މިއިން ކޮންމެ ކަމަކީވެސް އަތް ނުފޯރާ ފަށުގައި އެ ހިދުމަތްތަކާއި ކަންކަންވާ ''ރީތި'' ނަންތަކެކެވެ.\nވަރުވަރުގެ ވުޒާރާތަކާއި އިދާރާތަކާއި ކޮމެޓީތައްވެސް މި ރާއްޖޭގައި ހުރެއެވެ. ނަމަވެސް އާދައިގެ ރައްޔިތުމީހާއާއި ހަމައަށް ކަމެއް އަތުވެއްޖެނަމަ މިބުނާ ތަންތަނުގެ އަޑެއް ބަޑެއް ނީވެއެވެ.\nމިހާރު އެތައް ބަޔަކު ތޮއްޖެހިގެން އުޅެމުންދާ މާލޭގެ ބޯހިޔާވަހިކަމަކީވެސް މިފަދަ ކަމެކެވެ. ގިނަ ބަޔަކު އުޅެނީ ބޮޑު އަގުގައި ކުއްޔަށެވެ. މުޅި އޭޝިޔާ ސަރަހައްދުން ވެސް ބޯހިޔާވަހިކަމަށް އެންމެ ބޮޑު އަގެއް ދީގެން އުޅެނީ ރާއްޖޭގައި، ހާއްސަކޮށް މި ފުރަމާލޭގައި އުޅޭ މީހުންނޭ ބުނުމަކުން ދޮގަކަށް ނުވާނެއެވެ.\nކުޑަކުޑަ ކޮޓަރިތަކުގައި އެތައް ބަޔަކު ތޮއްޖެހިގެން އުޅެން ޖެހެނީ ކުއްޔަށް ދޭންޖެހޭ އަދަދު ބޮޑުވުމުންނެވެ. ދެކޮޓަރީގެ އެޕާޓްމަންޓެއްގެ އަގު އެވްރެޖްކޮށް އުޅެނީ ގާތްގަނޑަކަށް 16000 އާއި 25000 ދެމެދުގައެވެ. މީގެ އިތުރުން2ނުނީ3މަހުގެ އެޑްވާންސެއް ނަގައެވެ.\nމައިންބަފައިންނާއެކު ދިރިއުޅޭއިރު ލިބޭ ދަރިންނަށް 25 އަކަށް އަހަރު ވާއިރު، މާލޭގެ ގާތްގަނޑަކަށް 19 ގެއެއްގައި ދިރިއުޅެން ޖެހިފައި އެބަހުއްޓެވެ.\n30 އަހަރު ދުވަހު މާލޭގައި ދިރިއުޅޭ މީހާ އެއްތަނުން އަނެއް ތަނަށް ބަދަލުވަމުން ގޮސް، އެ މުއްދަތުގައި 20 ވަރަކަށް ގެއަށް ބަދަލުވާން ޖެހިފައި އެބަހުއްޓެވެ.\nއައިބޭގައި ދެ ކޮޓަރީގެ އެޕާޓްމަންޓްގެ އަގު ހުރި ގޮތް / ފޮޓޯ: އައިބޭ.ކޮމް\nމިގޮތަށް އެއްތަނުން އަނެއް ތަނަށް ބަދަލުވާން ޖެހުމުގެ ސަބަބުން އެތައް އާއިލާއެއް ބިކަވެ، ދިރިއުޅުމުގެ ހާލަތު ރެފިޔުޖީންގެ ދަރަޖައަށް ވެއްޓިގެންދެއެވެ. އާދައިގެ ވަޒީފާއެއް އަދާކުރާ މީހާއަށް ގެއަށް ގެންދަން އެންމެ ގިނަވެެގެން7ވަރަކަށް ހާސް ރުފިޔާ ލިބޭއިރު، ތަނުގެ ކުއްޔަށް އޭގެ ދެގުނަ ނޫނީ ތިންގުނަ ބޮޑު އަދަދެއް ދައްކަންޖެހެއެވެ. ގޭ ކުއްޔާ ނުބައްދަލު އާމްދަނީން މުޅި އާއިލާ ބަލަހައްޓަން ޖެހޭއިރު، ގޭގެ ކުލި ވެގެންދަނީ ގިނަ އާއިލާތަކަށް ތަހައްމަލުކުރަންޖެހިފައިވާ ހިތްދަތި ވޭނަކަށެވެ. އެތައް ދަރަނިތަކެއް ބޮލު އަޅައިގެން އުމުރު ދުވަހު ކުލި ދައްކަމުން ދިޔުމަކީ ދިވެހިންނަށް ލިބެންޖެހޭ ހައްގު މިންވަރެއް ނޫންކަން އާދައިގެ ރައްޔިތުމީހާ ގަބޫލުކުރެއެވެ.\nގާނޫނީ ރައްކާތެރިކަން ނުލިބުން\nދެކޮޓަރީގެ ކުޑަ އެޕާޓްމަންޓެއް ގާތްގަނޑަކަށް 16000 އާއި 25000 ދެމެދުގެ އަދަދަކަށް ހިފާއިރު އެޑްވާންސްއަށް ކަމަށް ބުނެ ނަގާ2މަހުގެ ނޫނީ3މަހުގެ ކުލި އެއީ "އަމޭ ގެންދާށޭ" ބުނާހެން ދޭން ޖެހޭ އެއްޗެއްކަން އެނގެނީ ކުއްޔަށް ދޭ ތަނުގެ މުއްދަތު ހަމަވެ ނޫނީ އެނޫންވެސް ކަމެއް ދިމާވެގެން ތަނުން ނުކުންނަން ޖެހުނީމަ އެވެ. ގިނަފަހަރަށް އެޑްވާންސް އަތުލިމީހާއަށް ގުޅޭ ގޮތެއް ނުވެއެވެ. ނޫނީ އެއްގޮތަކަށް ވެސް އުޅޭތަނެއްވެސް ނޭނގެނީއެވެ. އެހިސާބުން އަނެއްކާ ވަންނަން ހިފާ ތަނަށް ލޯނުތަކެއް ނަގައިގެން ވަންނަންވީއެވެ. ކެއުމާއި ބުއިން އިހަށް މަޑުޖައްސާލާފައި، އަނބިދަރިންގެ އެހެނިހެން ޒަރޫރީ ބޭނުންތައް ނުފުއްދާ، ވަޒީފާއަދާކުރާ ތަނަކުން ލިބޭ ކުޑަ މުސާރަކޮޅު ލޯނަށް ދައްކާލަ ދައްކާލާ ހުންނަންވީއެވެ.\nމާލޭގައި ދިރިއުޅޭ އާއިލާތަކުން ތަންތަން ކުއްޔަށް ހިފާއިރު ހަދާ އެގްރީމެންޓް ގިނަ ފަހަރަށް ވަނީ ބޭކާރު އެއްޗަކަށެވެ.\nލޭންޑްލޯޑުން ބޭނުން އަގެއް ކިޔައިގެން ގެދޮރު ކުއްޔަށް ދެނީއެވެ. އަދި ބޭނުން އިރަކު އަގަށް ބަދަލުތައް ގެންނައިރު ތަނުން ނުކުންނަން އެންގުން އޮންނަނީ އެމީހެއްގެ ''މޫޑާއި'' އެއްގޮތަށެވެ.\nއޭގެ ސަބަބުން ދިރިއުޅޭތަން ދޫކޮށް އެހެން ތަންތަން ހޯދަން މަޖުބޫރުވެގެންދެއެވެ. ނިކަމެތިވެގެންދާ މީހާއަށް ގާނޫނީ ގޮތުން އެކަމަށް ރައްކާތެރިކަމެއް ދެވިފައެއް ނުވެއެވެ.\nހުރިހާ މޮޅެއް މުއްސަނދި ފައިސާވެރިންނަށް!\nރާއްޖޭގެ ސިސްޓަމް އޮތީ ހުރިހާ މޮޅު ގޮތްތައް ފައިސާ އޮތް މީހުންނަށް ލިބިދެވޭ ގޮތަށެވެ. ހައުސިންގ ސްކީމްގެ ދަށުން އަޅާ ފުލެޓްތައް ދިނުމުގައި ވެސް ފެންނަމުންދަނީ މިކަމެވެ. ގިނަ ފައިސާ ލިބޭ މީހުންނަށް ގިނަ ފްލެޓް ލިބިދެވޭ ގޮތަށެވެ.\nމިފަދަ ހާލެއްގައި މާލޭގައި މީހުން އުޅެމުންދާތާ މިވީ ކިހާ ދުވަހެއްތޯއެވެ. މިކަމުން މިންޖުވެވޭނެ ގޮތެއް އޮތްތޯ އާދޭސް ނުކުރާ ސަރުކާރެއް އެބަ އޮތްތޯއެވެ. ކޮންމެ މީހަކުވެސް ބޭނުންވަނީ ލައްކައިން އެޑްވާންސް ނުދީ، ކުޑަ އަގެއްގައި އުޅެލެވޭނެ ބޯހިޔާވަހިކަމެކެވެ.\nއެކަަމަކު އެ ފުރުސަތު ދިވެހި ރައްޔިތުންގެ ތެރެއިން މާލޭގައި ބޮޑު އަގުގައި ކުއްޔަށް އުޅޭ މީހުންނަށް ނެތް ފަދައެވެ.\nރައްޔިތުމީހާ ބުނީ ކީކޭ؟\nހުޅުމާލޭގައި އެޅި7ހާސް ފުލެޓަކީ އެތައް ޒަމާންތަކެއް ވަންދެން ދިވެހި އާއިލާތައް ތަހައްމަލު ކުރަމުންދިޔަ މައްސަލަތަކަށް ބޭނުންވި އަވަސް ހައްލެކެވެ.\nހިނި ހޮރެއްގައި ތިބެފައި ކަކުނި ހޮރާކަށް ބަދަލުވާން ވެސް ރައްޔިތުން އެދެއެވެ.\nއެ ފުލެޓްތަކުގައި ހައްގުވެރިން ދިރިއުޅެން ފަށައިފިނަމަ ގެދޮރުވެރިކަމާ ގުޅިފައި ހުރި ވަރަށް ގިނަ މައްސަލަތަކަކަށް ކޮންމެވެސް ވަރެއްގެ ބަދަލުތަކެއް އަންނާނެއެވެ. ހާލުގައި އުޅެމުންދިޔަ އާއިލާތަކަށް އެ ފުލެޓްތައް ވެގެންދާނީ ގަނޑުވަރެއް ނޫނަސް، ހިތްހަމަ ޖެހުމެވެ.


Eid aa dhimaakoh Iraq gai IS ge varugadha hamala eh dhee 80 meehaku maralaifi\nއީދާ ދިމާކޮށް އިރާގުގައި އައިއެސްގެ ވަރުގަދަ ހަމަލާއެއް، 80 މަރު!\nއިރާގުގެ ކާރޫބާރު ބޮޑު މާރުކޭޓެއްގައި މިއަދު ދިން ކާރު ބޮމުގެ ހަމަލާއެއްގައި 80 މީހަކު މަރާލައިފި އެވެ.\nވެރިރަށް ބަގުދާދުގެ އުތުރުން އޮންނަ ޝީއީންގެ އާބާދީ ބޮޑު އަވަށެއް ކަމަށްވާ ހާން ބަނީ ސައުދުގައި ދިން މި ހަމަލާގައި ގިނަ އަދަދެއްގެ ކުޑަކުދިން ވެސް މަރުވި ކަމަށް އޮފިޝަލުން ވިދާޅުވި އެވެ. އެ ހަމަލާ ދީފައިވަނީ، އެ ބޭފުޅުން ވިދާޅުވި ގޮތުގައި، ފިތުރު އީދު ފާހަގަކުރުމަށް ކުޅިވަރުތަކެއް ކުޅެމުން ދިޔަ ވަގުތެއްގަ އެވެ.\nމި ހަމަލާގެ ޒިންމާ އިސްލާމިކް ސްޓޭޓް (އައިއެސް) އިން ވަނީ އުފުލާފަ އެވެ. އެ ޖަމާއަތުން އިންޓަނެޓުގައި ޝާއިއުކުރި ބަޔާނެއްގައި ބުނި ގޮތުގައި މި ހަމަލާ ދީފައިވަނީ ތިން ޓަނުގެ ގޮވާތަކެތި ހަރުކޮށްފައި ހުރި ލޮރީއެއް ދުއްވާފައި ގޮސް، މީހުން ތެރެ އަށް ވަދެގަނެގެން ކަމަށެވެ.\nހާން ބަނީ ސައުދު އޮންނަ ދިޔަލާ ޕްރޮވިންސްގެ ފުލުހުންގެ އިސް އޮފިސަރެއް ކަމަށްވާ އަހުމަދު އަލް ތަމީމީ ރޮއިޓާސް ނޫސް އެޖެންސީ އަށް ވިދާޅުވި ގޮތުގައި މި ހަމަލާގައި ބޮޑެތި ގެއްލުންތަކެއް ލިބުނުއިރު، މަރުވި މީހުންގެ ހަށިތައް ނެގުމުގެ މަސައްކަތް އަދިވެސް ދަނީ ކުރިއަށެވެ.\n"މީހުންގެ އަދަދު ގިނަ ކަމުން، ގަބުރުތައް އަޅަން ތަރުކާރީ ހުސްކުރި ފޮށިގަނޑު ބޭނުންކުރަން ވެސް ޖެހުނު،" އޭނާ ވިދާޅުވި އެވެ.\nދިޔަލާ ޕްރޮވިންސްގެ ސަރުކާރުން ވަނީ މި ހަމަލާގައި މަރުވި މީހުންގެ ހަނދާން އާ ކުރުމަށް ތިން ދުވަސް ހަމަޖައްސައި އީދު ފާހަގަކުރަން އިތުރު އެއްވެސް ހަރަކާތެއް ބޭއްވުން މަނާކޮށްފަ އެވެ.\nއިރާގާއި ސީރިއާގެ ބޮޑު ބައެއް ކޮންްޓްރޯލްކުރާ އައިއެސް އިން ދިޔަލާ ޕްރޮވިންސްގެ ބޮޑު ބައެއް މިދިޔަ އަހަރު ހިފި އެވެ. ދިޔަލާ ޕްރޮވިންސްގެ ވަރަށް ގިނަ ތަންތަނުގެ ކޮންޓްރޯލް އެ ޖަމާއަތަށް މިހާރު ގެއްލިފައި ވިޔަސް، އުތުރާއި ހުޅަނގު ބިތުގައި އޮންނަ އަވަށްތަކުގައި އެ ޖަމާއަތުގެ ހަނގުރާމަވެރިން މިހާރު ވެސް ހަރަކާތްތެރިވަމުން ދެ އެވެ.


Ras Online - ޓީ-ޖެޓީ ހަވާލުކޮށްފައި އޮތީ މުއްދަތެއް ނެތް ގޮތަށް: އެމްޕީއެލް\nއަހުމަދު މަސްނޫމް9ޑިސެމްބަރު 2021 - 11:25\nކުރީގެ ރައީސް ޢަބްދުالله ޔާމީންގެ ވެރިކަމުގައި މާލެ ޓީ-ޖެޓީ، މޯލްޑިވްސް ޕޯޓްސް ލިމިޓެޑާ ޙަވާލުކުރީ މުއްދަތެއް ނެތް ގޮތަށްކަމަށް މޯލްޑިވްސް ޕޯޓްސް ލިމިޓެޑުން ހާމަކޮށްފިއެވެ.\nމޯލްޑިވްސް ޕޯޓްސް ލިމިޓެޑް، އެމްޕީއެލުން މިކަން ހާމަކޮށްފައި މިވަނީ މޯލްޑިވްސް ޕޯޓްސް ލިމިޓެޑާ ހަވާލުކޮށްފައިވާ މާލޭ ޓީޖެޓީއާ ޙަވާލުވުމަށް ސިޓީ ކައުންސިލުން އިއްޔެ ފާސްކުރުމުންނެވެ.\nސިޓީ ކައުންސިލުން އިއްޔެ ނިންމާފައިވަނީ ސިޓީ ކައުންސިލާ ޓީޖެޓީ އަނބުރާ ހަވާލުކުރަން އެމްޕީއެލަށް ދިން ތިން މަސްދުވަހުގެ މުއްދަތު އަންނަ އާދީއްތައަށް ހަމަވާތީ، ޓީޖެޓީ އާ ހަވާލުވުމަށް ކައުންސިލުން ކުރަންޖެހޭ ކަންތައްތައް ފެށުމަށެވެ.\nމިކަމާއި ގުޅިގެން އެމްޕީއެލުން ބުނީ އެ ކުންފުންޏާއި ޓީޖެޓީ ހަވާލުކޮށްފައިވަނީ އެމްއޯޔޫއެއްގައި ސޮއިކޮށް 2015 ވަނަ އަހަރު ހައުސިންގ މިނިސްޓްރީންކަމަށެވެ. އަދި އެތަން އެ ކުންފުނީގެ އަތުން ނެގުމުގެ ބާރު އޮންނާއި ހައުސިންގ މިނިސްޓްރީއަށްކަމަށްވެސް އެމްޕީއެލުން ބުނެއެވެ.\nއެކުންފުންޏާއި ހައުސިންގ މިނިސްޓްރީއާއި ދެމެދު ސޮއި ކުރި އެމްއޯޔޫގެ މުއްދަތު ހަމަވެފައިވާ ވާހަކަ މީޑިއާގައި ދައުރުވަމުންދިއުމާއި ގުޅޭގޮތުން އެކުންފުނިން ބުނީ އެމްއޯޔޫގައި މުއްދަތެއް ބަޔާންކޮށްފައި ނެތްކަމަށެވެ.\nޓީޖެޓީ ސަރަހައްދު އެމްޕީއެލްގެ ދަށުގައި އޮތުމުން މާލޭގެ ރައްޔިތުންނަށް އެއްވެސް ފައިދާއެއް ނުކުރާ ކަމަށް ސިޓީ ކައުންސިލުން ވަނީ ބުނެފައެވެ.\nރައީސް ޔާމީންގެ ވެރިކަމުގައި ޓީޖެޓީ އެމްޕީއެލާއި ޙަވާލު ކުރިއިރު ހައުސިން މިނިސްޓަރަކަށް ހުންނެވީ މިހާރުގެ މާލޭ ސިޓީ ކައުންސިލްގެ މޭޔަރ ޑރ. މުޢިއްޒުއެވެ. ލާމަރުކަޒީ ގާނޫނު ބުނާ ގޮތުން މާލެ ސިޓީއާއި އެ ސަރަހައްދުގެ ހުރިހާ ބިމަކާއި ފަޅާއި އެހެނިހެން ތަންތަނަކީ ސިޓީ ކައުންސިލްގެ އިހުތިސާސުގެ ތެރޭގައި ހިމެނޭ ތަންތަނެވެ.


SCEAM in G.Dh Atoll gai kuriah gendhiya leadership program ah bodu tharuheebeh - AO News\nސްކީމުން ގދ.އަތޮޅުގައި ކުރިއަށް ގެންދިޔަ ލީޑަރޝިޕް ޕްރޮގްރާމަށް ބޮޑު ތަރުހީބެއް\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް (ސްކީމް) އިން ގދ. ތިނަދޫގައި ކުރިއަށް ގެންދިޔަ ލީޑަރ ޝިޕް ޓްރެއިނިން ޕްރޮގްރާމް 110 ބައިވެރިންނާއެކު ނިންމާލައިފިއެވެ.\nއިންސްޓިޓިއުޓް އޮފް އެޝުއަރެންސް އާއި ގުޅިގެން ކުރިއަށް ގެންދިޔަ މި ތަމްރީނު ޕްރޮގްރާމުގައި ފެސިލިޓޭޓަރ އެއްގެ ގޮތުގައި މަސައްކަތް ކޮށްދެއްވެވީ އާދަން ނަސީރު ޙުސައިނެވެ.\nއިއްޔެ މެންދުރު ގދ.އަތޮޅު ތައުލީމީ މަރުކަޒުގައި ކުރިއަށް ގެންދިޔަ މި ޕްރޮގްރާމުގައި ތިނަދޫގެ އިތުރުން އެއަތޮޅުގެ އެހެން ރަށްރަށުންނާއި އަދި ގ.އަލިފުގެ ޓީމެއްވެސް ވަނީ ބައިވެރިވެފައެވެ. މި ޕްރޮގްރާމު ކުރިއަށް ގެންދިޔަ ވަގުތު އޮޑިޓަރ ޖެނެރަލް އާއި ތިނަދޫ އުތުރު ދާއިރާގެ މަޖިލިސް މެމްބަރު ވަނީ ޕްރޮގްރާމު ކުރިއަށް ދާ ގޮތް ބައްލަވާލެއްވުމަށް އެތަނަށް ވަޑައިގެންފައެވެ.\n5 މޮޑިއުލް އަކަށް ބަހާލައިގެން ކުރިއަށް ގެންދިޔަ މި ޕްރޮގްރާމު އަމާޒުކޮށްފައިވަނީ ދެޖިންސުގެ ޒުވާނުންނަށާއި ލީޑަރިޝިޕްގައި މަސައްކަތް ކުރާ ފަރާތްތަކަށެވެ. މި ޕްރޮގްރާމުގައި ތިނަދޫގެ އެމްޑީޕީ ޓިކެޓުގައި ވާދަކުރައްވަވާ ކެންޑިޑޭޓުންނާއި އަދި ޖަމިއްޔާ ތަކުގައި މަސައްކަތް ކުރާފަރާތްތަކާއި އޮފީސްތަކުގެ ގިނަ އަދަދެއްގެ މުވައްޒަފުން ވަނީ ބައިވެރިވެފައެވެ.\nސްކީމްގެ ގދ. އަތޮޅު ޗެޕްޓަރ އިން އިންތިޒާމުކޮށްގެން ކުރިއަށް ގެންދިޔަ މި ޕްރޮގްރާމަށް ތިނަދޫ ކައުންސިލުން ނާއި އަތޮޅު މަދުރަސާއިން ވަނީ ފުރިހަމަ އެހީތެރިކަމެއް ފޯރުކޮށްދެއްވަވާފައެވެ.\nޕްރޮގްރާމާ ބެހޭގޮތުން ގދ. އަތޮޅު ޗެޕްޓަރގެ ޗެއަރ ޕާރސަން އަމީޒާ އަފީފް ވިދާޅުވީ މިއީ ތިނަދޫގެ ތާރީޚުގައި ވެސް މިފަދަ ޕްރޮގްރާމެއްގައި މިހާގިނަ މީހުން ބައިވެރި ޕްރޮގްރާމު ކަމަށާއި މިކަމުން އެނގެނީ މިފަދަ ފުރުސަތުތަކަށް ތިނަދޫގެ ޒުވާނުން ބޭނުންވެފައިވާ މިންވަރު ކަމަށެވެ.\nޕްރޮގްރާމުގައި ބައިވެރިވި ފަރާތްތަކުން ބުނީ މިފަދަ ތަމްރީނު ޕްރޮގްރާމުތައް އަބަދުވެސް ބާއްވާތަން ފެންނަމުން ދަނީ މާލޭގައި ކަމަށާއި އަމިއްލަ ރަށުގައި ތިބެގެން ލިބޭ ފުރުސަތުތައް މަދު ކަމަށެވެ. އަދި ސްކީމް އިން އިސްނަގައިގެން ކުރިއަށް ގެންދިޔަ މި ޕްރޮގްރާމުން ފައިދާހުރި ގިނަ މައުލޫމާތު ތަކެއް ލިބިގެން ދިޔަ ކަމަށާއި މުސްތަގުބަލުގައި ވެސް މިފަދަ އިތުރު ފުރުސަތުތަކަށް އުއްމީދު ކުރާ ކަމަށެވެ.\nއަލްކެމީ އިންސްޓިޓިއުޝަންލީޑަރޝިޕް ޕްރޮގްރާމުގދ.ތިނަދޫސަދަން ކޮމިޔުނިޓީ އެމްޕަވަރމެންޓް އެސޯސިއޭޝަންސްކީމް


Mandhu College Ah Dheyn Jehey Badhalakee 240 Million Ah Vure Bodu Adhadheh, Heki Eba Huri: Ibra - Vaguthu\n9 މަސް ކުރިން ( އޭޕްރީލް 28, 2021 )\nމަންދު ކޮލެޖްގެ ވެރިޔާ އިބްރާހިމް އިސްމާއީލް\nރައްޔިތުންގެ މަޖިލީހުގެ ކުރީގެ މެންބަރު އިބްރާހިމް އިސްމާއިލް (އިބްރާ) ގެ މަންދު ކޮލެޖް ހިންގި އިމާރާތް، ކުރީގެ ރައީސް އަބްދުﷲ ޔާމީނުގެ ސަރުކާރުން ކުއްލި ގޮތަކަށް އަތުލުމުގެ ސަބަބުން ލިބުނު ގެއްލުމުގެ ބަދަލުގެ ގޮތުގައި ލިބެން ޖެހެނީ އެ ކޮލެޖްގެ ފަރާތުން ހުށަހަޅާފައިވާ 243 މިލިއަން ރުފިޔާއަށް ވުރެ ވެސް ބޮޑު އަދަދެއް ކަމަށް އިބްރާ ވިދާޅުވެއްޖެއެވެ.\nމަންދު ކޮލެޖް ހިންގަމުން ދިޔަ އިމާރާތަކީ ކުރިން މާލެ އިންގްލިޝް ސްކޫލް ހިންގަމުން ދިޔަ އިމާރާތެވެ. އެޑިއުކޭޝަން މިނިސްޓްރީއާ ދެމެދު ވެފައިވާ އެއްބަސްވުމެއްގެ ދަށުން އެ ތަނުގައި އިންޓަނޭޝަނަލް ސްކޫލެއް މަންދުގެ ފަރާތުން ހިންގަން ޖެހެއެވެ. ޔާމީންގެ ވެރިކަމުގައި އެ ތަން އަތުލީ އެއްބަސްވުމާ އެއް ގޮތަށް އަމަލު ނުކުރި ކަމަށް ބުނެއެވެ.\nމިކަމާ ގުޅިގެން މަންދު ކޮލެޖްގެ ފަރާތުން ވަނީ އިމާރާތުން ބޭރުކޮށްލުމުގެ ސަބަބުން ލިބުނު ގެއްލުމުގެ ބަދަލެއްގެ ގޮތުގައި 18 މިލިއަން ރުފިޔާ ހޯދުމަށް ދައުވާކޮށްފައެވެ. ޝަރީއަތުގެ ޑިސްޕިއުޓް ރިޒޮލިއުޝަން މަރުހަލާގައި ދައުލަތުން ވަނީ އޭގެ ތެރެއިން 15 މިލިއަން ރުފިޔާ ދެއްކުމަށް އެއްބަސްވެފައެވެ.\nއެކަމަކު އޮޑިޓަ ޖެނެރަލްގެ އޮފީހުން ނެރެފައިވާ އެސެސްމަންޓް ރިޕޯޓްގައިވާ ގޮތުން މަންދު ކޮލެޖަށް އެމްއީއެސްގެ އިމާރާތަށް ކުރި އިންވެސްޓްމެންޓްގެ އަގުގެ ގޮތުގައި ކެޕިޓަލައިޒްކޮށްފައިވާ 1.5 މިލިއަން ރުފިޔާއެވެ. ވިޔަފާރިއަށް ލިބުނު އިތުރު ގެއްލުމުގެ ބަދަލު ދައުލަތުން ދައްކަން ޖެހޭ ކަމަށް ޤަބޫލު ނުކުރެވޭ ކަމަށް އޮޑިޓަ ޖެނެރަލްގެ ރިޕޯޓްގައިވެއެވެ.\nމަންދު ކޮލެޖްގެ ވެރިޔާ އިބްރާ ކުރެއްވި ޓްވީޓެއްގައި ވިދާޅުވީ އެ ކޮލެޖަށް ލިބެން ޖެހޭ އަދަދަކީ އެންމެ 1.5 މިލިއަން ރުފިޔާ ވެސް ނޫން ކަމަށެވެ. އަދި 15 މިލިއަން ރުފިޔާ ވެސް ލިބެން ނުޖެހޭ ކަމަށް ވިދާޅުވިއެވެ. ސަރުކާރަށް ކޮލެޖުން ހުށަހަޅާފައިވާ ގޮތަށް 240 މިލިއަން ރުފިޔާ އަށް ވުރެ ވެސް ބޮޑު އަދަދެއް ދޭން ޖެހޭ ކަމަށް އޭނާ ވިދާޅުވިއެވެ.\n"އެ އަދަދަށް ކޯޓުގައި ސާބިތުކޮށްދިނުމަށް ބޭނުންވާ ހެކި، އެ ކަމުގެ ފަންނީ ޚަބީރުން ދަނީ އިއުލާން ކުރަމުން، ނިމުނީމަ އިއުލާން ކުރާނަން،" އިބްރާ ކުރެއްވި ޓްވީޓްގައި ލިޔުއްވާފައިވެއެވެ.\nމާލޭ އިންގްލިޝް ސްކޫލް (އެމްއީއެސް) ހިންގި އިމާރާތް މަންދު ކޮލެޖަށް ދީފައިވަނީ ކުރީގެ ރައީސް މުހައްމަދު ނަޝީދުގެ ވެރިކަމުގައެވެ. އެއީ 2010 ވަނަ އަހަރުގައެވެ. އޭރު އެއްބަސްވުމުގައިވާ ގޮތުން އިންޓަނޭޝަނަލް ސްކޫލެއް ހިންގަން އޮތް ނަމަވެސް އެ ތަނުގައި ހިންގަމުން ދިޔައީ ޕްރައިވެޓް ކޮލެޖެކެވެ. މި ސަބަބު ފާހަގަކޮށް ރައީސް ޔާމީންގެ ވެރިކަމުގައި އެއްބަސްވުން ބާތިލް ކުރިޔަސް އެއީ ސިޔާސީ ސަބަބުތަަކަކާ ގުޅިގެން ކުރި ކަމެއް ކަމަށް އޭރު އަޑު ފެތުރުނެވެ.\nމި މައްސަލަ މަންދު ކޮލެޖްގެ ފަރާތުން ސިވިލް ކޯޓަށް ހުށަހެޅުމުން އެ ކޯޓުން ނިންމީ އެ ކޮލެޖާ ދެކޮޅަށެވެ. ދެން ހައި ކޯޓުގައި މައްސަލަ އިސްތިއުނާފް ކުރުމުން އެ ކޯޓުން ވަނީ ސިވިލް ކޯޓުގެ ހުކުމް ބާތިލްކޮށްފައެވެ. ސުޕްރީމް ކޯޓަށް މައްސަލަ އައުމުން މި އަހަރުގެ ތެރޭގައި އެ ކޯޓުން ވެސް ވަނީ ހައި ކޯޓުގެ ހުކުމް ދަމަހައްޓައިފައެވެ. އަދި ގެއްލުމުގެ ބަދަލު ހޯދަން ދައުވާ ކުރެވޭނެ ކަމަށް ކަނޑައަޅައިފައެވެ.\nމަންދު ކޮލެޖު ހިންގާ ކުންފުންޏަށް މި ސަރުކާރުން 15 މިލިއަން ރުފިޔާ ދޭން އެއްބަސްވެފައިވާއިރު، އިބްރާއަކީ މި ސަރުކާރުގެ އިކޮނޮމިކް މިނިސްޓަރު ފައްޔާޒު އިސްމާއީލްގެ ބޭބެއެވެ. މީގެ ކުރިން އެ އާއިލާގެ ބޭފުޅުންގެ މަސްލަހަތު އޮންނަ ބިގް ކުންފުންޏަށް ވެސް މި ސަރުކާރުގައި ބަދަލު ނަގައިދީފައިވެއެވެ.\nއޮޑިޓަރ ޖެނެރަލްގެ ލަފާ: ބަޖެޓް ޑެފިސިޓަށް އެއް ބިލިއަން ރުފިޔާ އިތުރުވެދާނެ!\nކައުންސިލްތައް އޮޑިޓް ކުރަން ފާމްތައް ހޯދަނީ\n15 މިލިއަން ރުފިޔާގެ ބަދަލު ދިނީ މާ ލަހުން ކަމަށް ބުނެ އިބުރާ ކޯޓަށް\nއޭޕްރީލް 28, 2021 11:04\nބަދަލު ދިނުމުގެ މައްސަލަތައް ދުނިޔޭގެ ކޯޓުތަކުގައި ނިންމަން ފެށީ އިއްޔެއަކު ނުވަތަ މިއަދަކު ނޫނެވެ. ބަދަލު ދިނުމުގެ ކަންކަން ކުރަންޖެހޭނެ ގޮތާ ބަދަލުގެ ގޮތުގައި ނަގައިދެވޭނެ މިންވަރާ، ބަދަލުގެ ގޮތުގައި ހޯދޭނީ ކޮން އެއްޗެއް ކަން އެއީ މީގެ އެެތަށް ގަރުނެއް ކުރިން އިންސާފު ޤާއިމު ކުރާ ތަހްޒީބީ މުޖްތަމަޢުތަކުގައި ޤާއިމުކޮށްފައިވާ ކޯޓުތަކުން ކަނޑައަޅާފައިވާ ކަންކަމެވެ. ރާއްޖެ ކަރަޕްޓް ޖުޑީޝަރީ އިން 2000 ރުފިިޔާގެ ބުރުމާއެއް ކުއްޔަށް ނަގާ އޭތި ރައްދު ނުކުރުމުން 10 އަހަރު ފަހުން ބަދަލެއްގެ ގޮތުގައި 1.5 މިލިއަނު ނުފިޔާ ދައްކަން އަންގާ ޒަމާނަކީ މާޒީއެވެ. މިއަދަކީ އަބުދުއްﷲ ސަޢީދާ، އަހްމަދު އަބުދުއްﷲ ދީދީ އާއި މައުމޫނުގެ ނިޔާ ހިނގާ ޒަމާނެއް ނޫނެވެ. އިބުރާ މޮޔަ ނުގޮވާށެވެ.\nއޭޕްރީލް 28, 2021 11:07\nކަލޯ އެއީ ކޮންގޮތަކަށްތަ، ކަލެއަށް މަސައްކަތް ކޮށްގެން ލާރިހޯދަން ނެއެގެނީތަ. ބަދަލުގެ ގޮތުގައި ދޭންޖެހެނީ ތިމާ ކުރި ހޭދައެއް. ކުރިއަށް ކަލެއަށް ލިބެން އެއްޗެއް ފައިދާ ބަދަލުގެ ގޮތުގައި ދެވިގެން ނުވާނެ.\nއޭޕްރީލް 28, 2021 11:12\n240 ބިލިއަނެއް ނޫންތަ\nއޭޕްރީލް 28, 2021 11:16\nއިބުރާގެ ބިމެއްތަ އެއީ އިބުރާ އެޅި ޢިމާރާތެއްތަ ދެން 240 މިލިޔަން ދޭންޖެހޭ ގޮތެއް ނުވިސްނުނު. އެއޮތް ބުރިޖަށްވެސް 300 މިލިޔަން. އިބުރާއަށް 240 ކިހިނެއް ވެގެން މިއުޅެނީ. މިގައުމުގަ ހުރީ އިބުރާގެ ބަފާގެ ފައިސާތަ.\nއޭޕްރީލް 28, 2021 11:56\nނަސީބެއްތާ ބަޖެޓު އެއްކޮއް 37 ބިލިއަނޭ ނުބުނިކަން ވެސް\nއޭޕްރީލް 28, 2021 12:07\nއަގައާ އަތާ ދިމާ ނުވާ މީހަކަށް ތިވަރުގެ ޢަދަދުތަކެއް ވިޔަފާރިން ލިބެން އޮތް ކަމަކަށް ހިޔެއް ނުކުރަން!\nއޭޕްރީލް 28, 2021 12:10\nފައްޔާޒް ޢާއިލާގެ މީހުންނަށް ހާދަ ގިނަ ބަދަލެކޭ ރައްޔިތުންގެ ފައިސާއިން މިނަގަނީ.\nއޭޕްރީލް 28, 2021 12:18\nމިފަހަކަށް އައިސް އިބުރާ އަންނިފެކްޝަނާ މާ ޒާތީވެ، އިރުއިރުކޮޅާ ދީނީ ނަސޭޙަތް ދެމުންމިދަނީ މިފައިސާގެ މަލަމަތީގަ ހޯރައުދުހޭތަން ފެނިގެންތާ. އަހަރުމެން އަޑުއެހީމޭ ކަލޯ މިދީނަށް ފުރައްސާރަކުރި ތަންވެސް. ސޯލިހުގެ މަޑުމައިތިރިކަމުގެ ނާޖާއިޒް ފައިދާ ހޯދަން ފޫގަޅާފަ އޮތްފެކްޝަންގެ ވަރުމިފެންނަނީ.\nއޭޕްރީލް 28, 2021 12:24\nއޭ، މަންދު ކޮލެޖު ރިސޯޓެއްވަރު އެބަވޭ! އިބުރާ ކަލޭ މޮޔަނުގޮވާ!\nއޭޕްރީލް 28, 2021 12:29\nބީތާވެފަ ތިހުރީ . ؟ ތިހިން ގާ ކަންކަން މުގެ ހައްގު އަދަބު ލިބޭނެ ، ޖަލުގަ އޮންނަ މީހުނަ މަދު ނުވާނެ ، މިފަހަރު ވެސް ، ހިހިހިޖިޖި\nއޭޕްރީލް 28, 2021 13:16\nނޭވާ ހޮޅިއަށް އެޅޭއިރުވެސް ލާރި ލާރިއޭ ގޮވާތި ތިނޫންއެއްޗެއް ކިޔަންނޭންގެނީތަ ބުރާންޗާ ކަލޯގެ ހާލައް ޝުކުރުވެރިވެގެން މަޑުން އިންދެވޭތޯބަލާބަލަ! ރައްޔިތުން ފެލަންނޫޅެ.\nއޭޕްރީލް 28, 2021 13:26\nކިހާބޮޑު ވެއްޖެކަމެއް .ކަލޭ ހިތްފުރޭނީ މުޅި ދައުލަތް ބަދަލުގެ ގޮތުގައި ލިބިގެން.\nއޭޕްރީލް 28, 2021 13:31\nތިވަރު މަދެއްނު! 240 ބިލިއަނަށް ހަދާލަ! އޭރުން ކަލެޔަށްވެސް އެއްޗަކަށް ވާވަރަށް ކެވޭނީ!\nއޭޕްރީލް 28, 2021 14:15\nއިބޫ ސަރުކާރުން ޤަތްމީހުންނައް ރައްޔިތުންގެ ޙަޒާނާއިން ފައިސާބަހާ ހުސްކޮށް ދޮވެލަނީ މޮޔޮއްގެން ހުސް ވަގުން ވަގުނޫން ބަޔަކުނެތް ރައްޔިތުންގެ ފައިސާއިން މިވަރުގެ ބޮޑު އަދަދެއް ނަގާއިރު ތަހުގީގެއްކުރަންޖެހޭ އަދި މިކަން ރަނގަޅައް ނުގޮސްފިނަމަ ސަރުކާރު ހިންގަން ތބިމީހުންގެ މޫދާ ވިއްކާފަވެސް ރައްޔިތުންގެ ފަިއސާ އަބުރާ ރައްޔިތުންގެ ޙަޒާނާއައް ވައްދަންޖެހޭ\nއޭޕްރީލް 28, 2021 14:16\nމީރާ އަށްވެސް ޖޫރިމަނާ ނެގިގެން ނުވާނެ\nމެއި 3, 2021 20:50\n240 މިލިޔަން ނޫން 400 މިލިޔަން ލިބުނަސް ދަތްއުގުޅާ ބޭސް އުރަޔަކާ ފެންވަރާނެ ސައިބޯނި ކޮޅެއް ގަނެލެވޭ ވަރުނުވާކަން ދެރައީ ދޯ އިންތި\nމެއި 12, 2021 21:49\nދައުލަތުގެ ބިމެއް ހަދަން ދައުލަތުން3މިލިޔަން ލޯނު ނަގައިގެން ހަދާ އެފައިސާ ދައުލަތައް ނުދައްކާ ދައުލަތާ ހަދާފަ ވާ އެގް ރިމެންޓާ ހިލާފުވާ ކޮންމެ ފަ ރާތަކަށް 1 ބިލިޔަން ދޭން ޖެހޭ. ވަޓް އަ ޖޯކް. ލަދު ނެތް ނަމަ މިހެން ވާނެ.\nމެއި 12, 2021 23:01\nކަލޯ މިބައިގަޑު މިއުޅެނީ ދިވެހި ދައުލަތް އެއްކޮަށްހުސްކުރަންތަ\nމެއި 13, 2021 10:14\nގައުމުގަ ހުރިހާ ފަެއިސާއެއް ދިނަސް ހިތް ހަމައެއް ނުޖެހޭނެ އެކަކުވެސް. ނަހަމަ ގޮތުގައި ހޯދޭ ފައިސާއަކުން އުފަލެއް ނުލިބޭނެ.


Yameen ves enme fahun twitter ge hoonu gandah | Mihaaru\nއިދިކޮޅު ލީޑަރު ރައީސް އަބްދުﷲ ޔާމީން. އެމަނިކުފާނަކީ ރާއްޖެއިން ޓްވީޓާ އެންމެ ފަހުން ބޭނުންކުރަން ފެއްޓެވި ސިޔާސީ ލީޑަރު-- ފޮޓޯ: ނިޝާން އަލީ/ މިހާރު\n04 މެއި 2022 - 21:40\nކުރީގެ ރައީސް އަބްދުﷲ ޔާމީން ވެސް، ރާއްޖޭގައި ސިޔާސީ ޒުވާބު އެންމެ ގަދަޔަށް ހިނގާ ޓްވިޓާ ބޭނުންކުރައްވަން މިރޭ ފައްޓަވައިފި އެވެ.\nމީގެ ކުރިން ވެސް ޔާމީންގެ ނަންފުަޅުގައި ޓްވީޓާގައި އެކި އެކައުންޓްތައް ހަދާފައިވެ އެވެ. އެއިން އެއްވެސް އެކައުންޓަކީ އެމަނިކުފާނުގެ އަމިއްލަފުޅު އެކައުންޓެއް ކަމެއް ޔަގީނެއް ނުވެ އެވެ.\nއެކަމަކު ޔާމީންގެ، ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އިން މިރޭ ވަނީ އެމަނިކުފާނު ޓްވީޓާ ރަސްމީކޮށް ބޭނުންކުރައްވަން ފެއްޓެވިކަން އިއުލާންކޮށްފަ އެވެ.\nޔާމީންގެ އެކައުންޓުން ފުރަތަމަ ފަހަރަށް މީގެ ދެ ގަޑިއިރެއްހާއިރު ކުރިން ޓްވީޓެއް ކުރައްވާފައި ވަނީ ދިވެހި ދިހައެއްގެ ފޮޓޯއާ އެކު "ދިވެއްސަކަށް ވީތީ ފަހުރުވެރިވާ" ކަމަށް ވިދާޅުވެ އެވެ.\nProud n honored 2baMaldivian pic.twitter.com/93n6RgMr2H\n— Abdulla Yameen (@prz_ymn) May 4, 2022\nޔާމީން ޓްވީޓާ ބޭނުންކުރައްވަން ފެއްޓެވުމުން އެމަނިކުފާނުގެ އަރިސް ބޭފުޅުންނާއި އިދިކޮޅުން ސަޕޯޓަރުން ގެންދަވަނީ މަރުހަބާ ދަންނަވަމުންނެވެ.\nއިދިކޮޅު ތަރުޖަމާނު، ހީނާ ވަލީދު، "މިހާރު" އަށް ވިދާޅުވީ ޔާމީން ކުރިން ޓްވީޓާ ބޭނުން ނުކުރައްވާ ކަމަށެވެ. އަދި އެމަނިކުފާނުގެ ފުރަތަމަ ޓްވީޓުގައި "ރާއްޖެ" ހިމަނާފައިވުމަކީ ގައުމާ ދެތޭރެ ވަރަށް ބޮޑަށް ވިސްނަވާކަމުގެ ހެއްކެއް ކަމަށް ހީނާ ވިދާޅުވި އެވެ.\nރާއްޖޭގައި ސިޔާސީ މައްސަލަތައް އެންމެ ބޮޑަށް ހޫނުވަނީ ޓްވީޓާގަ އެވެ. އެއް ބަޔަކު އަނެއް ބަޔަކަށް ބަހުގެ ހޫނު ހަމަލާތައް ޓްވީޓާގައި ބަދަލުކުރެ އެވެ. ޔާމީން، ފިޔަވައި މިވަގުތު ރާއްޖޭގައި މަސައްކަތް ކުރައްވަމުން އަންނަ ހުރިހާ ސިޔާސީ ލީޑަރުން ވެސް ޓްވީޓާ ބޭނުންކުރައްވަ އެވެ. ޔާމީނަކީ އެންމެ ފަހުން ޓްވީޓާ ބޭނުންކުރައްވަން ފެއްޓެވި ސިޔާސީ ލީޑަރެވެ.\nޕީޕީއެމް ޓްވިޓާ ރައީސް އަބްދުﷲ ޔާމީން\n51 ކޮމެންޓް, 65 ރިއެކްޝަންސް\nމޯދީ ޓެގުކޮށްފަ އިންޑިއާ އައުޓު ގޮވަންކަންނެ އެއުޅެނީ.\nނުކެރޭނެ. އެއީ ބޮޑު ފިނޑިއެއް\nކައިރީގައި އެހުރީ އެކުވެރި ކަމަކީ، ދެން ނާއިބުރައީސަށް ގެންނާން ޔާމީނަށް ރަނގަޅުވާނެ\nޔާމިނު މައްޝޫރު ވެފަ ވަނީ ވއްކމއް\nއަދި ތށްކުޅުމުގަ ގިނަ ވަގުތު ކަންނެތްކަން މަތީ\nއެހެން ކަންކަމަށްވެސް އެހާ މަޝްހޫރު. އެއްލޮލުން ބެލީމަ ފެންނާނީ ތިކަން އެކަނި.\nއަރިހުގަ ގެންގުލޭ ގުރޫޕް ގަ ފެންވަރައް ބެލީމަ އިންގޭ ތަސައްރަފު ފުދޭވަރު. އެއްމެ މަތިވެރު ގޮތަކީ ‚ބެގް‘ ބޮރޯ އަދި ވަައްކަން‘ ކަމައްވެސް ޒުވާނުންނައް ކިޔާދެއްވި. މިއީ ތަސައްރަފް ގެ އާއުސްމިނެއްބާ؟\nޔާމީނައް އެނގޭ ސިޔާސީގޮތުން ތަސައްރަފު ނުފުދޭ ބަޔަކާ ޓުވިޓާއިން ދައްކާނެ އޮއްޓަރެއް ހުރިވާހަކައެއް ނެތްކަން މީހުންގެ މަސްކެއުމާ ދެބައުޑު ވުމާ އަބުރުކަތިލުމަކީ ޓުވިޓާއިން ކުރިޔަސް ޖަވާބުދާރީ ވާންޖެހޭ ދުވަހަކުން ގިސްލާ ރުއިން އަރާހަމަކުރާނެ ކަމެއްކަން ވީމާ އެމަނިކުފާނު އެންމެފަހުން ތިޔަބޭފުޅުންގެ ސިކުނޑި ތަރައްގީވެފަ ވޭތޯ ނުވަތަ ތަގައްޔަރު ވެފަ ހުރި އެއްޗެއްތޯ ބައްލަވާލަނީ އެއީ ދާއިމީ އެކައުންޓެއްނޫން ހަމަ ފެންވަރު ބަލާލަނީ\nރައްޔިތުންގެ މާލިއްޔާގެވެސް ފެންވަރު ބަލާލީތަ\nރައްޔިތުންގެ މާލިއްޔާއިން އަސްލު ފެންވަރު ބެލީ އަންނި އެ ސަރުކާރުގައި އެޅުވި ފަންޏެއް. އޭނައަށް އެހުރީ ހިމާޔަތްދީފަ މަޑު ގޮދަޑީގަ ނިންދަވަން ގޭގަ ބާއްވާފަ. އޭނަގެ އެކައުންޓްގަ ހުރި ވަރެއް ނޭނގުނަސް ކަލޭމެންނަށް ވަރިހަމަވާނެ. އަދި އޭނަ އަތުން އެންމެ ލޯލާރިއެއް ނުލިބުނަސް ކަލޭމެންނަށް އެބަ ވަރިހަމަވޭ. ޔާމީންގެ އަގުވައްޓަންވާ ވަރަށް ވެއްޓިއްޖެތާ. އެއީ ނުވެގެން އުޅުނު ކަމަކީ.\nހުރިހާ އެންމެންގެ، މުސްކުޅީން، މެދުއުމުރުގެ، ޒުވާނުންގެ، ކުޑަކުދިންގެ، އަންހެން ކަނބަލުންގެ ހިތްތައް ވަނީ މިހާރު މަނިކުފާނާއެކު. އުންމީދަކީ ތިއީ. 2023 ކާމިޔާބު ކުރައްވާނެކަމަށް އެންމެ ބޮޑަށް ބެލެވޭ ލީޑަރަކީ ތިއީ. ރާއްޖޭގެ ޝަހުސިއްޔަތު އުފުއްލާދޭނޭ ލީޑަރަކީ ތިއީ. އިސްލާމް ދީނާއި، ޤައުމުގެ މިނިވަންކަން އިންޑީއާގެ ނޮހޮރުއްޕާނުގެ ކިބައިން ސަލާމަތް ކޮށްދޭނޭ ލީޑަރަކީ ތިއީ. މިއަދު، އަހަރެމެން އެންމެންވެސް އެންމެ ބޮޑަށް ފޮލޯ ކުރާ ހަމައެކަނި ލީޑަރަކީތިއީ\nކުރިެއރުވި ދީނެއް ކުރިއެރުވި ގައުމެއް ކޮބާ؟ ވައްކަމަކި ދީންކުރިއެރުވުންތަ؟ މަޖިލިހާމެދު ކަންކުރީ ކިހިނެތް؟ ޖުޑިޝަރީއާމެދު ކަންކުރީ ކިހިނެތް؟ އިދިކޮޅު އެންމެނާމެދު ކަންކުރީ ކިހިނެތް؟ ބަލާބޮޑުކޮށް ވެރިކަން ހޯދައިދިން ބޭބެޔާމެދު ކަންކުރީ ކިހިނެތް؟ ކާނަލް ނާޒިމާމެދު ކަންކުރީ ކިހިނެތް؟ ދައުލަތުގެ ފައިސާޔާމެދު ކަންކުރީ ކިހިނެތް؟ އީރާން ފަދަ ގައުމުތަކާމެދު ކަންކުރީ ކިހިނެތް؟ ނައިބު ޖަމީލާމެދު ކަންކުރީ ކިހިނެތް؟ ވިސްނާލަބަލަ މިއީ ކިހާމޮޅު ލީޑަރެއް؟\nބޭނުންވާ އެއްޗެއް ހޯދުމަށް ރައީސް ދެއްވި ނަސޭހަތް 1-ބޭގް (އާދޭސް ކުރޭ) 2-ބޮރޯ (އަނބުރާދޭނަމޭބުނެ އަތުލާ) 3-ސްޓލް (ކުރިން ބުނި2ގޮތަށް ނުލިބިއްޖެނަމަ ދެން ވަގަށް ނަގާ) މީވެސް ޔާމީނު ދެއްވި ނަސޭހަތެއް\nގައުމުގެ ރައީސަށް ބޮރޯގެ މާނަ ނޭނގުނީމަ ދެރައީ\nކަލޭމެން ކުދިންނަށް ޔާމީން ދެއްކި ވާހަކައެއް ފަހުމުނުވެ އޭގެން ތަންތަންކޮޅު ނަގައި ކަޓްއެންޑްޕޭސްޓް ހަދައިގެން މާނަ ނެގުނު ގޮތަކަށް ކިޔައި އުޅުނީމަ އެކަމުން އެނގެނީ ތިޔަ މީހުންނަށް އެހެން މީހަކު ދައްކާ ވާހަކަ ދޭހަނުވާވަރު. ދީނުގަ ދަޖަލުކުރާ މީހުންވެސް ގުރުއާނުން ތަންތަންކޮޅު ނަގައިގެން ކަން ކުރަނީ ހަމަ އެހެން. އެއަކާ ތިއަކާ ތަފާތެއްނެތް.\nބޭނުންވާ އެއްޗެއް ހޯދަން ރައީސް ދެއްވި ނަސޭހަތް 1-ބޭގް(އާދޭސް ކުރާށޭ(\n2 ކޮމެންޓް ލިއުނުއިރުވެސް ބޭގް ލިއުނީމަ އިނގިރޭސި ކްލާހަކަށް އިހަށް ކަލޭ ދާންވީ. ބަސް ކިޔަން ރަގަޅަށް ނޭނގޭ އިރު ކޮމެންޓްކޮށް ދިމާކުރެވޭތޯ ތިޔަ ބަލަނީ.\n@prz_ymn ޖަހައިގެން އުޅުނަސްތީ މާޒީ. ދެން އަނބުރާ ނާދެވޭނެ މާލިއްޔަތުް ވައްކަން ކުރަން.


Import duty unikohfaivaa diesel program'gai supplierun...\nރާއްޖެ - އަގުހެޔޮ ޑީސަލް މަސްވެރިންނަށް\nޑީސަލް ލިބޭނީ ރަޖިސްޓްރީ ކޮށްފައިވާ އުޅަނދުތަކަށް އެކަނި\nސަރުކާރުން މަސައްކަތް ކުރަނީ އެޕެއް މެދުވެރިކޮށް އެކަން ކުރުމަށް\nޕްރޮގްރާމްގައި ބައިވެރިވުމަށް އާންމުކޮށް މަސްވެރިންނަށް ހުޅުވާލާނެ\nކ. މާލެ 19 ޖޫން 2019 | ބުދަ 19:29 4,026\nމަހަށްދާ އުޅަނދުތަކެއްގައި ބަޔަކު މަސައްކަތް ކުރަނީ - ޝުއައިބް މުހައްމަދު އިގްބާލް\nމަސްވެރިންގެ ހަރަދުތައް ކުޑަ ކުރުމުގެ ގޮތުން، އިމްޕޯޓް ޑިއުޓީ އުނިކޮށްފައިވާ ޑީސަލް ގަތުމުގެ ޕްރޮގްރާމްގައި ބައިވެރިވުމަށް ސަޕްލަޔަރުންނަށް ހުޅުވާލައިފިއެވެ.\nފިޝަރީޒް މިނިސްޓްރީއިން ބުދަ ދުވަހު ކުރި އިއުލާނެއްގައި ވަނީ ޑީސަލް ސަޕްލައިކުރާ ފަރާތްތަކުން މިނިސްޓްރީން ދޫކުރާ އެޕްލިކޭޝަން ފޯމް ފުރިހަމަ ކުރުމަށްފަހު އެ މިނިސްޓްރީއަށް ހުށައެޅުމަށެވެ. އެޕްލިކޭޝަން ފޯމު ފިޝަރީޒް މިނިސްޓްރީގެ ވެބްސައިޓުންނާއި ރަސްމީގަޑިތަކުގައި މިނިސްޓްރީން ލިބޭނެއެވެ.\nޑިއުޓީ އުނިކޮށްފައިވާ ޑީސަލް ވިއްކުމަށް ހަމަޖެހިފައި ވަނީ އެ މިނިސްޓްރީން ދޫކުރާ މަސްވެރިކަމުގެ ލައިސެންސް އޮންނަ އުޅަނދުތަކަށް އެކަނި ކަމަށެވެ. ފިޝަރީޒް މިނިސްޓްރީން ވަނީ ޕްރޮގްރާމްގައި ބައިވެރިވާން ބޭނުންވާ މަސްވެރިކަން ކުރާ އުޅަނދުތަކުން، އެ މިނިސްޓްރީން ލައިސެންސް ނެގުމަށް އެދިފައެވެ.\nފިޝަރީޒް މިނިސްޓްރީން މި މަސައްކަތް ކުރަން ނިންމާފައިވަނީ ސްމާޓް ފޯނު އެޕްލިކޭޝަނެއް މެދުވެރިކޮށެވެ. އެގޮތުން އެ އެޕްލިކޭޝަން ޓެސްޓްކުރުމުގެ މަސައްކަތް މިފްކޯއާ ގުޅިގެން މި ހިނގާ ޖޫން މަހުގެ ތެރޭގައި ކުރިޔަށް ގެންދާނެ ކަމަށް ފިޝަރީޒް މިނިސްޓްރީން މައުލޫމާތު ދީފައިވެއެވެ. އެޕްލިކޭޝަން ޓެސްޓް ކުރުމަށް ފަހު، މަސްވެރި އުޅަނދުތަކަށް ޑީސަލް ދޫކުރަން އާންމުކޮށް ހުޅެވާލެވޭނެއެވެ.\nމަސްވެރިކަން ކުރުމަށް ކުރަންޖެހޭ ހަރަދު ކުޑަކުރުމުގެ ގޮތުން މަސްވެރިންނަށް ޑީސަލްގެ އިމްޕޯޓް ޑިއުޓީ ކަނޑާލުމަކީ މި ސަރުކާރުގެ ވައުދެކެވެ. ސަރުކާރުން ވަނީ އެކަން ކުރެވޭނެ އުސޫލު ގެޒެޓުގައި އާންމުކޮށްފައެވެ.


Ranbir, Ranveer adhi Vicky ah drugs ge thuhumathu | Mihaaru\nރަންބީރް، ރަންވީރު އަދި ވިކީ މަސްތުވާތަކެއްޗަށް ޓެސްޓްކުރަންޖެހޭ: ކަންގަނާ\n04 ސެޕްޓެމްބަރ 2020 - 08:13 1 comment\nއޭނާ ކުރި ޓްވީޓެއްގައި ބުނީ ރަންބީރް ކަޕޫރާއި ރަންވީރު ސިންގާއި ވިކީ ކޯޝަލްގެ އިތުރުން ޑައިރެކްޓަރު އަޔާން މުކަރްޖީ އަކީ ކޮކެއިން އެޑިކްޓުން ކަމަށް ބުނެ ފެތުރޭ ވާހަކަތައް ޔަގީންކުރުމުގެ ގޮތުން ޓެސްޓްކުރަން ޖެހޭ ކަމަށެވެ. އަދި އެ މީހުންނާ ބެހޭ ގޮތުން ދެކެވޭ ވާހަކަތަކުގެ ތެދުދޮގު ސާފުކޮށް ދިނުމަކީ އެތައް ޒުވާނުންނަކަށް ދެއްކޭނެ ނަމޫނާއެއް ކަމަށް ކަންގަނާ ބުންޏެވެ.\nކަމްގަނާ މީގެ ކުރިން ވެސް ވަނީ ބޮލީވުޑްގެ ވަރަށް ފަންނާނުންނަކީ މަސްތުވާތަކެތި ބޭނުންކުރާ ބައެއް ކަމަށް ތުހުމަތުކޮށްފަ އެވެ. އެގޮތުން އެކްޓަރު ރިތިކް ރޯޝަނަށް ރައްދުވާ ގޮތަށް ވެސް، ދާދި ފަހުން ޓީވީ ޗެނެލަކަށް ދިން އިންޓަވިއުއެއްގައި ކަންގަނާ ވާހަކަ ދައްކާފައިވެ އެވެ. އޭނާ ބުނި ގޮތުގައި ބޮލީވުޑްގެ ޕާޓީތަކާއި އިވެންޓްތަކަކީ މަސްތުވާން ލިބޭ ފުރުސަތުތަކެއް ކަމަށެވެ.\nމިދިޔަ އަހަރު ކަރަން ޖޯހަރް ގޭގައި ބޭއްވި ޕާޓީއެއްގެ ތެރެއިން ނަގާފައިވާ ވީޑިއޯއެއް ސޯޝަލް މީޑިއާގައި އާންމުކުރުމާ އެކު ކަރަން އަށް ވަރަށް ގިނަ ބަޔަކު ތުހުމަތުކޮށް ފާޑުކިޔާފައިވެ އެވެ. ގިނަ ބަޔަކު ބުނެފައިވާ ގޮތުގައި އެ ވީޑިއޯ އިން ފެންނަ ހުރިހާ ފަންނާނުންގެ މޫނުމަތިން ވެސް ފެންނަން ހުރި ކުލަވަރަށް ބަލާ އިރު އެ މީހުން ތިބީ "ސިކްވެފައިކަން" އެނގެ އެވެ. މި މައްސަލާގައި ބީޖޭޕީގެ ސިޔާސީ ލީޑަރުންތަކެއް ވެސް ކަރަންއާ ދެކޮޅަށް ފިޔަވަޅު އަޅަން ގޮވާލި އެވެ.\nނަމަވެސް ކަރަން ވަނީ ފިލްމު ކްރިޓިކް ރަޖީވް މަސަންދަށް ދިން އިންޓަވިއުއެއްގައި އޭނާގެ ޕާޓީގައި ފަންނާނުންނަށް މަސްތުވާތަކެތި ދިން ކަމަށް ބުނާ ވާހަކަ ދޮގުކޮށްފަ އެވެ. ކަރަން ބުނެފައި ވަނީ އެފަދަ އަސްލެއް ނެތް ދޮގު ތުހުމަތުތައް އަޅުވާ ނަމަ ކުރިއަށް އޮތް ތަނުގައި ދައުވާ ވެސް ކުރާނެ ކަމަށެވެ. އަދި ގޭގައި ބާއްވާ ޕާޓީތަކުގައި ފަންނާނުންނަށް މަސްތުވާތަކެތި ދޭ ކަމަށް ބުނުމަކީ ގޭގެ ހައިބަތާއި ހުރުމަތް ކަނޑާލުން ކަމަށް ވެސް ބުންޏެވެ.\nއިތުރު ލިޔުންތައް ބޮލީވުޑް މަސްތުވާތަކެތި ރަންބީރް ކަޕޫރު އެކްޓްކުރުން ބޮލީވުޑް ފިލްމު


Raajje ziyaaraai kuri fathuruveringe adhadhu 564,228 ah - vNews.mv\nރާއްޖެ ޒިޔާރަތްކުރި ފަތުރުވެރިންގެ އަދަދު 564،228 އަށް\nމަރްޔަމް ލީން 20 July 2021, 18:27\nމިހިނގާ 2021 ވަނަ އަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު 564،228 އަށް އަރައިފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން މިއަހަރުގެ މިހާތަނަށް 564،228 ފަތުރުވެރިން ރާއްޖެ ޒިޔާރަތްކޮށްފައިވާއިރު، އެންމެ ގިނަ ފަތުރުވެރިން ރާއްޖެ ޒިޔާރަތްކޮށްފައިވަނީ، މި އަހަރުގެ މަރޗް މަހުގައެވެ. އެމަހު ރާއްޖެ ޒީޔާރަތްކޮށްފައި ވާނީ 109،585 ފަތުރުވެރިންނެވެ.\nމިދިޔަ އަހަރުގެ މި މުއްދަތުގައި ރާއްޖެ ޒިޔާރަތްކުރީ 383،317 ފަތުރުވެރިންނެވެ. 2019 ވަނަ އަހަރުގެ މި މުއްދަތުގައި ޒިޔާރަތްކޮށްފައިވަނީ، 937،802 ފަތުރުވެރިންނެވެ.\nރާއްޖޭގައި މިހާތަނަށް ފަތުރުވެރިންނަށް ހިދުމަތްދޭ 738 ތަނެއް ވަނީ ހުޅުވާލާފައެވެ. މީގެތެރޭގައި ހިމެނެނީ 154 ރިސޯޓާއި، 430 ގެސްޓްހައުސްގެ އިތުރުން 140ސަފާރީއެވެ. މިއީ 54،042 ބެޑް ކެޕޭސިޓީއެވެ.\nޖެނުއަރީމަހުގެ އެއްވަނަ ދުވަހުން ފެށިގެން މިމަހުގެ 21 ވަނަ ދުވަހަށް އެންމެ ގިނަ ފަތުރުވެރިން ޒިޔާރަތްކޮށްފައިވާ މާކެޓްތަކުގެ ތެރޭގައި ހިމެނެނީ ރަޝިއާ، އިންޑިއާ، ޔޫކްރެއިން، ޖާމަނީ، ކަޒަކްސްތާން، ފްރާންސް، ރޮމާނިއާ، އިނގިރޭސިވިލާތް އަދި ޔޫއެސްއޭގެ އިތުރުން ޗެކް ރިޕަބްލިކް އިންނެވެ.\nތަފާސްހިސާބުތައް ދައްކާގޮތުން މިއަހަރުގެ މިހާތަނަށް އެންމެ ގިނަ ފަތުރުވެރިން ގެނެސްފައިވަނީ އެމިރޭޓްސްއިންނެވެ. ދެވަނައަށް އެންމެ ގިނަ ފަތުރުވެރިން ގެނައީ ގަތަރު އެއާވޭސް އިންނެވެ.\nދެން އެންމެ ގިނަ ފަތުރުވެރިން ގެނެސްފައިވާ ލިސްޓުގައި، އިންޑިގޯ، ގޯ އެއާ، ޓާކިޝް އެއާލައިންސް، މޯލްޑިވިއަން، ފްލައި ދުބާއީ، އަޒުރު އެއާ ރަޝިއާ، އޮސްޓްރިއަން އެއާލައިންސްގެ އިތުރުން އިއްތިހާދް އެއާވޭސް ހިމެނެއެވެ.


އިޢުލާން:ކައުންސިލަރުން ތަމްރީން ކުރުމާއި ބެހޭ – Maldivian Democratic Party\n02 އޭޕްރީލް 2011\nއިޢުލާން:ކައުންސިލަރުން ތަމްރީން ކުރުމާއި ބެހޭ\nކައުންސިލަރުން ތަމްރީން ކުރުމާއިބެހޭ\nކައުންސިލަރުން ތަމްރީން ކުރުމުގެ ނަމުގައި ހިންގާ ހަރަކާތްތަކުގައި އެމްޑީޕީގެ ކައުންސިލަރުން ބައިވެރިވުމަށް ބައެއް އިދިކޮޅު ސިޔާސީ ޕާޓީތަކުން މި ޕާޓީގެ ކައުންސިލަރުންގެ ކިބައިން އެދެމުންދާ ކަމުގެ މައުލޫމާތު މި ޕާޓީއަށް ވަނީ ލިބިފައެވެ.\nމިކަމާއި ގުޅޭ ގޮތުން ދަންނަވަމެވެ. ހުރިހާ ކައުންސިލަރުން ވެސް އެ ކައުންސިރުންމެ ރަސްމީ ހައިސިއްޔަތުން މުޢާމަލާތްކޮށް، ޖަވާބު ދާރީވާން ޖެހޭ ފަރާތަކީ ސަރުކާރެވެ. އަދި މި ޕާޓީގެ ކައުންސިލަރުން ތަމްރީންކުރާނީ މި ޕާޓީ އިން ނުވަތަ މި ޕާޓީ މެދުވެރިވެގެން މިފަދަ ޕްރޮގްރާމްތައް ހިންގާ ފަރާތަކުންނެވެ. އިދިކޮޅު ފަރާތްތަކުން ނުވަތަ އެފަރާތްތަކާއި ގުޅިފައިވާ ފަރާތްތަކަކުންނެއް ނޫނެވެ.\nވީމާ ފިތުނަ އުފެއްދުމަށް އިދިކޮޅު ފަރާތްތަކުން ހިންގާ މި ފަދަ ހަރަކާތްތަކާއި މެދު ސަމާލުވެ، އެފަދަ ހަރަކާތްތަކުގައި ބައިވެރި ނުވުމަށް މި ޕާޓީގެ އެންމެހާ ކައުންސިލަރުންނަށް ނަސޭހަތްތެރިވެ، މިކަން އާންމުކޮށް އެންގުމަށް ޓަކައި އިޢުލާން ކުރަމެވެ.\n2 އެޕްރީލް 2011\nމާރިޔާ އަޙުމަދު ދީދީ


Ras Online - އަޑީ ދަޢުލަތެއް އޮތްކަމުގެ ރިޕޯޓެއް ނުލިބޭ - އިމްރާން\nއަޑީ ދަޢުލަތެއް އޮތްކަމުގެ ރިޕޯޓެއް ނުލިބޭ - އިމްރާން\nއަހުމަދު ޝާހް 21 ޖުލައި 2021 - 17:7\nދާޚިލީ ވަޒީރު އިމްރާން ޢަބްދުﷲ\nދިވެހިރާއްޖޭގައި އަޑީދައުލަތެއް އޮތްކަމުގެ އެއްވެސް ރިޕޯޓެއް ފުލުހުންގެ ފަރާތުން މިހާތަނަށް ލިބިވަޑައިގެންފައިނުވާ ކަމަށް ދާޚިލީ ވަޒީރު އިމްރާން ޢަބްދުﷲ ވިދާޅުވެއްޖެއެވެ.\nއެކަމާ ގުޅިގެން ހޯމް މިނިސްޓަރ އިމްރާން ރާއްޖޭގެ މީޑިއާ އަކަށް ދެއްވި އިންޓަވިއު އެއްގައި ވިދާޅުވީ، ރާއްޖެއަކީ ކުރިއަރަމުން އަންނަ، ތަރައްގީއާއީ ތަހުޒީބާއި ޑިމޮކްރެސީއަށް ލޯބިކުރާ ވެއްޓެއް ގާއިމްވެފައި އޮތް ގައުމެއް ކަމަށާއި، ރާއްޖެ އަފްގާނިސްތާނުގައި އޮތް ޙާލަތަށް ދަތުރުކުރަމުން ވެސް ނުދާ ކަމަށެވެ.\n"ނަމަވެސް ރާއްޖޭގައި ހަރުކަށި ފިކުރު އެބައޮތް. އެކަމަށް ފަރުވާ ކުރަން އެބަޖެހޭ. މަސައްކަތްތަކެއް ކުރަން އެބަޖެހޭ. އިރާދަކުރެއްވިއްޔާ މިއަދުގެ ސަރުކާރުން ރާއްޖެ އަފްގާނިސްތާނަށް ވާން ދުލެއް ނުކޮށްލާނެ." މިނިސްޓަރ އިމްރާން ވިދާޅުވި އެވެ.\nމިނިސްޓަރ ވިދާޅުވީ، ރާއްޖޭގައި ހަރުކަށި ފިކުރަށް ތާޢީދުކުރާ 1400 އެއްހާ މީހުން ނުވަތަ އެއަށް ވުރެ އިތުރު އަދަދެއް އުޅޭކަމަށާއި، ނަމަވެސް އޭގެ މާނައަކީ ރާއްޖެ އަފްގާނިސްތާނަށް ވުން ނޫން ކަމަށެވެ. އަދި މިސަރުކާރުން ރާއްޖެ އަފްޣާނިސްތާނަށް ވާން ފުރުސަތު ނުދޭނެ ކަމަށާއި، ކަންކަން އޮންނަ މިންވަރަށްވުރެ ބޮޑު ކުރުމަކީ ރަނގަޅުކަމެއް ނޫން ކަމަށް އިމްރާން ވިދާޅުވިއެވެ.\nރާއްޖޭގައި ހަރުކަށިފިކުރު އޮތްކަމަށް ބުނެ، ރައީސް ނަޝީދުގެ އޮފީހުން ނެރެފައިވާ ބަޔާނެއްގައި ބުނެފައިވަނީ، ދިވެހިންގެ ގިނަ މީހުންނަކީ "ޕްރޮގުރެސިވް" ނުވަތަ ކުރިއެރުމަށް ތާއީދުކުރާ ބައެއް ކަމަށެވެ. އަދި ގިނަ ދިވެހިންނަކީ މިނިވަންކަމާއި، ޚިޔާލު ފާޅުކުރުމުގެ މިނިވަންކަމާއި، މިއުޒިކާއި ސަގާފަތާއި އިޤުތިޞާދީ ފުދުންތެރިކަމަށް ލޯބިކުރާ "މެދުމިނު" ގެ ދީނީ ވިސްނުމެއް ގެންގުޅޭ ބައެއް ކަމުގައި ރައީސް ނަޝީދު ވިދާޅުވިއެވެ. މީގެއިތުރުން ރާއްޖޭގެ ހުރިހާ ސަރަހައްދެއްގައިހެން ދިވެހިން ވޯޓުދީފައިވަނީ ޕްރޮގުރެސިވް ކެންޑިޑޭޓުންނަށް ކަމަށާއި، ދިވެހިން ދީނީ ހަރުކަށި ވިސްނުމުގެ މީހުންނަށް ވޯޓުނުދޭ ކަމަށް ރައީސް ނަޝީދުގެ ބަޔާނުގައިވެއެވެ.\nރައީސް ނަޝީދުގެ ބަޔާނުގައި ނަފުރަތުގެ އަމަލުތައް ހުއްޓުވުމުގެ ބިލެއް ސަރުކާރުން މަޖިލީހަށް ހުށަހެޅީ ހަރުކަށި ފިކުރުގެ ސަބަބުން ރާއްޖޭގައި އަނިޔާވެރި ކަންކަން ހިނގާފައިވާތީ އެކަންކަން ހުއްޓުވުމަށް ކަމަށް ވިދާޅުވިއެވެ. ނަމަވެސް ސަރުކާރު ތެރޭގައި ހިމެނޭ ދީނީ ބަޔަކު މިބިލާއި ދެކޮޅު ހެދުމުން ސަރުކާރުން ބިލަށް އޮތް ތާއީދު އަނބުރައި ގެންދިޔަކަމަށް ރައީސް ނަޝީދު ވިދާޅުވިއެވެ. މިކަމުގެ ސަބަބުން މިބިލަށް ތާއީދުކުރި ފަރާތްތައް ނުރައްކަލަށް ހުށަހެޅިގެން ދާނޭކަމަށްވެސް ރައީސް ނަޝީދު ވިދާޅުވެފައިވެއެވެ.\nސަރުކާރުން މަޖިލީހަށް ހުށައަޅާފައިވާ ނަފްރަތުގެ ކުށްތައް މަނާކުރުމުގެ ބިލާ ދެކޮޅަށް ގިނަ ކައުންސިލްތަކުން ބަޔާން ނެރެފައިވާއިރު، 101 ދީނީ ޢިލްމުވެރިޔަކުވެސް ވަނީ ބިލް މަޖިލީހުން ބޭރުކުރުމަށް ގޮވާލާ ޕެޓިޝަނެއް ސަރުކާރަށް ހުށައަޅާފައެވެ. އަދި ރާއްޖޭގެ ގިނަ އަދަދެއްގެ ދީނީ ޢިލްމުވެރިންނާއި އާންމު ފަރުދުން ވެސް އަންނަނީ މިބިލަށް ދެކޮޅު ހަދައި ވާހަކަ ދައްކަމުންނެވެ.


India ah van China sifain ge meehaa hayyarukoh fi - Hali News\nއިންޑިއާއަށް ވަން ޗައިނާ ސިފައިންގެ މީހާ ހައްޔަރުކޮށްފި\n10 January 2021, 21:06\nއިންޑިއާގެ ސަރަހައްދަށް ވަން ޗައިނާގެ ސިފައިންގެ މީހަކު އިންޑިއާ ސިފައިން ހައްޔަރުކޮށްފިއެވެ. އިންޑިއާ ސިފައިންގެ ފަރާތުން ނެރެފައިވާ ބަޔާނެއްގައި ބުނެފައިވަނީ މިމީހާ ހިފަހައްޓާފައި ވަނީ ހުކުރު ދުވަހު ހެނދުނު ކަމަށެވެ. އަދި ކަނޑައެޅިފައިވާ ޕްރޮޓޮކޯލާ އެއްގޮތަށް މިމީހާ އާމެދު މުއާމަލާތު ކުރެވޭނެ ކަމަށް ސިފައިން ބުނެފައި ވެއެވެ.\nމިމީހާ ހިފަހައްޓާފައި ވަނީ ޕާންގޮންގ ލޭކްގެ ދެކުނު އައްސޭރިން ލަދާކް ގެ ސަރަހައްދުންނެވެ.\nޗައިނާއިން އިންޑިއާގެ ސަރަހައްދަށް ސިފައިން ވެއްދުމުގެ ސަބަބުން މަސްރަހް ހޫނުވެފައިވާ މި ބޯދަރު ސަރަހައްދު ގައި އިންޑިއާއާއި ޗައިނާއިން ސިފައިން ރުކުރުވާލާފައި ވެއެވެ.\nއިންޑިއާ ސިފައިން ބުނެފައިވަނީ ހައްޔަރުކޮށްފައިވާ ޗައިނާ ސިފައިންގެ މީހާގެ މައްސަލަ މިހާރު ދަނީ ތަހްގީގު ކުރަމުންނެވެ. އިންޑިއާ ސިފައިން ވަނީ ލަދާކްގެ ސްޓްރެޓީޖިކް އުސްބިންތައް އެމީހުންގެ ކޮންޓްރޯލްގެ ދަށަށް ގެނަސްފައެވެ.\nމިއީ މިފަހަކަށް އައިސް އިންޑިއާ ސަރަހައްދުން ޗައިނާ ސިފައިންގެ މީހަކު ހައްޔަރުކުރި ދެވަނަ ފަހަރެވެ. މީގެ ކުރިން އިރުމަތީ ލަދާކްގައި އޮކްޓޯބަރު 19 ގައި ކޯޕަރަލް ވާންގ ޔާ ލޮންގ ހައްޔަރުކޮށްފައި ވެއެވެ. ފަހުން މިމީހާ ޗައިނާއާ ޙަވާލު ކުރިއެވެ.\nލަދާކްގެ މަސްރަހް ޗައިނާއިން ހޫނު ކުރިފަހުން ދެ ގައުމުގެ ކުރިމަތި ލުމުގައި އެ ސަރަހައްދަށް ކޮންމެ ގައުމަކުން ބައިލައްކައެއްހާ ސިފައިންނާއި ބަރު ހަތިޔާރު ޖަމާކޮށްފައި ވެއެވެ. ދެ ފަރާތް އަދިވެސް ތިބީ ކުރިމަތި ލުމުގެ ހާލަތުގައެވެ.\nދެ ގައުމުގެ އިސް މަސްއޫލުވެރިންގެ ފެންވަރުގއި އަށް ބައްދަލުވުން ބާއްވާފައި ވާއިރުވެސް މައްސަލަ ހައްލު ވެފައެއް ނުވެއެވެ. އިންޑިއާއިން ބޭނުންވަނީ މައްސަލަ އުފެދިފައިވާ ހުރިހައި ތަންތަނާ ބެހޭ ގތުން މަޝްވަރާކޮށް މައްސަލަ ކޮންމެވެސް އެއްގޮތަކަށް ނިންމާށެވެ. ނަމަވެސް ޗައިނާއިން ޝާމިލު ގޮތަކަށް މައްސަލަ ނިންމާކަށް ބޭނުމެއް ނުވެއެވެ.\nދެ ގައުމުން މައްސަލ ހޫނު ވެދާނެތީ އަބަދުވެސް ހޮޓްލައިން މެދުވެރިކޮށް ގުޅޭ ގޮތަށް ތިބުމަށް ހަމަޖެހިފައި ވެއެވެ.


Lockdown Nei Rahrashuge Miskiythakugai maadhama namaadhu kuran fashanee\nލޮކްޑައުން ނެތް ރަށްރަށުގެ މިސްކިތް ތަކުގައި މާދަމާ ނަމާދުކުރަން ފަށަނީ\nއެގޮތަށް ހުޅުވާލެވޭނީ ކޮވިޑްގެ ބަލި ނެތް ރަށްރަށުގެ މިސްކިތްތައް ކަމަށާ އަދި މިސްކިތްތައް ހުޅުވާލި ނަމަވެސް ޖަމާއަތުގެ ނަމާދު ކުރެވޭނީ ރައްކާތެރިކަމަށްޓަކައި އަޅަންޖެހޭ ފިޔަވަޅުތައް އަޅައިގެން ކަމަށް މިނިސްޓަރު ވިދާޅުވި އެވެ.\n” މީގެ މައްޗަށް ބިނާކޮށް މިސްކިތުގެ ޖަމާއަތްތައް ފަށަން ކަނޑައެޅޭ ވަކި ރަށްރަށެއްގައި. އެ ބޭފުޅުން ލަފާ ދެއްވާފައިވޭ އުމުރުން ދުވަސްވީ މީހުން މިސްކިތަށް ނިދިއުމާއި މުސައްލަ ހިފައިގެން އަދި ވުލޫކޮށްގެން ވެސް މިސްކިތަށް ދިއުން. އަދި މިސްކިތުގައި ގިނަ އިރު ނުކުރުމަށާއި މާސްކް އަޅަން ވެސް. މި ރައްކާތެރިކަމުގެ ފިޔަވަޅުތަކާ އެކު މާދަމާ ހުކުރު ނަމާދުން ފެށިގެން ލޮކް ޑައުން ނެތް ރަށްރަށުގައި މިސްކިތްްތައް ހުޅުވާލާނެ.،” މިނިސްޓަރު ވިދާޅުވި އެވެ.\nއޭދަފުށީ ކައުންސިލުން ބުނީ އިސްލާމިކް މިނިސްޓްރީގެ މި ނިންމުނާ ގުޅިގެން މާދަމާ ހުކުރު ނަމާދުން ފެށިގެން މިރަށު މިސްކިތްތަކުގައި ވެސް ޖަމާއަތުގައި ނަމާދު ކުރަމުން ގެންދާނެ ކަމަށެވެ. ނަމަވެސް ޖަމާއަތުގެ ނަމާދު ކުރާއިރު ރައްކާތެރިކަމަށްޓަކައި އަޅަންޖެހޭ ފިޔަވަޅުތައް އެޅުމަށް ކައުންސިލުން އިލްތިމާސްކުރެއެވެ.\nބީއެމްއެލްގެ އެހީއާއެކު ކުރިނބީގައި އައުޓްޑޯ ޖިމެއް ހުޅުވައިފި\nއިންޓައޮފީސް ފުޓްސަލް މުބާރާތުގެ ފައިނަލަށް ދިރާގާއި ފެނަކަ


Sheikh Fazloon fandiyaarunnah: Narakaigai muhdhathu jeheynee abadhuge abadhah - vNews.mv\nޝެއިހް ފަޒްލޫން ހައްޔަރުކުރުން -- ފޮޓޯ: އަދަދު\nޝެއިހް ފަޒްލޫން ފަނޑިޔާރުންނަށް: ނަރަކައިގައި މުއްދަތު ޖެހޭނީ އަބަދުގެ އަބަދަށް\nޒިދާން މުޙައްމަދު 23 June 2022, 17:04\nބައިނަލްއަގުވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ބޭއްވި ޔޯގާ ހަރަކާތް ހުއްޓުވައި ހިންގި ހަމަނުޖެހުމުގައި ބައިވެރިވިކަމުގެ ތުހުމަތުގައި ދީނީ އިލްމުވެރިޔާ ޝެއިހް ފަޒްލޫން މުހައްމަދު ހައްޔަރު ކުރުމުގެ ކުޑަ ވަގުތުކޮޅެއް ކުރިން ރާއްޖޭގެ ފަނޑިޔާރުންނަށް ވަރުގަދަ ބަހުގެ ހަމަލާއެއް ދެއްވައިފިއެވެ.\nޝެއިހް ފަޒްލޫން ކުރެއްވި ޓްވީޓެއްގައި ވިދާޅުވެފައި ވަނީ ޝިރުކާ ދެކޮޅަށް ތެދުވި ކަމަށްޓަކައި މުވައްހިދުންގެ މައްޗަށް ދުނިޔެމަތީ ބަންދުގެ މުއްދަތު ޖެހި މީހުންގެ މައްޗަށް ނަރަކައިގެ މުއްދަތު ޖެހިގެންދާނީ އަބަދުގެ އަބަދަށް ކަމަށެވެ.\nމި މައްސަލައިގައި ޝެއިޙް ފަޒްލޫން ހައްޔަރުކުރީ މާވެޔޮ މަގު އޭޑީކޭ ފާމަސީ ކުރިމައްޗަށް ވާ ގޮތަށް އޮންނަ މަގުންނެވެ.\nއަންގާރަ ދުވަހުގެ ހެނދުނު 6:30 ގައި ފެށި ހަރަކާތަށް ހުރަސް އަޅަން ގަދަކަމުން ގަލޮޅު ދަނޑަށް ވަދެ ބަޔަކު ހަމަލާ ދިނެވެ. އެ ހަރަކާތް ފެށުމަށް ބޭއްވި ރަސްމިއްޔާތުގައި ޔޫތު މިނިސްޓަރު އަހްމަދު މަހްލޫފް ވާހަކަ ދައްކަވަން ހުއްޓައި ބަޔަކު ދަނޑަށް ވަދެގަނެ އަޑު ގަދަކުރަމުން އެ ހަރަކާތް ހުއްޓުވި އެވެ. އެވަގުތު އިންޑިއާގެ ހައިކޮމިޝަނަރާއި އދ. އިން ރާއްޖެއަށް ކަނޑައަޅާފައި ތިބޭ ޑިޕްލޮމެޓުން ވެސް ތިއްބެވެ.\nގިނަ އަދަދެއްގެ ޑިޕްލޮމެޓުން ތިއްބައި, ފުލުހުންގެ ސަފުތައް ފޫއަޅުވައި އެ ބޭފުޅުންނާ ހަމައަށް ހަމަލާ ދޭން ބަޔަކަށް ވަދެވުމުން ފުލުހުންނަށް ވެސް ފާޑުކިޔުންތަކެއް ވަނީ އަމާޒުވެފަ އެވެ. އަދި, އެ ހަރަކާތުގެ މައުލޫމާތު ކުރިން ލިބިފައިވާއިރު, އެކަމަށް ފުލުހުންނަށް ތައްޔާރުވެފައި ނެތް ކަމަށް ބުނެ ވެސް ގިނަ ބަޔަކު ދަނީ ފާޑުކިޔަމުންނެވެ.\nގަލޮޅު ދަނޑުގެ ގޭޓްތަކުން މީހުންތައް ވަދެގަނެ, ދިދަތަކުން ބައެއް މީހުންނަށް ހަމަލާދޭން މަސައްކަތްކޮށްފައިވެއެވެ. އެ މީހުންގެ ހަމަލާ އަމާޒުވި މީހުންގެ ތެރޭގައި އިންޑިއާ ހައިކޮމިޝަނުގެ މުވައްޒަފަކު ވެސް ހިމެނެއެވެ. ނަމަވެސް، އެއްވެސް ޑިޕްލޮމެޓަކަށް އަނިޔާ ވެފައެއް ނުވެއެވެ.\nއެ މީހުން ދަނޑަށް ވަދެގަތީ ދަނޑުގެ ބޭރުގައި ޖަހާފައި ހުރި ފެންސް ވެސް ހަލާކުކޮށްލުމަށް ފަހުއެވެ.\nމި ހަމަނުޖެހުމާ ގުޅިގެން ހައްޔަރުކުރި މީހުންގެ އަދަދު މިހާރު ވަނީ 12 އަށް އަރާފައެވެ.


2017: Rohingya Muslimun nah aniyaaveri ahareh\n2017: ރޮހިންޔާ މުސްލިމުންނަށް އަނިޔާވެރި އަހަރެއް\n1 ޖެނުއަރީ 20180ކޮމެންޓް\nނިމިގެން މިދާ 2017 ވަނަ އަހަރު ބޭރު ދުނިޔެއިން އެންމެ ސަމާލުކަން ލިބުނު އެއް ހަބަރަކީ މިޔަންމާގެ މުސްލިމުންގެ ވާހަކައެވެ. ހާއްސަކޮށް މުސްލިމް ޤައުމުތަކުގެ ރައްޔިތުންނަށް މިޔަންމާގެ ހޮޔިންޔާ މުސްލިމުންގެ ހާލަތު ފެނި 2017 ވަނަ އަހަރުވަނީ ބޮޑެތި އަސަރުތަކެއް ކޮށްފައެވެ.\nރޮހިންޔާ މުސްލިމުންނާއި ދެކޮޅަށް މިޔަންޔާ އަސްކަރިއްޔާއާއި ހައްދު ފަހަނަ އަޅާފައިވާ ބުޑިސްޓުން ހަމަލާތައް ދެމުން ގެންދާތައް އެތައް އަހަރެއް ވެއްޖެއެވެ. އެހަމަލާ ތަކުގައި އެތައްހާސް ރޮހިންޔާ މުސްލިމުންނެއް މަރާލާފައިވާއިރު މުސްލިމުންގެ ގެދޮރުވަނީ އަލިފާންޖަހާ އަންދާލާފައެވެ. އަދި މުސްލިމުންގެ މުދާތައްދަނީ ސުންނާފަތި ކުރަމުންނެވެ.\n2017 ވަނަ އަހަރަކީ މިޔަންމާގެ ހައްދުފަހަނަ އަޅާފައިވާ އަސްކަރިއްޔާއާއި ބުޑިސްޓުންގެ ލާއިންސާނީ އަނިޔާވެރި އަމަލުތައް އިތުރު ވެގެން ދިޔަ އަހަރެކެވެ. މިޔަންމާ ސަރުކާރާއި މުޑިސްޓުން ގަބޫލުކުރާ ގޮތުގައި ރޮހިންޔާ މުސްލިމުންނަކީ މިޔަންމާ ބައެއް ނޫނެވެ. އަނިޔާތައް ދިނުމަށް އެމީހުން ބޭނުންކުރާ އުޒުރަކީވެސް އެއީ މިޔަންމާ މީހުން ނޫންކަމަށްބުނެއެވެ. މިޔަންމާ ސަރުކާރުން ގަބޫލުކުރާ ގޮތުގައި ރޮހިންޔާ މުސްލިމުންނަކީ އަވަށްޓެރި ބަނގުލަދޭޝްއިން މިޔަންމާއަށް ހިޖުރަކޮށްފައިވާ ބައެކެވެ. ނަމަވެސް މިކަމުގެ ހަގީގަތަކީ ކޮބައިތޯއެވެ؟\nމިޔަންމާ ހޮހިންޔާ މުސްލިމުން މިޔަންމާގެ ރާކިން ސްޓޭޓްގައި ދިރިއުޅެމުން ގެންދާތާ އެތައް ސަތޭކަ އަހަރެއް ވެއްޖެއެވެ. އެގޮތުން މީލާދީން 12 ވަނަ ގަރުނުގައިވެސް ރާކިން ސްޓޭޓަކީ މިޔަންމާ މުސްލިމުންގެ ސަރަހައްދެއްކަން ތާރީހީ ދިރާސާތަކުން ދައްކައެވެ.\nއިނގިރޭސިން އިންޑިއާ އިސްތިއުމާރު ކޮށްގެން އުޅުނު އިރު މިޔަންމާއާއި ބަންގާޅަކީވެސް އިންޑިއާގެ ބައެކެވެ. އަދި މިޔަންމާގެ ރާކިން ސްޓޭޓަކީ ބަނގުލަދޭޝްގެ އައްސޭރި ފަށާއި ގާތުގައި އޮންނަ ސަރަހައްދެކެވެ. ކުރިންވެސް ދެންނެވި ފަދައިން އިނގިރޭސިންގެ އިސްތިއުމާރުގެ ކުރިން މި ސަރަހައްދަކީ އިންޑިއާގެ ބައެކެވެ. އެއީ މިޔަންމާއާއި ބަނގުލަދޭޝްވެސް ހިމެނޭ ގޮތުންނެވެ.\nނަތީޖާއެއްގެ ގޮތުން އެއް ގައުމެއްގެ މީހުން އެއްރަށުން އަނެއް ރަށަށް ހިދުޖަރުރާ ބީދައިން ބަނގުލަދޭޝްގެ ބައެއް މުސްލިމުންވެސް ރާކިން ސްޓޭޓަށް އަދި ރާކިން ސްޓޭޓްގެ ބައެއް މުސްލިމުންވެސް ބަނގުލަދޭޝްގެ އެކި ސަރަހައްދަށް ހިޖުރަ ކޮށްފައި ވެއެވެ.\nނަމަވެސް 1948 ވަނަ އަހަރު އިންގިރޭސިންގެ އިސްތިއުމާރު ނިމިގެން ދިއުމުގެ ނަތީޖާއެއްގެ ގޮތުން ބަރުމާގެ ނަމުގައި މިހާރުގެ މިޔަންމާ އުފަންވިއެވެ. އަދި ބަނގުލަދޭޝްވެސް އުފަންވުމަށް މެދުވެރިވީ އިނގިރޭސިންގެ އިސްތިއުމާރު ނިމުމުންނެވެ. ބަނގުލަދޭޝްއާއި މިޔަންމާގެ ބޯޑަރު ކުރަހާ ނިމުނު އިރު ރޮހިންޔާ މުސްލިމުން ދިރިއުޅެމުންދާ ރާކިން ސްޓޭޓް ދިޔައީ އޭރުގެ ބަރުމާ ނުވަތަ މިހާރުގެ މިޔަންމާގެ ދަށަށެވެ.\nނަމަވެސް ރާކިން ސްޓޭޓްގެ ރޮހިންޔާ މުސްލިމުންނަކީ ބަރުމާގެ ރަށްވެހިންކަމަށް ބަލައި ގަތުމަށް އޭރުގެ ބަރުމާއަދި މިހާރުގެ މިޔަންމާއިން ދެކޮޅު ހެދިއެވެ. ހަމަ އެއާއި އެކު އަދިއަދަށް ދާންދެންވެސް ރޮހިންޔާ މުސްލިމުންނަށް މިޔަންމާގެ ރަށްވެރިކަން ދީފައެއް ނުވެއެވެ.\nބުޑިސްޓުންގެ ނުފޫޒު ގަދަ މިޔަންމާ ސަރުކާރުން ޒަމާނުއްސުރެ މަސައްކަތް ކުރަމުންދަނީ ރޮހިންޔާ މުސްލިމުން އެމީހުނމްގެ ވަޒަނުން ނެރެލާށެވެ. އަދި ރޮހިންޔާ މުސްލިމުންގެ ނަސްލު ނެތިކޮށްލާށެވެ.\nނަތީޖާއެއްގެ ގޮތުން 1970 ވަނަ އަހަރުން ފެށިގެން ފާއިރުވި ދުވަސް ތަކުގައި މިޔަންމާގެ އަސްކަރިއްޔާ އިސްވެ އޮވެ ރޮހިންޔާ މުސްލިމުންނަށް ސިލްސިލާ ހަމަލާތައްދީ ގަތުލު އާއްމުތައްދަނީ ހިންގަމުންނެވެ.\n2017 ވަނަ އަހަރު ނިމިގެން ދާއިރު 2017 ވަނަ އަހަރަކީވެސް ރޮހިންޔާ މުސްލިމުންނަށް މިޔަންމާ ސަރުކާރުގެ އަނިޔާވެރިކަން އިންތިހާ އަހަރެކެވެ. މިޔަންމާ މުސްލިމުންގެ މަރާ ގެދޮރުގައި އަލިފާން ޖަހާ އަންހެނުންނާއި ކުޑަކުދިންގެ އިއްފަތް ފޭރުމުގައި 2017 ވަނަ އަހަރު މިޔަންމާގެ ބުޑިސްޓުންނާއި އަސްކަރިއްޔާއިންވަނީ އިންތިހާއަށް ހައްދު ފަހަނަ އަޅާފައެވެ.\nމިޔަންމާ ސަރުކާރުގެ އަނިޔާވެރިކަމުގެ ސަބަބުން ޔަތީމްވެފައިވާ އެތައް ކުޑަކުރިންނާއި އެތައް ހާސް ރޮހިންޔާ މުސްލިމުންނެއް ރާކިން ސްޓޭޓުން ނިކުމެ އަވަށްޓެރި ޤައުމުތަކަށްވަނީ ހިޖުރަ ކޮށްފައެވެ. އަވަށްޓެރި ޤައުމުތަކުގައި ރެފިއުޖީންގެ ގޮތުގައި ދިރިއުޅޭ ރޮހިންޔާ މުސްލިމުންގެ އަދަދު މިހާރު ގުނެނީ މިލިއަނުންނެވެ.\n2017 ވަނަ އަހަރު ރޮހިންޔާ މުސްލިމުން


Barcelona leadu dhemehehtti iru, Real ah molheh | Mihaaru\n28 ޖެނުއަރީ 2019 - 08:325comments\nމި މޮޅާ އެކު ބާސެލޯނާ އެއް ވަނައިގައި އޮތީ 21 މެޗުން 49 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ މެޑްރިޑަށް 21 މެޗުން ލިބިފައިވަނީ 44 ޕޮއިންޓެވެ. ރެއާލް ތިން ވަނައިގައި އޮތީ 21 މެޗުން 39 ޕޮއިންޓް ހޯދައިގެންނެވެ.\nކަޓަލޫނީއާ ސަރަހައްދަށް ނިސްބަތްވާ ޖިރޯނާ ދަނޑުގައި ކުޅުނު މި މެޗުގެ 10 ވަނަ މިނިޓްގައި ބާސެލޯނާ އަށް ލީޑުނަގައިދިނީ ނެލްސަން ސެމޭޑޯ އެވެ. ފުރަތަމަ ހާފުގައި ނަތީޖާ ހަމަހަމަ ކުރަން ޖިރޯނާ އިން މަސައްކަތްކުރި ނަމަވެސް ކާމިޔާބެއް ނުވި އެވެ.\nޖިރޯނާ އަށް މައްސަލަތައް ދިމާވީ ދެ ވަނަ ހާފުގެ ކުޅުން ފެށިގެން ހަ މިނިޓްގެ ތެރޭ އެ ޓީމުގެ ޑިފެންޑަރު ބެނާޑޯ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ. ޖިރޯނާގެ އެއް ކުޅުންތެރިއަކު މަދުވުމުގެ ފައިދާ ނަގައި ބާސެލޯނާގެ ދެ ވަނަ ލަނޑު ޖެހީ މެސީ އެވެ. މެޗުގެ 68 ވަނަ މިނިޓްގައި މެސީ ޖެހި މި ގޯލަކީ މި ސީޒަނުގައި އޭނާ ކާމިޔާބުކުރި 26 ވަނަ ގޯލެވެ.\nބާސެލޯނާގެ ކޯޗު އާނެސްޓޯ ވަލްވޭޑޭ ބުނީ ފުރަތަމަ ހާފުގައި ގިނަ ގޮންޖެހުންތަކާ ކުރިމަތިލާން ޖެހުނު ކަަމަށާއި ޖިރޯނާ އިން ދެއްކީ ހިތްވަރުގަދަ ކުޅުމެއް ކަމަށެވެ. އެކަމަކު ދެ ވަނަ ހާފުގައި އެ ޓީމުން އެއް ކުޅުންތެރިއަކު މަދުވުމުގެ ފައިދާ ބާސެލޯނާ އަށް އެންމެ ރަނގަޅަށް ނެގުނު ކަމަށް އޭނާ ވަނީ ބުނެފަ އެވެ.\nއެސްޕަންޔޯލް ދަނޑުގައި ކުޅުނު މެޗު ފަށައިގެން ހަތަރު ވަނަ މިނިޓްގައި ރެއާލަށް ލީޑުނަގައިދިނީ ކަރިމް ބެންޒެމާ އެވެ. މެޗުގެ 15 ވަނަ މިނިޓްގައި ސާޖިއޯ ރާމޮސް ރެއާލަށް ލީޑުފުޅާކޮށްދިންއިރު، އެސްޕަންޔޯލްގެ ލިއޯ ބަޕްޓިސްޓާއޯ ވަނީ މެޗުގެ 25 ވަނަ މިނިޓްގައި އެ ޓީމަށް ލަނޑެއް ޖަަހައިދީފަ އެވެ.\nފުރަތަމަ ހާފު ނިމުމުގެ ކުރިން ރެއާލަށް އަލުން ދެ ގޯލުގެ ލީޑެއް ނަގައިދީ ބެންޒީމާ ވަނީ މެޗުގައި އޭނާގެ ދެ ވަަނަ ގޯލު ޖަހައިފަ އެވެ. ރެއާލުގެ ހަތަރު ވަނަ ލަނޑު މެޗުގެ ދެ ވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން އަރައި ކާމިޔާބުކުރީ ގަރެތު ބޭލް އެވެ. އޭގެ ފަހުން މެޗުގެ 72 ވަނަ މިނިޓްގައި ރެއާލުގެ ރަފައެލް ވަރާން އަށް ރަތް ކާޑެއް ދެއްކުމުން އޭގެ ފައިދާނަގައި އެސްޕަންޔޯލްގެ ދެ ވަނަ ލަނޑު ޖެހީ މެޗުގެ 81 ވަނަ މިނިޓްގައި ރޮބާޓޯ ރޮސާލޭސް އެވެ.\nރެއާލުގެ ކޯޗު ސަންޓިއާގޯ ސޮލާރީ ބުނީ އެންމެ ބޮޑު ހިތްހަމަ ޖެހުމަކީ މޮޅުވުމުގެ އިތުރުން ބޭލް ޓީމާ ގުޅުން ކަމަށާއި އޭނާ ލަނޑެއް ޖެހުމަކީ ކުރިއަށް ހުރި މުހިއްމު މެޗުތަކަށްދާއިރު އިތުބާރު ރަނގަޅުކުރަން ލިބުނު ހިތްވަރެއް ކަމަށެވެ.


"Eh shotun nimmaalevunnu nama rangalhu vees kamah fazeel buni" | Mihaaru\nސްނައިޕާ ޝޫޓަރު ކަމަށް ބުނާ މަޑިޝަންކަރު: އެކަން ރޭވިކަމުގެ ތުހުމަތު ކުރެވެނީ އަދީބާއި އިތުރު ބަޔަކަށް --ފޮޓޯ/މިހާރު\n"އެއް ޝޮޓުން މިކަން ނިމުނު ނަމަ ނިމުނީސް ކަމަށް ދައުވާލިބޭ ފަޒީލް ބުނި"\n19 ސެޕްޓެމްބަރ 2016 - 14:06 11 comments\nރައީސް އަބްދުﷲ ޔާމީން އަވަހާރަކޮށްލަން ސްނައިޕާ ޝޫޓަރެއް ރާއްޖެ ގެނައި ކަމަށް ބުނާ މައްސަލާގައި، ދައުވާލިބޭ މީހަކު "އެއް ޝޮޓުން އެކަން ނިންމާލެވުނު ނަމަ ނިމުނީހޭ" ބުނި ކަމަށް ކްރިމިނަލް ކޯޓުގައި މިއަދު މީހަކު ހެކިބަސް ދީފި އެވެ.\nބަޑި ޖަހައިގެން ރައީސް ޔާމީން އަވަހާރަކޮށްލުމަށްޓަކައި، ދުރުގައި ހުރެގެން އަމާޒަށް ބަޑި ޖެހުމުގެ ގާބިލްކަން ލިބިފައިވާ ކަމަށް ބުނާ ސްރީ ލަންކާގެ ރައްޔިތެއް ކަމަށްވާ ލަހިރު މަޑިޝަންކަރު ރާއްޖެ ގެނައި ކަމަށް ބުނެ ދައުލަތުން ދައުވާކުރަނީ ސްނައިޕަރު ކަމަށް ބުނާ މަޑިޝަންކަރާއި ކުރީގެ ނައިބު ރައީސް އަހުމަދު އަދީބާއި މ. ލިލީޕާކް ފަޒީލް ހަމީދާއި ގ. އޮއިވާލި އިސްހާގު ހުސައިންގެ މައްޗަށެވެ.\nކާކުކަން ނޭނގޭ ގޮތަށް ސިއްރުން ހެކިބަސް ދިން އެއް ހެކިވެރިއަކު ބުނީ "އެއް ޝޮޓުން މިކަން ނިންމާލެވުނު ނަމަ ނިމުނީހޭ" ދައުވާލިބޭ ފަޒީލް ބުނި އަޑުއިވުނު ކަމަށެވެ. އެހެން ފަޒީލް ބުނީ ރިޔާސީ ލޯންޗްކޮޅު "ފިނިފެންމާގައި" އެއްޗެއް ގޮއްވާލިތާ ޖެހިގެން އައި ދުވަހު ކަމަށާއި އެކަމަކު އެހެން ބުނީ ކޮން ކަމަކާ ގުޅިގެން ކަމެއް ނޭނގޭ ކަމަށް ހެކިވެރިޔާ ބުންޏެވެ.\nދެވަނައަށް ހެކިބަސް ދިނީ އަދީބު އަންގައިގެން ފަޒީލަށް ފައިސާތަކެއް ދިން ކަމަށް އިސްހާގު ބުނި ހެކިބަސް ދިން މީހެކެވެ. އެ ހެކިވެރިޔާ ބުނީ އަދީބު ބުނެގެން ފަޒީލަށް 20،000 ޑޮލަރު ދީފައިވާ ކަމަށް، ގްރޫޕަކާ އެކު ރެސްޓޯރެންޓެއްގައި ކޮފީއެއްގައި އިނދެފައި އިސްހާގު ބުނި ކަމަށެވެ. އަދި އަދީބު ބުނެގެން އެކި މީހުން އަބަދުވެސް ފައިސާ ބަހާ ކަމަށް ވެސް އިސްހާގު ބުނި ކަމަށް އެ ހެކިވެރިޔާ ބުންޏެވެ.\nދައުލަތުން ހުށަހެޅި ހެކިންގެ ތެރެއިން މިއަދު ނަގާފައިވަނީ ދެ ހެއްކެއްގެ ހެކިބަހެވެ. ބާކީ ތިބި މީހުންގެ ހެކިބަސް އަދި ނުނަގަ އެވެ.\nދައުވާގައިވާ ގޮތުން ބަޑި ޖަހައިގެން ރައީސް ޔާމީން އަވަހާރަކޮށްލަން ރޭވީ އަދީބާއި ފަޒީލާއި އިތުރު ބައެކެވެ. އިސްހާގުގެ ދައުރަކީ އެކަމަށް ބޭނުންވާ ފައިސާ އެކި ފަރާތްތަކަށް ފޯރުކޮށް ދިނުން ކަމަށް ދައުވާގައި ބުނާއިރު މަޑިޝަންކަރު އެކަމަށް އެއްބަސްވެގެން އެ ހަމަލާދޭން ރާއްޖެ އައީ ކަމަށް ދައުވާގައިވެ އެވެ.\nބަޑި ޖަހައިގެން ރައީސް ޔާމީން އަވަހާރަކޮށްލަން އުޅުނު ކަމަށް ބުނެ އަދީބަށް ދައުވާ ކުރާއިރު ރިޔާސީ ލޯންޗްގައި އެއްޗެއް ގޮއްވާލި މައްސަލާގައި އޭނާ ޖަލަށްލާން ކޯޓުން ކުރިން ވަނީ ހުކުމްކޮށްފަ އެވެ. އެކި މައްސަލަތަކާ އެކު ޖުމްލަ 33 އަހަރުގެ ހުކުމެއް އޭނާއަށް މިހާރު އައިސްފައިވާއިރު އިތުރު މައްސަލަތަކެއް ވެސް ކޯޓުގައި ދަނީ ހިނގަމުންނެވެ.\nއިތުރު ލިޔުންތައް ސްރީ ލަންކާ ކްރިމިނަލް ކޯޓް ރާއްޖެ-ލަންކާ ރައީސް އަބްދުﷲ ޔާމީން ކުރީގެ ނައިބު ރައީސް އަދީބު\nމިނިވަންވެ "ސްނައިޕާ" ލަންކާއަށް


India Muslimun ge haqqugai aanmu majilihuge dhauru adha kuran jehay! | ThePress\nއިންޑިއާ މުސްލިމުންގެ ހައްގުގައި އާންމު މަޖިލީހުގެ ދައުރު އަދާ ކުރަންޖެހޭ!\n21 January 2022, 15:42\nއިންޑިއާއަކީ ގާތްގަނޑަކަށް 200 މިލިއަނެއްހާ މުސްލިމުންގެ އާބާދީއެއް އޮންނަ ގައުމެއް/ފޮޓޯ: އޭއެފްޕީ\nއިންޑިއާގެ އާބާދީގެ ނިސްބަތުން ބައި މަދު މުސްލިމުންނާ ދެކޮޅަށް ގަތުލުއާންމު ހިންގުމުގެ ރޫހު، އެ ގައުމުގައި ގަދަ ވަމުން އަންނައިރު، ބޮޑުވަޒީރު ނަރޭންދްރާ މޯދީގެ ސަރުކާރުން އެކަށީގެންވާ ފިޔަވަޅުތަކެއް ނާޅައިފިނަމަ، އދގެ ސާލަމަތީ މަޖިލީހުން ތެދުވަން ޖެހޭ ކަމަށް އދގެ ކުރީގެ އިސް އޮފިޝަލު، ހުއާން އީ މެންޑޭޒް ވިދާޅުވެއްޖެއެވެ.\nމެންޑޭޒްއަކީ ގަތުލުއާންމު ހުއްޓުވުމަށް އދއިން އެންމެ ފުރަތަމަ ކަނޑައެޅި ހާއްސަ މުޝީރެވެ. ޔޫއެން ސްޕެޝަލް އެޑްވައިޒާ އޮން ޕްރިވެންޝަން އޮފް ޖެނޮސައިޑް (2004-2009) ގެ މަގާމަށް މެންޑޭޒް އައްޔަން ކުރެއްވީ އދގެ އޭރުގެ ސެކްރެޓަރީ ޖެނެރަލް ކޯފީ އަނާންއެވެ. މީގެ އިތުރުން މެންޑޭޒް ވަނީ ލާއިންސާނީ އަނިޔާ ދިނުމާ، އިންސާނީ ހައްގުތަކާ ގުޅޭ ދާއިރާތަކުންވެސް އިސް މަގާމުތަކެއް ފުރުއްވާފައެވެ. މިވަގުތު މެންޑޭޒް މަސައްކަތް ކުރައްވަމުން ގެންދަވަނީ އިންސާނީ ހައްގުތަކާ ބެހޭ ގާނޫނުގެ ޕްރޮފެސަރެއްގެ ގޮތުގައި، އެމެރިކާގައެވެ.\nއިންޑިއާގެ މަސްރަހުން ގަތުލުއާންމެއްގެ އިންޒާރުގެ ރަނގަބީލު ޖަހަމުން އަންނަ މި ދަނޑިވަޅުގައި އަލްޖަޒީރާއިން ދެންނެވި ސުވާލަކަށް ޖަވާބު ދެއްވަމުން މެންޑޭޒް ވިދާޅުވީ، 200 މިލިއަނެއްހާ މުސްލިމުން ދިރިއުޅުމަށް އިންޑިއާގެ މަސްރަހު ނުރައްކާވަމުން އަންނަ ކަމަށެވެ.\nމިދިޔަ މަހު ހަރިދްވާރުގައި ހިންދޫ ލީޑަރުންނާއި ބައެއް ސިޔާސީ ފަރާތްތަކުން އެއްވެގެން ކުރިއަށް ގެންދިޔަ ބައްދަލުވުމެއްގައި ވާހަކަ ދެއްކި އެކި މީހުން ވަނީ، މުސްލިމުންނާ ދެކޮޅަށް ގަތުލުއާންމަކަށް ތައްޔާރު ވުމަށް ގޮވާލާފައެވެ. އެގޮތުން، ހިންދޫންގެ ތެރެއިން 100 އެއް މީހުން ލަޝްކަރު ހަދާ،2މިލިއަނެއްހާ މީހުން މަރާ، ކާމިޔާބު ހޯދުމަށް ހިންދޫ އާންމު މަޖިލީހުގެ ސާދުވީ އަންނަޕޫރުނާ މާ ގޮވާލާފައެވެ.\nމި މަންޒަރުތައް ސޯޝަލް މީޑިއާގައި ވައިރަލް ވެފައި ވާއިރު، މުސްލިމުން ގަތުލު ކުރުމަށް ހިތްވަރު ދިން މީހުން ހައްޔަރު ކުރުމަށްވެސް އެކި މީހުން ދަނީ ގޮވާލަމުންނެވެ.2މީހަކު ހައްޔަރު ކޮށްފައި ވާ އިރު، އެހެން މީހުން އަދިވެސް އުޅެނީ މިނިވަނުންގެ ގޮތުގައި ކަމަށް މައުލޫމާތު ލިބެއެވެ.\nއިންޑިއާގެ މަސްރަހުގައި ހިނގަމުންދާ ކަންތައްތަކާ ގުޅިގެން މެންޑޭޒް ވިދާޅުވީ، ވަގުތު ފާއިތުވުމުގެ ކުރިން ބައިނަލްއަގުވާމީ މުޖުތަމައުގެ ދައުރު އަދާ ކުރަން ޖެހޭ ކަމަށެވެ. ވަކިން ހާއްސަކޮށް އދގެ އާންމު މަޖިލިސް، ސަލާމަތީ މަޖިލިސް އަދި އިންސާނީ ހައްގުތަކާ ބެހޭ ކައުންސިލުން އަވަސް އިޖާބައެއް ދޭން ޖެހޭ ކަމަށް މެންޑޭޒް ވިދާޅުވިއެވެ.\nމެންޑޭޒް ވަނީ އަދުގެ މުޖުތަމައުގެ ހާލަތަށް ބަލާއިރު، ގަތުލުއާންމެއް ހުއްޓުވުމުގެ ހަމްދަރުދީ، ކޯފީ އަނާންގެ ޒައާމަތުގައި އޮތް ވަރަށް ނެތް ކަމަށްވެސް އިޝާރާތް ކުރައްވާފައެވެ.\nއދ އާންމު މަޖިލީހުގެ ރައީސް އަބްދުﷲ ޝާހިދު\nއަލްޖަޒީރާއިން ދެންނެވި ސުވާލަކަށް ޖަވާބު ދެއްވަމުން މެންޑޭޒް ވަނީ، މޯދީ ސަރުކާރުގެ ބައެއް ސިޔާސަތުތަކަކީ، އެ ގައުމުގެ އާބާދީގެ ނިސްބަތުން ބައި މީހުންނާ މެދު ތަފާތު ކުރުން ގެންގުޅޭ ސިޔާސަތުތަކެއް ކަމަށް ވިދާޅުވެފައެވެ. މިފަދަ ކަންކަމުގެ ސަބަބުންވެސް ގަތުލުއާންމަށް މަގުފަހި ކުރުން އެކަށީގެން ވާ ކަމަށް މެންޑޭޒް ވަނީ އިޝާރާތް ކުރައްވާފައެވެ.\nދެކުނު އޭޝިއާ ސަރަހައްދުގެ އެންމެ ވަރުގަދަ ގައުމުގެ ލަގަބު ދަމަހައްޓަން މަސައްކަތް ކުރަމުން އަންނަ އިންޑިއާގައި، މުސްލިމުންނާ ދެކޮޅަށް ގަތުލުއާންމެއް ފެށިދާނެ ކަމުގެ އިންޒާރު، ދާއިރާގެ ތަޖުރިބާކާރެއް ކަމަށް ގްރެގަރީ ސްޓޭންޓަންވެސް ވަނީ ދެއްވާފައެވެ.\nއިންޑިއާގެ ފޮރިން މިނިސްޓަރު ޖައިޝަންކަރާއި (ކ) އާއި އަބްދުﷲ ޝާހިދު\nނަރެންދްރަ މޯދީ ރިޕޯޓް އިންސަނީ ހައްގުތައް އިންޑިއާ އެބިއުސް ދީން ދުނިޔެ ދުނިޔޭގެ ރިޕޯޓް


SunOnline: Mulhin aa dhathurufathuru ge nizaamehge plan: fashaanee uthurun!\ndate_range ހޯމަ 25 އޮކްޓޯބަރ 2021\nމުޅިން އާ ދަތުރުފަތުރުގެ ނިޒާމެއްގެ ޕްލޭނު: ފަށާނީ އުތުރުން!\nނަޖާހު މަސްއޫދު 15 Jan 2020, 16:02\nހުޅުމާލެ ފެރީ---ސަން ފޮޓޯ/ މުހައްމަދު އަފްރާހް\nރައީސް އިބްރާހިމް މުހައްމަދު ސޯލިހުގެ ސަރުކާރުން މުޅި ރާއްޖޭގައި ގާއިމް ކުރަން ނިންމާފައިވާ ކަނޑުދަތުރުފަތުގެ ނިޒާމު ފަށާނީ އުތުރުގެ ތިން އަތޮޅު ކަމަށްވާ ހއ، ހދ އަދި ށ. އަތޮޅުން ކަމަށް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެއެވެ.\nދަތުރުފަތުރުގެ ނިޒާމު އެކުލަވާލަން ނިންމާފައިވާ ގޮތުގެ މައުލުމާތު ކުޅުދުއްފުށީގައި ކުރިއަށްދާ އެމްޑީޕީގެ "އިރުވައި" ކޮންފަރެންސްގައި މިއަދު މިނިސްޓަރު އަސްލަމް ވަނީ ދެއްވައިފައެވެ. އޭނާ ވިދާޅުވި، ގޮތުގައި މި އަހަރުގެ ތެރޭގައި އެ ނިޒާމު އުތުރުގެ ތިން އަތޮޅުގައި ފެށިގެންދާނެއެވެ.\nސަރުކާރުން ގަބޫލު ކުރާ ގޮތުގައި ރާއްޖެ ތަރައްގީވާނީ ޓްރާންސްޕޯޓުގެ ދާއިރާ އިތުރަށް ތަރައްގީކޮށްގެން ކަމަށް އަސްލަމް ވިދާޅުވިއެވެ. ރާއްޖެއަށް އެންމެ ބޮޑު ބަދަލެއް އަންނާނެ މަސައްކަތަކީ އެ ނިޒާމު ގާއިމުކުރަން ކުރާ މަސައްކަތް ކަމަށް އަސްލަމް ވިދާޅުވިއެވެ. އެ އަމާޒަށް މަސައްކަތް ކުރުމަށް ދަތުރުފަތުރުގެ ނިޒާމަށް މި އަހަރުގެ ބަޖެޓުގައި 150 މިލިއަން ރުފިޔާ ކަނޑައަޅާފައިވާކަން އޭނާ ފާހަގަ ކުރެއްވިއެވެ.\nއަސްލަމް ވިދާޅުވި ގޮތުގައި ދަތުރުފަތުގެ ނިޒާމުގެ ތެރެއިން، ފެރީތައް ދަތުރު ކުރަނީ ތިން ބާވަތެއްގެ ރޫޓު ނުވަތަ ލިންކުތަކުންނެވެ. އެއީ ކޮމިއުޓް ލިންކާއި، ނޮން ކޮމިއުޓް ލިންކާއި، ހައިވޭ ލިންކެވެ.\nކޮމިއުޓް ލިންކަކީ އާބާދީ ބޮޑު، އިގްތިސާދީ ގޮތުން ވަރުގަދަ ސަރަހައްދުތަކަށް ކައިރިރަށެއްގެ މީހަކަށް ދުވާލެއްގެ މައްޗަށް ދެތިން ފަހަރު ދެވޭނެ ވަރަށް ދަތުރު ގިނަ އަދި އަވަސް ލިންކުތަކެވެ. އެފަދަ 12 ލިންކެއް އުތުރުގައި އޮންނާނެ ކަމަށް މިނިސްޓަރު ވިދާޅުވިއެވެ. އެ ލިންކުތަކުގައި ކުރާ ދަތުރުތައް އެންމެ ދިގުވެގެންވެސް ވާނީ 40 ކިލޯމީޓަރު ކަމަށް އޭނާ ވިދާޅުވިއެވެ. އަދި ދަތުރުތަކަށް އެވަރެޖުކޮށް ނަގާނީ 34 މިނެޓު ކަމަށާ އި އެންމެ ގިނަވެގެންވެސް ނަގާނީ 50 މިނެޓު ކަމަށް ވިދާޅުވިއެވެ.\nނޭޝަނަލް ޕްލޭނިންގް މިނިސްޓަރު މުހައްމަދު އަސްލަމް --- ސަން ފޮޓޯ/ މުޒައްޔިން ނާޒިމް\nނޮން ކޮމިއިޓު ލިންކަކީ ދުވާލަކު އެއްފަހަރު އާބާދީ ބޮޑު، އިގްތިސާދީ ސެންޓަރަކަށް މީހަކަށް ދަތުރުކޮށް އަނބުރާ ދެވޭ ވަރުގެ ދަތުރުތައް އޮންނަ ލިންކެކެވެ. ފަސް ނޮން ކޮމިއުޓު ލިންކު އުތުރުގައި އޮންނާނެ ކަމަށް މިނިސްޓަރު ވިދާޅުވިއެވެ. އެ ދަތުރުތަކުގެ އެވަރެޖު ދިގުމިނަކީ 44 ކިލޯމީޓަރު ކަމަށާއި، އެވަރެޖުކޮށް 40 މިނެޓު ތެރޭގައި ދަތުރު ނިންމޭނެ ކަމަށެވެ. އެންމެ ގިނަވެގެންވެސް ނަގާނީ 70 މިނެޓު ކަމަށް މިނިސްޓަރު ވިދާޅުވިއެވެ.\nހައިވޭ ލިންކަކީ އަތޮޅުގެ އަތޮޅިތައް ގުޅުވައިދޭ ލިންކެެވެ. އުތުރުގައި ނަމަ އެ ލިންކު އޮންނާނީ އިހަވަންދޫއިން ކުޅުއްފުށިން ފުނަދޫއަށެވެ. އެއީ އެއް ދުވަހު ގޮސްފައި އަނެއް ދުވަހު އަންނަ ކަހަލަ ދަތުރެއް ކަމަށް މިނިސްޓަރު ވިދާޅުވިއެވެ. އެ ލިންކުގައި އެވަރެޖު ދަތުރެއްގެ ދިގުމިނަކީ 53 ކިލޯމީޓަރު ކަމަށާއި އެންމެ ދިގު ދަތުރުވެސް ވާނީ 63 ކިލޯމީޓަރު ކަމަށް ވިދާޅުވިއެވެ. އަދި އެވަރެޖުކޮށް 63 މިނެޓުގެ ތެރޭގައި އެ ލިންކުން ދަތުރުކުރެވޭނެ ކަމަށް މިނިސްޓަރު ވިދާޅުވިއެވެ.\nއެ ލިންކުތަކުގައި ދަތުރުުކުރަން ބޭނުންވަނީ 30 މީހުންގެ ޖާގައިގެ 14 އުޅަނދު ކަމަށް އަސްލަމް ވިދާޅުވިއެވެ.\nމި ލިންކުތަކަކީ ހަމަ އެކަނި ޕަސެންޖަރުން ދަތުރުފަތުރުކުރަން ހަދާފައިވާ ލިންކުތަކެއް ކަމަށާއި، ކެބިނެޓުގެ މަޝްވަރާއާއެކު ކާގޯ އުފުލަން ވަކި ލިންކުތަކަކާއި އުޅަނދުތަކެއް ހަމަޖައްސަން ނިންމާފައިވާ ކަމަށް އަސްލަމް ވިދާޅުވިއެވެ.\nއަސްލަމް ވިދާޅުވީ، ދަތުރުފަތުރުގެ ނިޒާމު ސަބްސިޑައިޒްކޮށްގެން ކުރިއަށް ގެންދަން ޖެހުނަސް އެކަން ކުރާނެ ކަމަށެވެ. އެގޮތުން ފުރަތަމަ އަހަރު ސަބްސިޑައިޒްކުރަން 15 މިލިއަން ރުފިޔާ ދާނެ ކަމަށް ލަފާ ކުރެވޭ ކަމަށް އޭނާ ވިދާޅުވިއެވެ.\n"ސަރުކާރުން ވިސްނައިގެން މިހުރީ މިއީ ޕަބްލިކް ޓްރާންސްޕޯޓު ސިސްޓަމެކޭ. މިކަމުން ފައިދާއެއް ނުވިޔަސް ސަބްސިޑައިޒްކޮށްގެން ކުރިއަށް ގެންދަން ޖެހުނަސް އަޅުގަނޑުމެން މިކަން ކުރާނަމޭ،" އަސްލަމް ވިދާޅުވިއެވެ.\nމިނިސްޓަރު މުހައްމަދު އަސްލަމް\nއެކްސްޕޯ2020އަށް ރައީސް ދުބާއީއަށް ފުރާވަޑައިގެންފި\nވެރިކަމުގެ ނިޒާމާ ބެހޭގޮތުން ދެ ރައީސުން ވާހަކަދައްކަވައިފި\nބޯހިޔާވަހިކަމަށް 1.2 ބިލިއަން ރުފިޔާގެ މަޝްރޫއުތަކެއް


Mi Headset alhaalumun ehen meehunge undhagulun salaamai vaane - One Online\nޕެނަސޮނިކް ހެޑް ސެޓް\nމިހެޑްސެޓް އަޅައިލުމުން އެހެން މީހުންގެ އުނދަގުލުން ސަލާމަތްވާނެ\nމަސައްކަތް ކުރާ ވަގުތު އެހެންމީހުންގެ އުނދަގުލުން ސަލާމަތް ވުމަށް ޕެނަސޮނިކުން މިވަނީ ހައްލު ހޯދައިދީފައެވެ.\nޕެނަސޮނިކް އިން އުފައްދާފައިވާ ހޯސް ބްލިންކާ ނުވަތަ އެހެން މީހުންގެ އުނދަގުލުން ސަލާމަތްވެ ކޮންސެންޓްރޭޓް ކުރާނެ ހެޑް ސެޓުން މަސައްކަތުގެ މާހައުލުގައި ހިނގާ ކަންކަން ހަނދާން ނައްތާލަން އެހީ ވެދޭއެވެ.\nމިހެޑް ސެޓްގެ ސަބަބުން ހެޑްސެޓް ބޭނުން ކުރާ މީހާއަށް ނަފްސާނީ ގޮތުން އެކަނިވެރި މާހައުލެއް ގާއިމް ވެގެން ދެއެވެ. ހެޑްސެޓް ޑިޒައިން ކޮށްފައިވާ ގޮތުން މީހާގެ ލޮލުން ކުރިމަތިފެންނަ ވަރުގެ ޖާގަ އެއް ހުރެއެވެ.\nބޮލުގެ ވަށައިގެން ކަވަރުވެފައިވާ މި ހެޑްސެޓުގައި ނޮއިސް ކެންސަލިންގ ފީޗަރ ގާއިމް ކުރެވިފައި ވެއެވެ. ނޮއިސް ކެންސަލިންގ އިން ހެޑްސެޓް އަޅައިގެން ހުންނަ ވަގުތު އެމީހާ ހުންނަ ސަރަހައްދުގެ އަޑުތައް މުޅިން އެއްކޮށް ނައްތާލައެވެ. މިކަމުގެ ސަބަބުން ހެޑްސެޓް އަޅައިގެން ހުންނަ މީހާގެ މުޅި ކޮންސެންޓްރޭޝަން އޭނާއަށް ކޮންޓްރޯލް ކުރެވި މަސައްކަތް އުފެއްދުންތެރި ކުރުވާނެއެވެ.\nހެޑްސެޓް އަޅާފައި ހުންނައިރު ލޯކައިރިން ދެފަރާތަށް ބްލޮކް ކުރެވިފައި ހުރުމުން ކައިރީގައި ހިނގާކަންކަން ނުފެނި ފެންނާނީ ކުރިމަތި އެކަންޏެވެ. މިކަމުގެ ސަބަބުން މަސައްކަތް ކުރާވަގުތު އެމަސައްކަތަށް އެއްކޮށް ސަމާލުކަން ދެވިގެން ދާނެއެވެ.\nބަރުދަނުގައި އެންމެ 300 ގްރާމް ހުންނަ މިހެޑްސެޓް ޖަޕާނުގެ ބާޒާރަށް ތައާރަފް ކުރާނެ ކަމަށް ޕެނަސޮނިކްއިން ބުނެއެވެ. ހެޑްސެޓް ގެ އަގަކީ 200 އެމެރިކާ ޑޮލަރެވެ.\nޕެނަސޮނިކްގެ ފިއުޗަރ ލައިފް ލެބޯޓަރީއިން އުފައްދާފައިވާ މިހެޑްސެޓް ޑިޒައިން ކޮށްފައިވަނީ ޖަޕާނުގެ މަޝްހޫރު ފެޝަން ޑިޒައިނަރ ކުނިއްކޫ މޮރިނަގާއެވެ.


ޖޭއެސްގެ ކޯދު ޕްރޮގްރާމް: ދަރިވަރުންނަށް "އޯގެނިކް ދަނޑުވެރިކަމުގެ" ހުނަރު ޖޭއެސްގެ ކޯދު ޕްރޮގްރާމް: ދަރިވަރުންނަށް "އޯގެނިކް ދަނޑުވެރިކަމުގެ" ހުނަރު\nޖޭއެސްގެ ކޯދު ޕްރޮގްރާމް: ދަރިވަރުންނަށް "އޯގެނިކް ދަނޑުވެރިކަމުގެ" ހުނަރު\nޖަމާލުއްދީން ސްކޫލްގެ "ކޯދު" ޕްރޮގްރާމް. ފޮޓޯ:ޕީއެސްއެމް ނިއުން\nޖަމާލުންދީން ސްކޫލުން ފަށާފައިވާ ދަނޑުވެރިކަމުގެ ޕްރޮގްރާމް "ކޯދު"އަކީ ރައްކާތެރިގޮތުގައި ކާނާގެ ބާވަތްތައް ހެއްދުމަށް ދަރިވަރުން އަހުލުވެރިކުރުވުމަށް ފަށާފައިވާ މަސައްކަތެކެވެ. މި ޕްރޮގްރާމްގެ ޒަރިއްޔާއިން ދަރިވަރުންނަށް މަސައްކަތްތެރިކަމާ ގުޅޭ މުހިންމު ހުނަރުތައްވެސް ދަވެގެންދެއެވެ.\nޖަމާލުއްދިން ސްކޫލްގައި ފަށާފައިވަނީ "ކޯދު" ޕްރޮގްރާމަކީ 2018ވަނަ އަހަރު އެންވަޔަރަންމަންޓް މިނިސްޓްރީން ކުރިއަށްގެންދިޔަ ސިމްޕޯޒިއަމަކަށް ހުށަހެޅި، އެންމެ ރަނގަޅު 10 ޕްރޮޕޯސަލްގެ ތެރޭގައި ހިމެނިގެން ލިބުނު ފަނޑުގެ އެހީގައި ފަށާފައިވާ ޕްރޮގްރާމެކެވެ.\nޖަމާލުއްދީން ސްކޫލްގެ ގޯތިތެރޭގައި ގަސް ހެއްދުމަށް "ފުޑް ގަރޑެން" ސަރަޙައްދެއްވަނީ ހަދާފައެވެ. "ކޯދު" ޕްރޮގްރާމްގެދަށުން ގަސްތައް ރުވަން ފަށާފައިވާއިރު، މިޕްރޮގްރާމް ސްކޫލްގައި ރަސްމީކޮށް އިފްތިތާޙުކޮށްދެއްވީ އެޑިއުކަން މިނިސްޓަރ ޑރ.ޢާއިޝަތު ޢާލީއެވެ. މިނިސްޓަރވަނީ ގަސްހެއްދުމުގެ މަސައްކަތްތައް ބައްލަވާލައްވައި، ދަރިވަރުން ގަސް ހެއްދުމަށް ބޭނުންކުރާ އުކުޅުތަކާގުޅޭ މަޢުލޫމާތު އޮޅުންފިލުއްވާފައެވެ.\nކޯދު ޕްރޮގްރާމްގެ މަޤްސަދަކީ އެކި ކަހަލަ ކެމިކަލްތަށް ބޭނުންކޮށްގެން ކުރާ ދަނޑުވެރިކަމުގެ ބަދަލުގައި، ތިމާވެއްޓާ ރައްޓެހި ރައްކާތެރި ކާބޯތަކެތި ހެއްދުމަށް ކުދިން އަހުލުވެރިކުރުމެވެ. އެގޮތުން ވެލީގައާއި ފެނުގައި ގަސް ހެއްދުމުގެ މަސައްކަތްތައް ފަނީ ފަށާފައެވެ.\nމި ޕްރޮގްރާމްގައި ގަސް ހައްދަނީ ސްކޫލްގެ ދަރިވަރުންނެވެ. މިވަގުތަށް ކުޑަ ގޮތަކަށް ފަށާފައިވާ މަސައްތުގައި ގަސްތައް ހައްދަނީ ސްކޫލްގެ ގްރޭޑް 8ގެ ދަރިވަރުންކޮޅެކެވެ. އެގޮތުން ތަރުކާރީއާއި ކެއުމަށް ބޭނުންކުރާ ފަތުގެ އެކި ބާވަތްތައްދަނީ ހައްދަމުންނެވެ. މީގެތެރޭގައި ކިއުކަމްބާ ލެޓިއުސް ލޭޑީސް ފިންގާ އަދި ކެބެޖުފަދަ ބާވަތްތައް ހިމެނެއެވެ.\nޖަމާލުއްދޫން ސްކޫލުން ވިދާޅުވީ މި ޕްރޮޖެކްޓްގެ ތެރެއިން ކުދިންނަށް މުހިންމު ފިލާވަޅުތައް ދަސްވެގެންދާކަމަށެވެ. އެގޮތުން ދަނޑުވެރިކަމާއި މަސައްކަތު މައިދާނުގެ ހުނަރުތަކާ، ވިޔަފާރިއާ ގުޅޭ މުހިންމު ފިލާވަޅުތައްވެސް ހާސިލްވެގެންދާކަމަށް އެސްކޫލުން ދެކެއެވެ.\n"ކޯދު ޕްރޮގްރާމް"ގައި ހައްދާ ތަކެތި ވިއްކާނީ ސްކޫލްގެ ދަރިވަރުންނާއި ސްކޫލްގައި މަސައްކަތްކުރާ ފަރާތްތަކަށެވެ. ކުރިއަށްއޮތްތާންގައި ޕްރޮގްރާމް އިތުރަށް ފުޅާކުރާނެކަމަށް އެސްކޫލުން ބުނެއެވެ.\nޖަމާލުއްދީން ސްކޫލުން ބުނީ ކުރިއަށް އޮތްތާންގައި މި ޕްރޮގްރާމް އިތުރަށް ފުޅާކުރާނެކަމަށެވެ. އެގޮތުން ދަނޑުވެރިކަމާ ގުޅޭ މަޢުލޫމާތު މުއްސަނދިކުރުމަށް ދަނޑުވެރިކަން ކުރާ ރަށްރަށަށް ދަތުރުކުރުމާ، ހުނަރު ދަސްކުރުމާ އަދި އެހެން ސްކޫލްތަކާ މުޖުތަމަޢުއަށްވެސް މިކަމާ ގުޅޭ އާއްމު މަޢުލޫމާތު ފޯރުކޮށްދޭނެކަމަށެވެ.